IPL 2021: বিরাট বন্দনা! মাইলফলক ছোঁয়ার পরেই বিরাট কোহলিকে সেরার শিরোপা অভিভূত সুনীল গাভাসকরের - IPL 2021: Sunil Gavaskar believes Virat Kohli has set the standards for others to follow in the IPL, Bangla News\nবাংলা নিউজ > ময়দান > আইপিএল-2021 > IPL 2021: বিরাট বন্দনা! মাইলফলক ছোঁয়ার পরেই বিরাট কোহলিকে সেরার শিরোপা অভিভূত সুনীল গাভাসকরের\nIPL 2021: বিরাট বন্দনা! মাইলফলক ছোঁয়ার পরেই বিরাট কোহলিকে সেরার শিরোপা অভিভূত সুনীল গাভাসকরের\n১ মিনিটে পড়ুন . Updated: 25 Apr 2021, 09:40 AM IST লেখক Rishav Roy\nরাজস্থান রয়্যালসের বিরুদ্ধে প্রথম ব্যাটসম্যান হিসাবে আইপিএলে ছয় হাজার রানের অনন্য নজির গড়েছেন কোহলি। এরপরেই বিরাট বন্দনায় মত্ত সমর্থক থেকে বিশেষজ্ঞ সকলেই।\nvirat kohli ipl ipl 2021 sunil gavaskar\nনতুন মরশুমে আইপিএলের ইতিহাসে প্রথমবার পরপর শুরুতেই চার ম্যাচ জিতে লিগ টেবিলের শিখরে রয়্যাল চ্যালেঞ্জার্স ব্যাঙ্গালোর। তবে শুধুই ফ্রাঞ্চাইজি নয়, দলের সঙ্গে সঙ্গে সবার আগে রয়েছেন অধিনায়ক বিরাট কোহলিও। রাজস্থান রয়্যালসের বিরুদ্ধে প্রথম ব্যাটসম্যান হিসেবে আইপিএলে ৬,০০০ রানের অনন্য নজির গড়েছেন কোহলি। এরপরেই বিরাট বন্দনায় মত্ত সমর্থক থেকে বিশেষজ্ঞ সকলেই। সেই দলে এবার নাম লেখালেন সুনীল গাভাসকরও।\nআইপিএল সম্প্রচারের দায়িত্বে থাকা স্টার স্পোর্টসে গাভাসকর বলেন, ‘প্রথম ক্রিকেটার হিসেবে কেউ কোনও মাইলফলক ছুঁলে সে অন্যদের জন্য লক্ষমাত্রাটাও বাড়িয়ে দেয়। ওর এই কৃতিত্বকে সবার আগে রাখতে শুধুমাত্র এই কারণই যথেষ্ট। এর ফলে সুরেশ রায়না, রোহিত শর্মারাও ৬,০০০ রানের গণ্ডি শীঘ্রই টপকাতে চাইবেন। সেরা খেলোয়াড়রা তো সেটাই করে থাকেন।’\nরাজস্থানের বিরুদ্ধে নিজেদের আইপিএল ইতিহাসে প্রথমবার রান তাড়া করতে নেমে ১০ উইকেটে ম্যাচ জিতে নেয় আরসিবি। কোহলি ৪৭ বলে ৭২ রান করে অপরাজিত থাকলেও ৫১ বলে শতরান করে প্রচারের আলো কেড়ে নেন তাঁরই সতীর্থ তরুণ দেবদূত পাডিক্কাল। প্রয়োজনে নিজে পিছিয়ে থেকে সতীর্থকে সামনে এগিয়ে দেওয়ার এই গুণ কোহলিকে আরও মহান করে তোলে বলেই মনে করেন গাভাসকর। পরের ম্যাচে এখনও পর্যন্ত মরশুমের সবচেয়ে কঠিন লড়াইয়ে দ্বিতীয় স্থানে থাকা মহেন্দ্র সিং ধোনির চেন্নাই সুপার কিংসের মুখোমুখি আরসিবি। ভারতীয় ক্রিকেটের অতীত বনাম বর্তমানের লড়াইয়ে শেষ হাসি কে হাসেন, এখন সেটাই দেখার অপেক্ষা।


১২ কোটি টাকা পেলে ‘সীতা’ হবেন কারিনা! details\n১২ কোটি টাকা পেলে ‘সীতা’ হবেন কারিনা!\nডেস্ক এডিটর প্রকাশ : ৮ জুন, ২০২১ ১১:০৪ পূর্বাহ্ন\nআবারও রামায়ণের গল্প পর্দায় আনতে চলেছেন পরিচালক অলৌকিক দেশাই। আর এই ছবিতে ‘সীতা’র ভূমিকায় অভিনয় করার প্রস্তাব গিয়েছে কারিনা কাপুর খানের কাছে। কিন্তু 'সীতা'র ভূমিকায় অভিনয় করতে কারিনা ১২ কোটি টাকা চেয়েছেন পরিচালক অলৌকিক দেশাই-এর কাছে।\nজানা গেছে, যদি পরিচালক কারিনাকে এই পারিশ্রমিক দিতে রাজি হয়ে যান, তাহলে এটাই হবে তার এখনও পর্যন্ত পাওয়া সব থেকে বেশি পারিশ্রমিক।\nভারতীয় সংবাদমাধ্যমগুলো জানিয়েছে, সাধারণত কারিনা প্রতি ছবির জন্য ৬ থেকে ৮ কোটি টাকা নিয়ে থাকেন। তবে কারিনা এত বেশি টাকা চেয়ে বসায় কিছুটা হলেও ভাবাচ্ছে প্রযোজককে।\nপ্রসঙ্গত, বলিউডে অভিনেত্রীদের মধ্যে সবচেয়ে বেশি পারিশ্রমিক নেন দীপিকা পাড়ুকোন। এই মুহূর্তে তিনি ১৩ কোটি টাকা নিচ্ছেন। শোনা যাচ্ছে সীতা হিসেবে দীপিকার নামও তালিকায় রয়েছে। তবে এখনও এ বিষয়ে কোনও চূড়ান্ত সিদ্ধান্ত নেওয়া হয়নি।\nআসামিরা যেন দৃষ্টান্তমূলক শাস্তি পায়: পরীমণি\nউত্তরা বোটক্লাবের চেয়ারম্যানের বিরুদ্ধে ধর্ষণের অভিযোগ পরীমণির


বাইসেক্সুয়ালিটির অদৃশ্য অক্ষর | MONDRO\n<হেলো! শুনতে পাচ্ছ?\nmondroadminon জুলাই 23, 2020 /0 comments\nমনে করুন আপনি একদিন আলাদীনের চেরাগের মত আশ্চর্য কিছু পেয়ে গেলেন। আজ আমরা এই নিয়েই কথা বলবো। আপনাকে যদি কোনো একটি অতিপ্রাকৃত শক্তি বেছে নিতে বলা হয়, আপনি কোনটি বেছে নেবেন? অসীম শক্তির অধিকারী? ক্ষিপ্র গতি? এক্স-রে’র মতো মর্মভেদী দৃষ্টি? নাকি আপনি ওড়ার ক্ষমতা চাইবেন? টাইম মেশিনের মতো অতীত-ভবিষ্যতে ঘুরে বেড়ানোর ক্ষমতা? নাকি ইচ্ছাশক্তি দিয়েই সবকিছু নিয়ন্ত্রণ করতে চাইবেন? হয়তো স্রেফ আপনার গাড়ির চাবি খোঁজার জন্য! ধরুন আপনার অতিপ্রাকৃত ক্ষমতাটি হচ্ছে অদৃশ্য হতে পারা। হয়তো আপনি এটাই বেছে নিয়েছেন বা আপনার ভেতর আপনা হতেই জন্ম নিয়েছে এই ক্ষমতা। যেটাই হোক না কেন, এই ক্ষমতা কিন্তু বেশ কাজের মনে হচ্ছে। বদমাশের দল ক্ষ্যাপানোর জন্য আপনাকে খুঁজে পাবে না। আপনি যেখানে খুশি সেখানে যেতে পারবেন, যা মনে চায় তাই করতে পারবেন এমনকি একটু কৌশলী হলেই কেউ জানতেই পারবে না যে আপনি সেখানে বর্তমান। এমনকি যদি দেখেও ফেলে তারা আপনাকে ঠিক চিনতে পারবে না। তারা কেবলই আপনার পরিপাটি সচেতন রূপটি দেখতে পাবে। আপনার সত্যিকারের পরিচয় থাকবে সর্বদাই গোপনীয়।\nশুনে বেশ রোমাঞ্চকর লাগছে, তাই না? কেমন লাগবে আপনার যদি আমি বলি এই অদৃশ্যময়তা এক অর্থে সত্যি, এমনকি ততোটাও বিরল নয় যতোটা আপনি ভাবছেন? সত্যি বলতে আমার নিজেরও এই ক্ষমতা রয়েছে এবং এই মুহূর্তে তা ব্যবহারও করছি। এখন আপনাদের কেউ কেউ পাশের জন কে গুঁতো মেরে বলবেন, “কী যা তা বলছে সে? আমি তো দিব্যি তাকে ড্যাবড্যাবিয়ে দেখছি!” হ্যাঁ, তা সত্য বটে। কিন্তু আপনারা কী দেখতে পাচ্ছেন? এই মুহূর্তে, আমি আপনাদের সামনে যা প্রদর্শন করছি তা হলো মোটামুটি মাঝবয়েসি ছোটখাটো এক ককেশীয় মহিলার ছবি। এটা সত্যি। তার চুলগুলো ঢেউ খেলানো, চোখে চশমা এবং ঢেউ খেলানো চুলগুলো ক্রমশ ধূসর হতে চলছে। সে একটা ছোট মিডওয়েস্ট শহরের কাঠের বেড়া দেওয়া পুরনো এক বাড়িতে বাস করে। তার তিনটা বাচ্চা ও একটা কুকুর আছে এবং সে একটা স্টেশন ওয়াগনের মালিক। লোকজন সচরাচর তাকে “ম্যা’ম” বলেই সম্বোধন করে এবং তাতে সে বেশ স্বাচ্ছন্দ্যেই সাড়া দেয়। সে মদ খায় না কিন্তু ইয়োগা প্যান্ট ঠিকই পরে এবং সে যেসব সেলেব্রিটিদের ভক্ত – মাইরি বলছি কোনো কোনো ব্রিটিশ তারকাদের তো মহাকাশ থেকেও দেখা যায়! “নেটফ্লিক্স এন্ড চিল” কথাটা তার জন্য কখনো কখনো একদম আক্ষরিক হয়ে ধরা দেয় কেননা রাত নয়টা বাজতে না বাজতেই সে টিভি সেটের সামনে ঝিমুতে থাকে। আপনারা তার ধরণ টা কী তা জানেন, অন্তত নিজেরা তো তেমনটাই ভাবেন।\nআমার মতো অদৃশ্য হওয়ার ক্ষমতা আরো অনেক মানুষেরই আছে,হয়তো এই ঘরেই এখন অনেকে রয়েছেন। আমাদের কারো আঙুলে আবার আমার মতই শক্তিশালী জাদুর আংটি রয়েছে যা আমাদের অদৃশ্য হওয়ার ক্ষমতাকে বহুগুণে বাড়িয়ে তোলে। যদি আমরা তা খুলে ফেলি তারপরও আমাদের চারপাশে যারা আছেন তারা আমাদের সেই রূপই দেখতে পাবেন যেমনটি তারা চান, যা তাদের মাথার মধ্যে কাঙ্ক্ষিত ও নির্মিত। এইমাত্র আমার আরেক আমি সম্বন্ধে যা যা বললাম তার সবটাই সত্য। কিন্তু এই সত্য সম্পূর্ণ সত্য নয়। আমার এই অদৃশ্য ক্ষমতার ভিত্তি হচ্ছে আমার বাইসেক্সুয়ালিটি এবং তা আরও সুদৃঢ় হয় বিপরীত লিঙ্গের একজন ব্যক্তির প্রতি আমি অঙ্গীকারাবদ্ধ বলে। আর আমার সেই জাদুর আংটি, খোদা রক্ষা করুক যদি তা আমি ফেলে দিতে চাই, সেটা আমার বিয়ের আংটি! লোকজন ধরে নেয় যে যারা বিপরীত লিঙ্গের সাথে আছে বা যারা তাদের যৌন পরিচয় উল্লেখ করে না তারা আবশ্যিকভাবে বিষমকামী বা স্ট্রেইট।\nঅনেকে বলতেই পারে এটা এক ধরণের সুবিধা বা আরো ভালোভাবে বললে এ যেন এক অসামান্য অধিকার। লোকের চোখে স্ট্রেইট হওয়ার কারণে আমরা অনেক বৈষম্যের হাত থেকে বেঁচে যাই যার ভুক্তভোগী সমকামী যুগল বা যারা তাদের যৌন পরিচয় সকলকে জানান দিয়েছে। উদাহরণ হিসেবে বলা যেতে পারে আমরা সকলের সামনে আমাদের বিপরীত লিঙ্গের সঙ্গীর হাত ধরতে পারি কোনোরকম রূঢ় প্রতিক্রিয়ার আশঙ্কা না করেই। অফিসের টেবিলে আমরা পরিবারের ছবি রাখতে পারি আমাদের সহকর্মী বা ভোক্তাগণ কী ভাববে তা নিয়ে দুশ্চিন্তা না করেই। আমাদের বিবাহবার্ষিকী এবং সম্পর্কের অন্যান্য বিশেষ দিনগুলো ঘটা করেই উদযাপিত হয় এবং আমরা সকলের কাছ থেকেই অভিনন্দন পাই। যদি আমাদের বাচ্চা থাকে তবে কেউ জিজ্ঞেস করে না, “তোমাদের মধ্যে ঠিক কোনজন ‘মা’?” আমরা যদি সকলের সামনে ঘনিষ্ঠ হই তাহলে আমাদের দিকে তীব্র ঘৃণা ও শ্লেষ ছুটে আসে না। চিকিৎসার প্রয়োজনে আমরা আমাদের সঙ্গী বা সন্তানের অবস্থা প্রশ্নহীনভাবে জানতে পারি। আমাদের বিয়ের আবেদন কোনোরকম ঝামেলা ছাড়াই জমা পড়ে এবং কেউ এই ভেবে আতঙ্কিত হয় না ঠিক কোন বাথরুম আমরা ব্যবহার করি।\nতারপরও, সবকিছুরই তো কার্যকারণ থাকে। ক্ষমতার জন্য মূল্য তো দিতেই হয় এবং অদৃশ্যময়তার মূল্য কম কিছু নয়। এই গোপন জীবন যাপিত হওয়াকে মনে হতে পারে যেন মিথ্যার সাথে বসবাস। এই ধরণের ক্ষমতা বেশ ক্ষ্যাপাটে এবং তা আপনার বশবর্তী হয়ে থাকে না। এই ক্ষমতা ত্যাগ করা খুবই, খুবই কষ্টকর এমনকি যখন আপনি সত্যিই তা ত্যাগ করতে চান। এই ক্ষমতা আপনার ভেতর পরিপুষ্ট হতে থাকে ‘মানুষ কী ভাবছে’ এর মাধ্যমে। এই ‘মানুষ কী ভাবছে’ এর সাথে যদি ভীতির ক্ষমতাও যুক্ত হয় তখন এই অদৃশ্যময়তা এতটাই শক্তিশালী হয়ে ওঠে যে আক্রান্ত ব্যক্তি নিজের সত্তা থেকেও বিচ্ছিন্ন হয়ে পড়েন। আমাদের আত্মপরিচয়ের একটা অংশ আমরা নিজেরাই ভাগ ভাগ করে আলাদা করি এবং আমরা আমাদের পরিচয়ের সেই অংশটুকুর সাথেই একাত্বতা পোষন করি যেটুকু লোকের চোখে স্বাভাবিক। আমরা একটা মিথ্যার আবরণ তৈরি করে প্রকাশ্য দিবালোকে তার মধ্যে লুকিয়ে থাকি। আমরা নিজেদের নিস্তব্ধতার মধ্য দিয়ে নিজেদের প্রতি অন্যায়ে শামিল হই।\nআমাদের সবাই কিন্তু এরকম না। কিছু বাইসেক্সুয়াল প্রকাশ্যেই এই অদৃশ্যময়তাকে প্রত্যাখান করেন। তারা ক্রমাগত কথা ও কাজের মধ্য দিয়ে বলে যেতে থাকেন কিভাবে তাদের যৌনপরিচয় তাদের আত্মপরিচয়ের চক্রকে পূর্ণতা দেয়। ব্যস, এটাই মোদ্দা কথা! তাই নাকি? আসলে এতটাও সহজ নয় যতটা শোনাচ্ছে। কারণ অদৃশ্যময়তার একটা খবিশ চামচা আছে যার নাম হচ্ছে ‘মুইছা ফ্যালো’। এই ‘মুইছা ফ্যালো’ ক্রমাগত বলে যেতে থাকে বাইসেক্সুয়ালরা আসলে দ্বিধাগ্রস্ত, অস্থিরমতি, এ তো কেবলই জীবনের একটা মুহূর্ত বা আমরা এসব করছি কেবলমাত্র সকলের মনোযোগ আকর্ষণের জন্য। এ আমাদের চিহ্নিত করতে থাকে লোভী, অবিশ্বস্ত, এবং একগামী বা দীর্ঘসময়ের সম্পর্কে অক্ষম হিসেবে। এই ‘মুইছা ফ্যালো’ আমাদের চৈতন্য কে গিলে ফেলে এবং বাকিদের হাতে আমাদের যৌনপরিচয় ঠিক করার দায়িত্ব দেয় আমাদের সঙ্গীদের লিঙ্গীয় পরিচয়ের ভিত্তিতে। ‘মুইছা ফ্যালো’র দ্বিমুখী নীতি বাইসেক্সুয়ালদের বলে থাকে “তুমি ক্যুইয়ারদের কাছে একটু বেশিই স্ট্রেইট আবার গে হওয়ার জন্যও পর্যাপ্ত ক্যুইয়ার নও।” এই সত্তা বাইসেক্সুয়াল পুরুষদের বলে “হ্যাঁ হ্যাঁ, আমরা জানি তুমি আসলে গে, তুমি এইটা স্বীকার করতে চাইতেছ না”। ‘মুইছা ফ্যালো’ চায় বাইসেক্সুয়াল নারীরা পারফর্ম করার মাধ্যমে তাদের বাইসেক্সুয়ালিটি প্রমাণ করুক। এই ‘মুইছা ফ্যালো’ কে পাত্তা দেওয়ার মানে হচ্ছে বারবার কামিং আউট করেই যাওয়া, ক্রমাগত লোকের অসংখ্য প্রশ্নের উত্তর দিয়েই যাওয়া, নিজেকে ক্রমাগত না বেশি কঠোর না বেশি কোমল প্রমাণ করে যাওয়া। এই ‘মুইছা ফ্যালো’ খুবই ক্লান্তিকর এবং তা নৈরাশ্যের জন্ম দেয়।\nতো, তাহলে লড়াইটা কিসের? আমরা জানি আমরা কী, তাই না? ‘স্ট্রেইট’ বা ‘গে’ কোনোটাই অপমানসূচক শব্দ নয়, কেবল এগুলো যথাযথ শব্দ নয় আমাদের চিহ্নিত করার জন্য। তাহলে কি আমরা সেই সময়েই ফিরে গেলাম না যখন আমরা লোকজনকে যা খুশি ভেবে নিতে দিতাম আর নিজেদের ছুঁড়ে ফেলতাম দুর্যোগের ভাগাড়ে? কারণ একটা মিথ্যা বাইনারিতে জোর করে খাপ খাইতে চাওয়ার অর্থই হচ্ছে যা তুমি নও তার ভান করে যাওয়া এবং তুমি যা তাকে লুকিয়ে রাখা। এও আরেক ধরণের ক্লজেট জীবন। এটা বিষাক্ত এবং ধীরে ধীরে তা আমাদের অনেককে মেরে ফেলছে। বাইসেক্সুয়াল হচ্ছে তারাই যারা বিপরীত লিঙ্গ বা জেন্ডারের মানুষের পাশাপাশি সমলিঙ্গের বা জেন্ডারের মানুষের প্রতিও কোনো ধরণের রোমান্টিক বা যৌন আকর্ষণ বোধ করে। আমরা এলজিবিটি শব্দটার ৫২ শতাংশ পূরণ করা সত্ত্বেও আমরা নীরব দর্শক। আমরা গে বা লেসবিয়ানদের থেকে ৬ গুণেরও বেশি নিজেদের যৌনপরিচয় আড়াল করি, এমনকি তা আমাদের প্রিয় বন্ধু বা পরিবারের সদস্যদের থেকেও। মাত্র ৪৪ শতাংশ বাইসেক্সুয়াল কিশোর কিশোরী তাদের অবস্থান জানানোর জন্য কোনো বিশ্বস্ত প্রাপ্তবয়স্কের সন্ধান পায়। বাইসেক্সুয়াল প্রাপ্তবয়স্ক ও কিশোর কিশোরীদের একটা বিরাট অংশই অত্যাধিক মাদকাসক্তি, ধূমপান এবং বিভিন্ন ধরণের ড্রাগে আসক্ত হয়ে পড়ে। প্রতি তিনজনের একজন প্রাপ্তবয়স্ক বাইসেক্সুয়াল তাদের চিকিৎসকের কাছে তাদের যৌনপরিচয় গোপন করেন। এই গোপনীয়তা আমাদের ও স্ট্রেইটদের শারীরিক ও মানসিক স্বাস্থ্যের মধ্যে বিরাট ফারাক গড়ে তোলে, যার ফলে আমরা অনেকেই উচ্চতর মাত্রায় হৃদরোগ, কিছু নির্দিষ্ট ধরণের ক্যান্সার, অধিক মাত্রায় স্থুলতা, অ্যাংজাইটি এবং ডিপ্রেশনে ভুগি। প্রচুর যৌন স্বাস্থ্য শিক্ষা কার্যক্রম পরিচালিত হয় কেবলমাত্র বিষমকামিতার প্রেক্ষিতে অথবা এসব থেকে দূরে থাকো বলে থামিয়ে রাখা হয়। যার ফলে বাইসেক্সুয়াল নারীরা হয়তো জানতেই পারছেন না তাদের নারী সঙ্গীদের সাথে যৌন আচরণের সময় যৌনবাহিত রোগ থেকে সুরক্ষা পেতে কী কী ব্যবস্থা গ্রহণ করা সম্ভব। গে পুরুষদের চেয়ে বাইসেক্সুয়াল পুরুষরা তাদের এইচআইভি স্ট্যাটাস জানতে কম আগ্রহী এবং অনেকেই নারী সঙ্গীর চেয়ে পুরুষ সঙ্গীর ক্ষেত্রে কনডম ব্যবহারে অনুৎসাহী। লেসবিয়ান বা স্ট্রেইট নারীদের তুলনায় বাইসেক্সুয়াল নারীরা ৩০ শতাংশের অধিক হারে দাম্পত্য ও যৌন সহিংসতার শিকার হন। ৪০ শতাংশ প্রাপ্তবয়স্ক বাইসেক্সুয়াল হয় আত্মহত্যা করেছেন বা অন্তত চেষ্টা করেছেন।\nএখন দেখেন, কেউই এত এত পরিসংখ্যান ও তথ্য উপাত্ত জেনে তারপর এই ট্রাজিক পথে এগোয় না। কখনো কখনো শুরুটা হয় মাথার ভেতরের ছোট্ট একটা কণ্ঠস্বর থেকে যেটা বলে, “আমি ভাই চুপচাপই থাকবো, কে না জানে শয়তান প্রমাণিত হওয়ার চেয়ে অদৃশ্য থাকাটাই ভালো বুদ্ধি। আমাকে ভুলভাল পরিচয়ে চিহ্নিত করলেও সমস্যা নেই যদি না এতে আমাকে খুঁতওয়ালা এক ঊনমানুষ বানিয়ে ছাড়ে।” এই কণ্ঠস্বর কখনো কখনো খুবই প্রবল হয়ে উঠতে পারে। দয়া করে কখনোই এর কথা শুনবেন না। এই মিথ্যা থেকেই শুরু হয় নিজেকে ঘৃণা করা এবং এই ঘৃণা আপনাকে জ্যান্ত খেয়ে ফেলবে। এটা সত্য নয়, সমতা নয় এবং কারোর জন্য কাম্যও নয়। বাইসেক্সুয়াল হওয়াটা সমস্যার কিছু না। সমস্যাটা হচ্ছে অন্যান্য মানুষেরা কিভাবে এটিকে ভুলভাবে ব্যাখা করে এবং এই ব্যাখা থেকেই যত বাজে প্রতিক্রিয়ার সৃষ্টি হয়।\nআমি সবার সামনে কামিং আউট করেছি দুই বছরেরও কম সময় হলো। ভাবা যায়! আমি এজন্য করিনি যে আমার একঘেয়ে লাগছিলো বা বিয়ে নিয়ে আমি অসুখী ছিলাম। এমনও না যে আমার হঠাৎ সবার মনোযোগ আকর্ষণের দরকার পড়েছিল বা আমার কোনো ধরণের মিডলাইফ ক্রাইসিস চলছিলো। না। আমি কামিং আউট করেছি কারণ আমি ব্যক্তিগত জীবন ও গোপন জীবনের মধ্যকার পার্থক্য বুঝতে চেষ্টা করেছি এবং দেখেছি কিভাবে তা আমার ও অন্যান্যদের জীবনে প্রভাব ফেলছে। ব্যক্তিগত বিষয়গুলো কিছু নির্দিষ্ট মানুষের মধ্যেই সীমাবদ্ধ থাকে কারণ তারা আপনার জীবনে বিশেষ কেউ। অপরদিকে গোপনীয়তা আসে কোনো কিছুর ভয় বা লজ্জা থেকে। আমি যখন পেছন ফিরে আমার পুরোনো সম্পর্কগুলো দেখি যেখানে আমি আমার যৌনপরিচয় বা সম্পর্কটাকেই গোপন রেখেছি তখন আমি মনে করতে পারি কিভাবে ভয় এবং লজ্জা আমার সিদ্ধান্তগুলোকে ঘিরে ধরেছিলো। ভয় ছিলো যে আমার সঙ্গী তার প্রতি আমার প্রতিশ্রুতিকে প্রশ্নবিদ্ধ করবে, ভয় ছিলো যে তারা আমাকে কেবলই তাদের কিছু ফ্যান্টাসি হিসেবে দেখবে, ভয় ছিলো যে তারা আমায় ছেড়ে চলে যাবে। এটা খুবই লজ্জার যে আমি জানতাম যে আমি নিজের ব্যাপারে সৎ নই, কী লজ্জার যে আমি সারাক্ষণ চিন্তা করতাম মানুষ আমার সমলৈঙ্গিক সম্পর্ক নিয়ে কী ভাববে- যার ফলে আমি কেবল আমার বিপরীত লৈঙ্গিক সম্পর্কগুলোর ব্যাপারেই কথা বলতাম, এটা লজ্জার যে এই সিদ্ধান্তগুলো বহু মানুষকে আঘাত করেছে। আমি আমার মুখ বন্ধ রেখেছিলাম, আপনারা বিশ্বাস করবেন কি না জানি না আমি কেবল সেটাই করেছি যা আমার কাছে সবচেয়ে কম জটিল ছিলো। আমি নিজেকে বুঝিয়েছি যে এটাই সবচেয়ে ভালো উপায়, যখন স্পষ্টতই তা ছিলো না। আমার মনে আছে যখন আমি এই চক্র ভেঙে ফেলতে চাইলাম তখন আমি কেবল নিজের সাথে লুকোচুরি খেলা বন্ধ করেই ক্ষান্ত হলাম না বরং ঝুঁকি নিলাম এমন কারো কাছে নিজেকে সত্যিকারের খোলামেলাভাবে তুলে ধরতে যাকে আমি বিশ্বাস করি। একদম শুরু থেকেই আমার স্পাউস আমার যৌনপরিচয় সম্পর্কে অবগত ছিলো, সেও আঠারো বছর আগের কথা। সেই সময়ে আমার কাছের মানুষদের মধ্যে একমাত্র সে ই জানতো। বহু বছরের দাম্পত্য সঙ্গী হিসেবে আমরা বহু চড়াই উৎরাই এর মধ্য দিয়ে গিয়েছি, এসবের কোনোটাই আমাদের দুজনের কারোর অপরের প্রতি মিথ্যা, কোনো কিছু লুকানো বা ভান করার সন্দেহ থেকে জন্ম নেয়নি।\nআমাদের বিয়েটা দুটো বিপরীত লিঙ্গের মানুষের মধ্যে বিয়ে, কোনো স্ট্রেইট বিয়ে নয়। আমি ‘স্পাউস’ শব্দটা ব্যবহার করি কারণ এর অর্থ ‘বেছে নেওয়া জীবনসঙ্গী’। এটা আমার জন্য সমান সত্য হিসেবেই থাকবে তা আমি স্টেফান বা স্টেফানিকেই বিয়ে করি না কেন। আমি একজন সঙ্গী বেছে নিয়েছি, কোনো পক্ষ নয়। আমি একজন বিষমকামী সিসজেন্ডার পুরুষের সাথে একক বিবাহবন্ধনে আবদ্ধ। আমি তিন সন্তানের মা। তারপরও আমি বাইসেক্সুয়াল। আমাকে প্রায়শঃ জিজ্ঞেস করা হয় আমার সন্তানেরা কি আমার যৌনপরিচয় জানে বা আমি কি তাদের জানানোর ব্যাপারে কোনো পরিকল্পনা করেছি? তারা প্রত্যেকেই জানে যখন তারা তাদের ঠিক বয়সটিতে পৌঁছেছে এবং এর কারণ হলো আমি চেয়েছি তারা বুঝুক যে যৌনপরিচয় লজ্জার কিছু নয় এবং কোনো ট্যাবু নয়। ক্যুইয়ার মানুষেরা বাস্তবে সিনেমার ভাঁড় এবং সমাজের বাধাধরা চিন্তার চেয়েও বেশি কিছু। আমাদের সম্পর্কের ভেতরেও মানসিক যোগাযোগ, মায়া-মমতা, ধৈর্য এবং প্রতিশ্রুতি থাকে। আমরা প্রত্যেকেই আমাদের অঙ্গ প্রত্যঙ্গের সমষ্টি এবং তার সাথে আমরা কী করি তারচেয়েও বেশি কিছু। আমাদের সন্তানদের কেউ যদি কখনো ডিনার টেবিলে বলে বসে “মা, বাবা, আমি _” শূণ্যস্থান পূরণ করুন— “করলা খেতে চাই”, তাহলে আমি তাদের জানাতে চাই যে এই পুরো বক্তব্যের সবচেয়ে ভয়ঙ্কর অংশটি হলো সবজি খেতে তার আগ্রহ প্রকাশ করা।\nযখন অদৃশ্যময়তা বিষাক্ত হয়ে পড়ে, যখন তা আর কেবল ব্যক্তিগত থাকে না বরং গোপন এবং অর্ধসত্য হয়ে ওঠে তখন সময় হয় একে রাস্তা থেকে ভাগিয়ে দেওয়া। ভাগিয়ে দেওয়া কখনোই সহজ কিছু নয় কিন্তু আমি আপনাকে বলছি তা আপনাকে আরো শক্তিশালী করে তুলবে। নিজেকে প্রকাশ করার মধ্য দিয়ে আমরা নিজেদের পরবর্তী করণীয় নিজের হাতে তুলে নিতে পারি। আমরা নিজেদের কাছে নিজেকে বৈধ করে তুলতে পারি। একবার যখন এই অতিপ্রাকৃত ক্ষমতার ভেতর থেকে বেরিয়ে আসতে পারবো, তখনই কেবল বুঝতে পারবো এই ক্ষমতার বোঝা ঠিক কতটুকু ছিলো এবং এই ক্ষমতা ছাড়া আমরা কতটা স্বাধীন। আমরা কতটা গে আর কতটা স্ট্রেইট এই চিন্তা থেকে বের হয়ে আমরা কতটা যথেষ্ট, ঠিক তাই বুঝতে পারবো। দৃশ্যমান হওয়া এবং নিজের পরিপূর্ণ সত্তাকে জানান দেওয়ার শুরুটা হতে পারে এভাবেই- পরিপূর্ণ সত্যের মধ্য দিয়ে সম্পর্কের শুরু এবং পুরো বিশ্বের কাছে নিজেকে উপস্থাপন করা যেমনটা আমরা চাই। প্রকাশ্যে ভালোবাসার মধ্য দিয়ে আমরা তাদেরকে সাহায্য করতে পারি যারা সত্যিকারের রোল মডেলের অপেক্ষায় রয়েছে। এই অবস্থায় আসতে হয়তো বেশ সময় লাগবে এবং লাগবে অনেক সাহস ও ছোট ছোট পদক্ষেপ। এই অগ্রযাত্রার সিঁড়ি সবসময় মসৃণ হবে না এমনকি কখনো মনে হতে পারে যে আমরা আসলে এগোতে পারছিই না। অনেক কিছুই ঘটতে পারে, পুরো প্রেক্ষাপট ঘেঁটে যেতে পারে, অস্বস্তিকর এমনকি বীভৎসও হয়ে উঠতে পারে। আপনাকে হয়তো আপনার সত্যিকারের বন্ধু ও সহমর্মীদের কাছে পৌঁছানোর জন্য সবচেয়ে দুর্গম পথটিই অতিক্রম করতে হবে। যদি আপনার কখনো থামার প্রয়োজন পড়ে, থামুন, বিশ্রাম নিন। আপনার সত্যের কোনো সময়সীমা বা মেয়াদোত্তীর্ণ হওয়ার কিছু নেই। যদি এই মুহূর্তে আপনার মনে হয় আপনি কেবল নিজের কাছে ফিসফিসিয়ে সত্যিটা বলতে পারেন, তবে তাই করুন, যেভাবেই হোক বলুন। সবার আগে নিজের কাছে দৃশ্যমান হয়ে উঠুন। হিরো হয়ে ওঠার তাগিদে আপনার অদৃশ্যময়তাকে বিকিয়ে দেবেন না, আপনি তার জন্য কারো কাছে দায়ী নন। একমাত্র যেই মানুষটাকে রক্ষা করার জন্য আপনি সম্পূর্ণরূপে দায়বদ্ধ তা হলেন আপনি স্বয়ং।\nলিখেছেনঃ মিস্টি জেডলিনস্ক* ; অনুবাদ করেছেনঃ উৎসারিত আলো\n* মিস্টি জেডলিনস্ক মার্কিন যুক্তরাষ্ট্রের অশ্কোশ শহরে টেডেক্স অশ্কোশে একটি বক্তৃতা প্রদান করেন যা ইউটিউবে ১৯ জানুয়ারি,২০১৯ এ প্রকাশিত হয়। জেডলিনস্ক এবং টেডেক্স সম্পর্কে বিস্তারিত জানতে দেখুন, https://www.ted.com/talks/misty_gedlinske_bisexuality_the_invisible_letter_b এই লিংকটি।\nকুইয়্যার, আদিবাসী, গারো আর অস্তিত্বের সংকট\nজেন্ডার আইডেন্টিটি নিয়ে একজন ভার্সিটির ছাত্রের সাথে আলোচনা\nগে হয়ে একটি মেয়েকে বিয়ে করে প্রতারনা করবার বাস্তবতা\nদু’টি নক্ষত্রের সাথে সাক্ষাৎ\nএখনো কেন বিয়ে করছো না?\nক্যানভাসে আঁকা রঙিন স্মৃতি\nসাক্ষাৎকারঃ মাহবুব তনয় বনাম সামির থ্রন\nআর্কাইভ মাস নির্বাচন করুন আগস্ট 2020 (4) জুলাই 2020 (15) জুন 2020 (9) মে 2020 (17) এপ্রিল 2020 (72) মার্চ 2020 (44) ফেব্রুয়ারী 2020 (97) জানুয়ারী 2020 (211) ডিসেম্বর 2019 (94) নভেম্বর 2019 (108) অক্টোবর 2019 (221) সেপ্টেম্বর 2019 (8) আগস্ট 2019 (6) জানুয়ারী 2019 (1) অক্টোবর 2015 (2) সেপ্টেম্বর 2015 (1) জুন 2015 (1) এপ্রিল 2015 (1) মার্চ 2015 (2) জানুয়ারী 2015 (1) ডিসেম্বর 2014 (2) নভেম্বর 2014 (3) অক্টোবর 2014 (4) আগস্ট 2014 (3) এপ্রিল 2014 (1) মার্চ 2014 (1) জানুয়ারী 2014 (1)


Whatsapp Messages Disappear After 24 Hours: এবার 24 ঘণ্টার মধ্যেই গায়েব হবে WhatsApp মেসেজ! আসছে নতুন ফিচার - Eisamay\nwhatsapp to roll out 24 hours option for disappearing messages very soon\nWhatsapp Messages Disappear After 24 Hours: এবার 24 ঘণ্টার মধ্যেই গায়েব হবে WhatsApp মেসেজ! আসছে নতুন ফিচার\nSayantan Mukherjee | EiSamay.Com | Updated: Apr 26, 2021, 4:53 PM\nWhatsapp Messages Disappear After 24 Hours: খুব শিগগিরই হোয়াটসঅ্যাপে আসছে ২৪ ঘণ্টার জন্য মেসেজ ডিসঅ্যাপিয়ার বা গায়েব করার অপশন। আপাতত ফিচারটি টেস্টিং লেভেলে রয়েছে।\nWABetaInfo আরও জানাচ্ছে যে, কোনও WhatsApp মেসেজের জীবন 24 ঘণ্টার বেশি আর না রাখার অপশন, খুব শিগগিরই এই ইনস্ট্যান্ট মেসেজিং প্ল্যাটফর্মের Disappearing Messages অপশনে যোগ করা হবে।\nআপাতত সেখানে ইউজারেরা কোনও মেসেজ ডিফল্ট সেটিংস থেকে Disappear বা গায়েব করার ফিচার7দিন চালু রাখতে 'ON' এবং 'OFF' এই দুটি অপশন পেয়ে থাকেন।\nWhatsApp Disappearing Messages ফিচারের কথা নিশ্চয়ই জানেন আপনারা? আপনাদের বিভিন্ন গ্রুপ চ্যাট থেকে শুরু করে ব্যক্তিগত অনেকের চ্যাটেও নিশ্চয়ই এনাবল করা রয়েছে এই ফিচার? এতদিন পর্যন্ত WhatsApp Disappearing Messages মোট7দিনের জন্য অ্যাক্টিভেট করে রাখার অপশন দিত এই ইনস্ট্যান্ট মেসেজিং প্ল্যাটফর্ম। অর্থাৎ আপনি যদি কোনও নির্দিষ্ট WhatsApp কন্ট্যাক্ট বা গ্রুপের জন্য এই বিশেষ ফিচার অ্যাক্টিভেট করে রাখেন, তাহলে এক সপ্তাহ বা7দিন পরই তা গায়েব হয়ে যাবে। এবার আর7দিন নয়। এক দিন বা 24 ঘণ্টার জন্য Disappearing Messages ফিচার নিয়ে আসছে WhatsApp।\nসূত্রের খবর, খুব শিগগিরই এই ফিচার্স রোলআউট করতে চলেছে WhatsApp। এই ইনস্ট্যান্ট মেসেজিং প্ল্যাটফর্মের সমস্ত লেটেস্ট আপডেট ও ফিচার্স সংক্রান্ত যাবতীয় তথ্য জানানোর ওয়েবসাইট অর্থাৎ WABetaInfo-র তরফে এমনই তথ্য জানানো হয়েছে। পাশাপাশি এ-ও জানানো হয়েছে যে, আপাতত WhatsApp Disappearing Messages For 24 Hours Features বিটা টেস্টিং লেভেলে রয়েছে।\nWABetaInfo আরও জানাচ্ছে যে, কোনও WhatsApp মেসেজের জীবন 24 ঘণ্টার বেশি আর না রাখার অপশন, খুব শিগগিরই এই ইনস্ট্যান্ট মেসেজিং প্ল্যাটফর্মের Disappearing Messages অপশনে যোগ করা হবে। আপাতত সেখানে ইউজারেরা কোনও মেসেজ ডিফল্ট সেটিংস থেকে Disappear বা গায়েব করার ফিচার7দিন চালু রাখতে 'ON' এবং 'OFF' এই দুটি অপশন পেয়ে থাকেন।\nWhatsApp-এর মস্ত 15 ভুল! আপনিও করছেন? এখনই বন্ধ করুন\nএখন প্রশ্ন হচ্ছে, WhatsApp Disappearing Messages 24 ঘণ্টার জন্য নতুন ফিচারটি চালু হলে কি7দিনের অপশন তুলে দেওয়া হবে? WABetaInfo-র তরফে জানানো হয়েছে যে, 24 ঘণ্টা এবং7দিন WhatsApp Disappearing Messages-এ এবার থেকে ইউজারদের দুটি অপশনই দেখানো হবে। পাশাপাশিই WABetaInfo আরও জানাচ্ছে যে, এই ফিচার iOS, Android এবং Web/Desktop সর্বক্ষেত্রেই রোলআউট করা হবে।\nআরও পড়ুন: আপনার অজান্তেই অন্য কেউ বন্ধ করতে পারে WhatsApp! অবশ্যই জানুন\nএই ডিসঅ্যাপিয়ারিং মেসেজ ছাড়া আরও একগুচ্ছ নতুন ফিচার নিয়ে কাজ করছে WhatsApp। WABetaInfo-র তরফে জানানো হয়েছে যে, WhatsApp খুব শীঘ্রই একটি সেল্ফ-ডেসট্রাক্টিং মিডিয়া ফিচারও নিয়ে আসছে। এই ফিচার একবার রোলআউট হয়ে গেলেই, WhatsApp তার ইউজারদের ব্যাখ্যা সহযোগে অ্যালার্ট করতে পারবে যে, কোনও ছবি বা ভিডিয়ো বা অন্য কোনও মিডিয়া ফাইলস কী ভাবে আরও গোপনীয়তার সঙ্গে পাঠানো যায়।\nআরও পড়ুন: ভুলবশত গোলাপি WhatsApp ডাউনলোড করে ফেলেছেন? অন্যের হাতে ফোনের নিয়ন্ত্রণ! বাঁচার উপায় জানুন...\nএই WhatsApp Self-destructing Media অপশনের সাহায্যে ইউজারদের বিভিন্ন মিডিয়া ফাইলস একটা সময় অন্তর আপনা আপনিই ডিলিট হয়ে যাবে। তবে, যাঁকে সেই মেসেজ পাঠানো হচ্ছে, তিনি চাইলেই তার স্ক্রিনশট নিয়ে রেখে দিতে পারবেন।\niQoo 7, iQoo7Legend লঞ্চ হল ভারতে, জানুন দাম ও স্পেসিফিকেশনস পরের খবর\nwhatsapp upcoming features 2021 Whatsapp upcoming features whatsapp news whatsapp messages disappear after 24 hours whatsapp latest news whatsapp disappearing messages latest update whatsapp disappearing messages for 24 hours\nWeb Title : whatsapp to roll out 24 hours option for disappearing messages very soon\nদেশ অ্যান্টিবডি কমছে মানেই ইমিউনিটি চলে যাচ্ছে না\nকলকাতা ফের নিম্নচাপ! ভারী বৃষ্টিপাতের সম্ভাবনা রাজ্যে\nদুনিয়া পঞ্জশিরে ফিরল টেলিকম পরিষেবা, খুলল রাস্তাঘাট\nদেশ ফের ঊর্ধ্বমুখী দেশের কোভিড গ্রাফ, বাড়ছে শঙ্কা


ইসলামী বিশ্ববিদ্যালয়ের ২৬ শিক্ষক পাচ্ছেন বিজ্ঞান ও প্রযুক্তি ফেলোশিপ - Dainik Eidin - দৈনিক এইদিন\nইসলামী বিশ্ববিদ্যালয়ের ২৬ শিক্ষক পাচ্ছেন বিজ্ঞান ও প্রযুক্তি ফেলোশিপ\n‘বিজ্ঞান ও প্রযুক্তি কর্মসূচি’ খাত থেকে বিশেষ গবেষণায় অনুদানের জন্য ২০২০-২১ অর্থবছরে ইসলামী বিশ্ববিদ্যালয়ের (ইবি) বিভিন্ন বিভাগের মোট ২৬ জন শিক্ষককে মনোনীত করেছে বিজ্ঞান ও প্রযুক্তি মন্ত্রণালয়।\nএ বিষয়ে বিজ্ঞান ও প্রযুক্তি মন্ত্রণালয়ের উপ-সচিব গোলাম মোস্তফার স্বাক্ষরিত একটি চিঠি পেয়েছেন বলে জানান ইবির অতিরিক্ত রেজিস্ট্রার নওয়াব আলী।\nইঞ্জিনিয়ারিং অ্যান্ড অ্যাপ্লাইড সায়েন্স ক্যাটাগরিতে- অ্যাপ্লাইড কেমিস্ট্রি অ্যান্ড কেমিকেল ইঞ্জিনিয়ারিং বিভাগের অধ্যাপক ড. আয়েশা আক্তার জামান, অধ্যাপক ড. আতিকুর রহমান, অধ্যাপক ড. মনিরুজ্জামান, অধ্যাপক ড. মিনহাজুল হক, অধ্যাপক ড. আরিফুজ্জান জামান খান, সহযোগী অধ্যাপক ড. আহসানুল হক, অধ্যাপক ড. শরীফ মো. আল রেজা, সহযোগী অধ্যাপক ড. সাদিকুল ইসলাম, অধ্যাপক ড. শামসুল আলম, সহযোগী অধ্যাপক এস এম আব্দুর রাজ্জাক।\nএকই ক্যাটাগরিতে ইলেকট্রিক্যাল অ্যান্ড ইলেকট্রনিকস ইঞ্জিনিয়ারিং বিভাগের অধ্যাপক ড. হুমায়ুন কবির, অধ্যাপক ড. খলিলুর রহমান, অধ্যাপক ড. আব্দুল মোমিন, সহযোগী অধ্যাপক খায়রুল ইসলাম। এছাড়া ইন্টার ডিসিপ্লিনারি ক্যাটাগরিতে অ্যাপ্লাইড নিউট্রেশন অ্যান্ড ফুড টেকনোলজি বিভাগের অধ্যাপক এটিএম মিজানুর রহমান, সহযোগী অধ্যাপক কামরুজ্জামান মনোনীত হয়েছেন।\nবায়োলজিক্যাল সায়েন্স ক্যাটাগরিতে যারা মনোনীত হয়েছেন তারা হলেন- বায়োটেকনোলজি অ্যান্ড জেনেটিক ইঞ্জিনিয়ারিং বিভাগের অধ্যাপক ড. নিলুফা আক্তার বানু, সহযোগী অধ্যাপক ড. মফিজুর রহমান, সহকারী অধ্যাপক রেজাউল করিম, অধ্যাপক ড. মিজানুর রহমান, ইলেকট্রিক্যাল অ্যান্ড ইলেকট্রনিকস ইঞ্জিনিয়ারিং বিভাগের সহকারী অধ্যাপক আবদুল্লাহ আল মাসুদ, সহযোগী অধ্যাপক ড. হেলাল উদ্দিন।\nসহযোগী অধ্যাপক ড. শাহিনুজ্জামান, সহযোগী অধ্যাপক নাসির উদ্দীন খান, বায়োটেকনোলজি অ্যান্ড জেনেটিক ইঞ্জিনিয়ারিং বিভাগের সহযোগী অধ্যাপক ড. মোস্তফা জামাল, প্রভাষক আনিসুল কবির ইনভায়রনমেন্টাল সায়েন্স ক্যাটাগরিতে মনোনীত হয়েছেন।\nবায়োলোজিক্যাল সায়েন্স, মেডিকেল সায়েন্স, ইনভায়রনমেন্টাল সায়েন্স, ইঞ্জিনিয়ারিং অ্যান্ড অ্যাপ্লাইড সায়েন্স, ফিজিক্যাল সায়েন্স ও ইন্টার ডিসিপ্লিনারি ক্যাটাগরিতে ৫৭৯টি গবেষণা প্রকল্পের অনুদানের জন্য ১ হাজার ১৫৮ জন শিক্ষক মনোনীত হয়েছেন।


প্রত্যক্ষ ও পরোক্ষ মিলিয়ে বাংলাদেশের সব মানুষ ট্যাক্স দেয় – রাষ্ট্রচিন্তা\nJune 14, 2020 June 14, 2020 by / 0\nবাংলাদেশের ধনীরা আয়কর ফাঁকি দেয়, এটা আংশিক সত্য মাত্র, পুরা না। তবে এটা খুবই স্বাভাবিকও। ট্যাক্স তোলার অবকাঠামো তৈরির নামে শত কোটি লোপাট হচ্ছে, কিন্তু উৎসে ট্যাক্স তোলার অবকাঠামো ঠিক হয়নি। এর পিছনে আমলাতন্ত্রের ঘুষ ও আর্থিক স্বার্থ জড়িত, এর সাথে দুর্নীতি জড়িত। রাউটার ও সুইচের পার্থক্য জানে না, ফাইবার-আরজে৪৫ ক্যাবল চিনে না এমন অখ্যাত ও কুখ্যাত (ব্ল্যাক লিস্টেড) বিদেশী কোম্পানিকে ডিজিটাল কানেকটিভিটির কাজ ধরিয়ে দিয়ে ট্যাক্স অবকাঠামো তৈরির নামে কোটি কোটি টাকা হাতানো হয়েছে, খুব দূরে যাওয়া লাগবে না, দুর্নীতির এই শ্বেতপত্র বাংলাদেশের ব্যাংকের কর্তাদেরও জানা আছে, সময় হলেই এগুলা সব বেরুবে। উৎসে সরাসরি ট্যাক্স না তুলে, ট্যাক্স তোলার টেকসই ও সেন্সিবল অবকাঠামো না করে আপনি মানুষকে গালি দিবেন তারা ট্যাক্স দেয় না, খুব ভালো শুনায় তাই না? অবকাঠামো ঠিক না থাকলে দুনিয়ার সব দেশের লোকেই ট্যাক্স ফাঁকি দিবে। কথা হচ্ছে দুনিয়ার প্রায় সব দেশেই পেমেন্ট সিস্টেম ও ফাইনান্সিয়াল ইনফাস্ট্রাকচার কানেক্টিভিটি এমন করে ফেলেছেন যেখানে ট্যাক্স ফাঁকির সুযোগ নেই, বরং রিটার্ন জমা দিলে কিছু ফেরত পাওয়া যায়, অর্থাৎ সরকার সঠিক ভাবে ডিরেক্ট পেমেন্ট সিস্টেম ইন্টারফেইসের মাধ্যমে সোর্স থেকে ১০০% কাটে। আপনি কর অবকাশ সুবিধার সুযোগ নিয়ে কিছু ফেরত পেতে পারেন মাত্র।\n২য় পয়েন্ট হচ্ছে, চাকুরীজীবীরা ট্যাক্স দেয়না এটা শতভাগ মিথ্যা। চাকুরীজীবীরাই সবচেয়ে নিয়মিত রিটার্ন দেন। আগে সোর্সে কাটাই যথেষ্ট ছিল। কিন্তু এখন নিয়োগদাতার কাছে রিটার্ন এর একনলেজমেন্ট স্লিপের কপি জমা দিয়ে প্রমাণ করতে হয় রিটার্ন দেওয়া হয়েছে। সরকারি কর্মকর্তারাও এখন বাধ্যতামূলক রিটার্ন দেয়। তাইলে প্রশ্ন হচ্ছে, রিটার্ন বাড়ছে না কেন? উত্তর হচ্ছে, প্রাতিষ্ঠানিক খাতে চাকরিই বাড়ছে না, তাই রিটার্ন বাড়ছে না।উল্লেখ্য যে বাংলাদেশের সরকার মোট শ্রমশক্তির মাত্র ৩% কে নিয়োগ দেয় যা দক্ষিণ এশিয়ার দেশ গুলোর মধ্যে সর্বনিম্ন।\nতবে, যারা কর সীমার নীচে আয় করেন তারা ট্যাক্স দিবে না। এখানে রাষ্ট্রকে আরেকটা প্রশ্ন, রাষ্ট্র কি মানসম্পন্ন কর্মসংস্থান তৈরি করছে? যাতে সব চাকরি ডিরেক্ট ট্যাক্স তৈরি করে, সব চাকরি রিটার্ন লিস্টে আসতে পারে।\nদেশের মোট কর্মসংস্থানের বা মোট শ্রমবাজারের ৮৫.১% যেখানে অপ্রাতিষ্ঠানিক খাতে সেখানে আপনি উচ্চ হারে ট্যাক্স রিটার্ন জমাদানের আশা করেন কিভাবে? বেশি ট্যাক্স রিটার্ন চাইলে ফর্মাল নিয়োগ বাড়ান, মান সম্পন্ন কর্মসংস্থান তৈরির সেন্স গ্রো করেন, গুরুত্ব বুঝেন । অপ্রাতিষ্ঠানিক খাতের কয়জন কর সীমার উপরে আয় করে? নিম্ন আয়ের লোকের কাছে ট্যাক্স ও ট্যাক্স রিটার্ন আশা করাই তো শোষণ, তাদের কাছ থেকে ভ্যাট সহ যাবতীয় প্যাসিভ ট্যাক্সেই সন্তুষ্ট থাকেন। তবে এই খাতেরও অনেকেই ট্যাক্স দেন, অপ্রাতিষ্ঠানিক কেউ কেউ যেটা দেয় না সেটা হচ্ছে রিটার্ন। হয়রানির কারণে দেয় না, কর অবকাশ সুবিধা পায়না বলে দিতে চান না। সোর্সে ট্যাক্স দেয়ার পরে কেউ ট্যাক্স রিটার্ন না দিলে সরকারের আয় কমে না। ট্যাক্স না দেয়া আর ট্যাক্স রিটার্ন না দেয়ার পার্থক্য আবাল সেলেব্রিটি করতে পারবে না এটাও স্বাভাবিক।তবে পেমেন্ট সিস্টেমের সেন্সিবল না করলে, অপ্রাতিষ্ঠানিক খাতের ট্যাক্স সঠিক হিসাবে আসবে না। আবার অপ্রাতিষ্ঠানিক খাতের ধনী ব্যবসায়ীরাই আয়কর কর্মকর্তাদের ঘুষের একটা বড় উৎস। এই দুই পক্ষের মাঝে সবসময়ই একটা ইঁদুর-বেড়াল খেলা চলে।\n৩ং পয়েন্ট হচ্ছে, মূলত ব্যবসায়ীরা ট্যাক্স ফাঁকি দেন। এরা কারা? প্রায় সবাই সরকারের বা ক্ষমতার বা প্রশাসনের হেডমে ট্যাক্স ফাঁকি দেয়। যারা আওয়ামীলীগ করে, তারা ট্যাক্স দিবে কেন? তারা তো মধ্যরাতে ভোট দিয়ে সরকার বসাইসে, ভাইসা আসেনি! তারা পরীক্ষা দিয়ে পাশ করসে। মামা চাচা নাই এমন ব্যবসায়ীর গলা পাড়া দিয়ে ট্যাক্স আদায় করা হয়, এই দেশে। হ্যাঁ পুরাটা সরকারের ঘরে যায় না, বড় অংশ কর্তার পকেটে যায়। আওয়ামীলীগ আমলে আমলাতন্ত্র এমন ডিজিটাল সিস্টেম আবিষ্কার করসে, এখানে ব্যক্তি আমলার ঘুষ খাওয়া লাগে না, সিস্টেম্যাটিক। নেগোসিয়েশানের পরে তারা ক্যালকুলেটরে হিসেব করে একটা এমাউন্টে জমা দিতে বলে, কেউ টাকা জমা দিলেই নির্দিষ্ট % একাউন্টে চলে আসে অটো। এটা ট্রেনের টিকেট, বিয়ারটিএ জমা থেকে করে এনবিআর সবখানেই। কারো আলাদা ঘুষ চাওয়া লাগে না, ডিজিটালি সব ভাগাভাগি হয়ে যায়। অথচ, এই সিস্টেমটাই বেতন দেয়া বা কেনাকাটার ট্রানজেকশন থেকেই ট্যাক্স-ভ্যাট সেপারেশান কিংবা সংগ্রহের জন্য করতে পারলো না।\nএর দায় জনগণের নয়। এর দায় সরকারের, প্রশাসনের। আর সোলায়মান শুখনদেরও, যারা বুঝেও এই লুটেরা এলিট সেটেলমেন্ট জারি রেখেছেন, নিজেদের স্বার্থ হাতানো এখানে মুখ্য। এই উচ্ছিষ্ট ভোগীরা জনগণকে গালি দিয়ে অনলাইনে আয়ও করেন, তদবিরেও কামাই করেন। এই ভদ্রলোক কখনই বলবে না, সরকার তোমার লুট থামাও! শত শত অর্থ লোপাটের কেলেঙ্কারি ফাঁস হবে পরেও! যেখানে রিটার্ন জমাদাতা প্রায় ৪০ লাখ প্লাস সেখানে সেটা কমিয়ে অর্ধেক বলে উনি সুশীলিয় বহবা কামাচ্ছেন!\n৪নং, বাংলাদেশ সরকার এমন কি সেবা দেয় যে, লোকে লাইন দিয়ে, আয়কর কর্মকর্তাদের ঘুষ দিয়ে আয়কর রিটার্ন দিতে যাবে? যে লোক একটা করোনা টেস্টের জন্য বহু ফোন দিয়ে, বহু ব্যয় করে পরে নির্দিষ্ট দিনে স্লট পাবার পরেও টেস্টের আগে ৭-৮ ঘণ্টা রাস্তায় অপেক্ষা করছে উনি ট্যাক্স দিবে কোন দুঃখে? এই দেশে সিটি কর্পোরেশন অফিস, থানা, বিদ্যুৎ ওয়াসা তিতাস কিংবা সচিবালয়ে কিংবা হাসপাতালে গিয়ে কেউ ঘুষ ছাড়া সেবা পায়? সে কেন নাচতে নাচতে ট্যাক্স দিবে?\n৫ং পয়েন্ট হচ্ছে, সরকার কৌশলে ট্যাক্স হাতিয়ে নেয়। পরোক্ষভাবে ভ্যাট থেকে, যা প্যাসিভ ট্যাক্স। চাল ডাল সবজির মত কিছু নিত্য প্রয়োজনীয় দ্রব্য ছাড়া সব কিছুতেই ভ্যাট দিতে হয়। উপরন্তু সরকার ব্যাংক থেকে টাকা কাটে আবগারি শুল্ক হিসেবে, অনেকেই টেরও পায় না। বাংলাদেশের ব্যাংকে অনেক প্যাসিভ কষ্ট, এর সব ব্যাংক খায় না, সরকারও খায়। মাত্র এক লাখের বেশি টাকা ব্যাংকে থাকলেই সরকার তা থেকে হাজার টাকা ট্যাক্স কাটে, যেটা বিশ্বে বিরল। ইউরোপে ব্যক্তি একাউন্টে ২৫ লাখ এবং যৌথ একাউন্টে ৫০ লাখের বেশি থাকলে বছর শেষে ব্যাংক স্থিতিতে ১ থেকে ১,২৫% ট্যাক্স কাটা হয়।\n৬নং পয়েন্ট হচ্ছে সবাই ভ্যাট দেয়, কিন্তু সরকার ও প্রশাসনের লোকদের সহযোগীতায় ব্যবসায়ীরা, ধনীরা সেই ভ্যাট চুরি করে। অর্থাৎ ভ্যাট কে কত দেয় তা সরকার জানে না, সরকার জানার সিস্টেম ডেভেলপ করে নাই। অধিকাংশ ক্ষেত্রেই ঘুষের সেটেলমেন্ট শেষে গড়পড়তা এমাউন্ট সরকারি রাজস্বে জমা পড়ে। যেখানে পেমেন্ট সিস্টেম ঠিক করে লেনদেনের বা ট্রানজেকশনের সোর্স থেকেই আপনি ভ্যাট সংগ্রহ করতে পারেন, সেখানে সরকার দুর্নীতি জিইয়ে রাখতে ইএফডি/ইএফআর মেশিন কেনায় শত কোটি ব্যয় করেছে এবং এটা করার পরেও ভ্যাট বাড়েনি। বাড়ার কথাও না। বিশ্বে যে ধারার চলছে, তার উল্টা ধারায় গিয়ে, ঘুষের সিস্টেম জারি রাখার যে ডিজিটাল সিস্টেমের পথে আওয়ামীলীগ হেঁটেছে তাতে ভ্যাট খুব বাড়বে না। বরং সৎ ব্যবসায়ীদের উপর জোরাজুরির কারণে এমপ্লয়মেন্ট কমছে, তারা ব্যবসা ছেড়ে দিচ্ছেন।\n৭ং পয়েন্ট, এটা নিয়ে লোকে আলোচনা করে না। চাঁদাবাজি হচ্ছে দেশের সবচেয়ে বড় প্যাসিভ ট্যাক্স। ব্যবসায়ীরা, দোকানদারেরা, রাস্তার গাড়ি, পণ্যের ট্রাক এমনকি হকার রা সবাই বাধ্য হয়ে যে চাঁদা দেয়,এটা ট্যাক্স। এই ট্যাক্সের বিনিময়ে তারা একটা ক্ষমতাসীন সরকারের আমলে ব্যবসা করে, অথচ নাগরিকের ব্যবসা করার অধিকার বিনা চাঁদায় থাকার কথা ছিল। ফলে যে লোক চাঁদার পাশাপাশি ট্যাক্স দিবে, সে আসলে দুবার ট্যাক্স দেয়। বাংলাদেশে যে সবকিছুর দাম বেশি পড়ে, আমাদের যে কষ্ট অফ প্রোডাকশন বেশি, তাই অভ্যন্তরীণ উৎপাদন আগায় না বরং সব ইম্পোর্ট করা লাগে- এর পিছনের কারণ কি? জমির দাম বেশি, বাসা অফিস ভাড়া বেশি জানি, কিন্তু কেন জানি না যে, জ্বালানির দাম বেশি, একটিভ কর্পোরেট ট্যাক্স বেশি, প্যাসিভ ট্যাক্স হিসেবে চাঁদা আছে, প্যাসিভ ট্যাক্স হিসেবে ভ্যাট আছে, আছে আবগারি শুল্ক, আমদানি শুল্ক ইত্যাদি, আছে ট্রাক সহ যাবতীয় ট্রান্সপোর্টেশন চাঁদাবাজি। চাঁদাবাজি বন্ধ হলে ডুয়েল ট্যাক্সেশান বন্ধ হয়ে রাজস্ব আদায় তর তর করে বাড়তে থাকবে।\nএত কিছুর পরেও কেমনে বলেন, বাংলাদেশের মানুষ ট্যাক্স দেয় না? আপনাদের লজ্জা করে না? মানুষ যে টাকা দেয় তার বিপরীতে প্রদত্ত সেবার মান না বাড়লে বাড়তি ট্যাক্স চাওয়া অবৈধ। আর ট্যাক্সের টাকায় কোটি টাকার পর্দা কিনলে, সরকারের খরচ ও ব্যয়ের মডেল অস্বচ্ছ ও লুটেরা হলে লোকে ট্যাক্স দিতে উৎসাহ পাবে না। অন্যদিকে নির্বাচিত জনপ্রতিনিধিত্ব না থাকলে, অর্থাৎ যার ভোটাধিকার নাই, সে ট্যাক্স দিতে বাধ্য না- ডেমোক্র্যাসিতে এমন একটা বিধিবদ্ধ নিয়ম এমনিতেই আছে। “নো ট্যাক্সেশান উইদাউট রিপ্রেজেন্টেশান”।\nপ্রত্যক্ষ ও পরোক্ষ মিলিয়ে বাংলাদেশের সব মানুষ ট্যাক্স দেয়।বাংলাদেশের ধনীরা আয়কর ফাঁকি দেয়, এটা আংশিক সত্য মাত্র, পুরা …\nPosted by ফাইজ় তাইয়েব আহমেদ on Monday, June 8, 2020\nPrevious Postবাজেট নিয়ে ‘অপ্রয়োজনীয় কথা’\nNext Post‘ওভালে চোখ রেখো’


হঠাৎ সরব বিএনপির কার্যালয় | Padmatimes24x7 News Portal হঠাৎ সরব বিএনপির কার্যালয়\nহঠাৎ সরব বিএনপির কার্যালয়\nপ্রকাশিত: সেপ্টেম্বর ১১, ২০২০; সময়: ৯:১৬ pm |\nপদ্মাটাইমস ডেস্ক : জাতীয় সংসদের চারটি শূন্য আসনে বাংলাদেশ ন্যাশনাল পার্টির ( বিএনপি) মনোনয়ন ফরম কিনেছেন ২৯ জন। শুক্রবার ১১ নভেম্বর ফরম জমা দেওয়ার দিন মনোনয়ন প্রত্যাশী নেতা এবং তাদের সমর্থকদের উপস্থিতিতেই সরব হয়ে ওঠে নয়াপল্টনে বিএনপির কেন্দ্রীয় কার্যালয়ের সামনে সড়ক। সকাল ১০টা থেকে মনোনয়ন প্রত্যাশীরা সমর্থকদের মিছিল নিয়ে ফরম জমা দেন।\nআজ ফরম জমা দেওয়ার দিন সব অঙ্গসংগঠনের নেতা-কর্মী ও সমর্থকদের বড় একটি অংশকে জড়ো হন নয়াপল্টনে। করোনাভাইরাসের মহামারির মধ্যেই নেতা-কর্মীরা মিছিল নিয়ে মনোনয়ন প্রার্থীকে নিয়ে হাজির হন। তাদের হাতে ছিল দলীয় প্রতীক ধানের শীষ এবং খালেদা জিয়া ও তারেক রহমানের ছবি।\nএ সময় মননয়ন প্রার্থী এস এম জাহাঙ্গীর হোসেন সাংবাদিকদের বলেন, ১৯৯১ সালে এই আসন থেকে বেগম খালেদা জিয়া সংসদ সদস্য নির্বাচিত হয়েছিলেন এবং প্রধানমন্ত্রী হয়েছিলেন। এখানে যত উন্নয়ন হয়েছে সব বিএনপির সময়ে হয়েছে। দল আমাকে মনোনয়ন দিলে এই আসনে ধানের শীষ বিজয়ী হবে।\nবিএনপির কেন্দ্রীয় দপ্তরের দায়িত্বপ্রাপ্ত দলের জ্যেষ্ঠ যুগ্ম মহাসচিব রুহুল কবির রিজভীর কাছে মনোনয়ন প্রার্থীরা ফরম জমা দেন। বিকেল তিনটার পর তিনি চলে যান। এর পর কার্যালয়ের কর্মকর্তা-কর্মচারীরা ফরম জমা রাখেন।\nবিএনপির কেন্দ্রীয় কার্যালয়ের অফিস সহকারী আবদুল গাফফার জানান, ঢাকা-১৮ আসনের জন্য ৯ জন ফরম জমা দিয়েছেন। তাঁদের মধ্যে আছেন মুক্তিযোদ্ধা দলের সভাপতি ইশতিয়াক আজিজ উলফাত, এস এম জাহাঙ্গীর হোসেন, এম কফিল উদ্দিন আহম্মদ, বাহাউদ্দিন সাদি, আখতার হোসেন, আব্বাস উদ্দিন, মো. ইসমাঈল হোসেন, মোস্তাফিজুর রহমান, মোস্তফা জামান।\nঢাকা-৫ আসনে বিএনপির মহানগর দক্ষিণ শাখার সহসভাপতি নবী উল্লাহ নবীসহ ৬ জন ফরম জমা দিয়েছেন। অন্যরা হলেন সালাহ উদ্দিন আহম্মেদ, সেলিম ভূঁইয়া, আকবর হোসেন নান্টু, জুম্মন মিয়া, আনোয়ার হোসেন সরদার।\nসিরাজগঞ্জ-১ আসন: বিএম তাহজিবুল ইসলাম, নাজমুল হাসান তালুকদার রানা ও রবিউল হাসান ফরম জমা দিয়েছেন। নওগাঁ-৬ আসনের জন্য মনোনয়নপত্র জমা দেওয়া বিএনপির জাতীয় নির্বাহী কমিটির সদস্য আনোয়ার হোসেন (বুলু) দলের সাবেক সাংসদ আলমগীর কবিরের ভাই। এ ছাড়া আবদুস শুকুর, এম এম ফারুক জেমস, মাহমুদুল আরেফিন স্বপন, ইসহাক আলী, আতিকুর রহমান রতন মোল্লা, শেখ মো. রেজাউল ইসলাম, মো. শফিকুল ইসলাম, আবু সাঈদ রফিকুল আলম রফিক ফরম জমা দিয়েছেন।\nআগামীকাল শনিবার বিকেল পাঁচটায় গুলশানে বিএনপি চেয়ারপারসনের কার্যালয়ে হবে মনোনয়ন প্রার্থীদের সাক্ষাৎকার।\nসীমান্তহত্যা শূন্য অঙ্কে নামাতে বিএসএফ ডিজি’র প্রতিশ্রুতি\nসড়ক দুর্ঘটনায় ৩ যুবক নিহত


রেলওয়ের উন্নয়নে মহাপরিকল্পনা : রেলমন্ত্রী – Sonar Banga 71\nরেলওয়ের উন্নয়নে মহাপরিকল্পনা : রেলমন্ত্রী\nবর্তমানে ৪৪ জেলায় রেলপথ সুবিধা রয়েছে জানিয়ে রেলপথ মন্ত্রী মো. মজিবুল হক বলেছেন, দেশের আরও ১৫ জেলাকে রেলের আওতায় আনার প্রক্রিয়া চলছে।\nসোমবার জাতীয় সংসদে প্রশ্নোত্তর পর্বে সংরক্ষিত মহিলা আসনের এমপি সানজিদা খানমের প্রশ্নের জবাবে মন্ত্রী এ তথ্য জানান।\nপ্রশ্নের জবাবে মন্ত্রী বলেন, আগামী ২০ বছরে বাস্তবায়নের লক্ষ্যে রেলওয়ের একটি মহাপরিকল্পনা গ্রহণ করেছে সরকার। উক্ত মহাপরিকল্পনায় অর্ন্তভূক্ত ২৩৫টি প্রকল্প বাস্তবায়নের জন্য ২ লাখ ৩৩ হাজার ৯৪৪ দশমিক ২১ কোটি টাকা প্রয়োজন হবে। এ প্রকল্পগুলো বাস্তবায়ন হলে নতুন ১৫ জেলা রেলওয়ে নেটওয়ার্কের আওতায় আসবে। তখন রাজধানী থেকে রেলওয়ে নেটওয়ার্কভূক্ত সব জেলায় সরাসরি ট্রেন পরিচালনা করা সম্ভব হবে।\nমো. সোহরাব উদ্দিনের অপর এক প্রশ্নের জবাবে মন্ত্রী বলেন, ঢাকা বিমানবন্দর স্টেশনের প্লাটফর্মে অবৈধ দখলে থাকা দোকানগুলো উচ্ছেদে পদক্ষেপ নেয়া যাচ্ছে না। নিয়মানুযায়ী উচ্ছেদ পরিকল্পনা গ্রহণ করা হলেও হাইকোর্টের স্থিতাবস্থা থাকায় তা বাস্তবায়ন হচ্ছে না। তবে স্থিতাবস্থা প্রত্যাহারের জন্য পদক্ষেপ নেয়া হয়েছে।\nনাজমুল হক প্রধানের প্রশ্নের জবাবে মন্ত্রী বলেন, স্বাধীনতা পরবর্তী সময়ে রেলওয়ের অধীন অব্যবহৃত জমির পরিমাণ ছিল ১৩ হাজার ৬৯৫ দশমিক ৫২ একর। এরমধ্যে ৫ হাজার ৬২৯ দশমিক ৯৬ একর জমি বন্দোবস্ত দেয়া হয়েছে। বাকী জমি পতিত অবস্থায় আছে।


দিনাজপুরে কাউন্সিলরের ছেলের নামে বিশেষ ওএমএসের কার্ড! – Torrongo News\nমঙ্গলবার, মে ১৭ ২০২২ ৩,০৮,পূর্বাহ্ণ\nপ্রচ্ছদ/দেশজুড়ে/দিনাজপুরে কাউন্সিলরের ছেলের নামে বিশেষ ওএমএসের কার্ড!\nদিনাজপুরে কাউন্সিলরের ছেলের নামে বিশেষ ওএমএসের কার্ড!\nমোঃ আবদুল ওয়াদুদমে ১০, ২০২০ ১২:২৮ অপরাহ্ণ\nদিনাজপুর:দিনাজপুরে খাদ্যবান্ধব কর্মসূচির বিশেষ ওএমএস এর কার্ড পেয়েছেন কাউন্সিলরের ছেলে। ১০ টাকা কেজি দরে সরকারিভাবে এই বিশেষ ওএমএসের কার্ড পাওয়ার কথা দুস্থ ও গরীব মানুষদের। কিন্তু দিনাজপুর পৌরসভার সংরক্ষিত ১০, ১১ ও ১২ নং ওর্য়াডের নারী কাউন্সিলর মোছা. মাজতুরা বেগম তার ছেলে মো. মিরেজ হোসেনের নামে বিশেষ ওএমএস কার্ড পাইয়ে দিয়েছেন।\nবিষয়টি জানাজানি হলে এলাকায় ক্ষোভের সৃষ্টি হয়। অনেকেই ওই নারী কাউন্সিলর তার নিজের ছেলের নামে ওএমএস এর কার্ড করার বিষয়ে সামালোচনাও করেছেন।বিশেষ ওএমএস- এর কার্ড থেকে জানা যায়, দিনাজপুর পৌরসভার ১২নং ওয়ার্ডের মো. খাইরুল ইসলামের ছেলে মো. মিরেজ হোসেনকে ওএমএস এর কার্ড দেওয়া হয়েছে। পেশা হিসেবে উল্লেখ করা হয়েছে তিনি একজন ব্যবসায়ী। যার কার্ড নং-৫৬১০। যদিও কাউন্সিলর মাজতুরা বেগম ছেলে মিরেজ হোসেন কৃষি কাজ করে বলে গণমাধ্যমকে জানিয়েছেন।\nসংরক্ষিত নারী কাউন্সিলর মাজতুরা বেগম দাবি করে বলেন, ‘আমার ছেলে বিয়ের পরে আলাদা খায়। আমার ছেলে কৃষিকাজ করে এজন্য সে একটা কার্ড করে দিতে বলেছিল, তাই দিয়েছি। আবার আমি কাউন্সিল বলে আমার ছেলে বা আত্মীয়-স্বজনরা কার্ড পাবে না এটা কোনো কথা হলো! সবাই তো ধনী নয়। আমার যারা বংশধর হবে তারা কোন সুযোগ সুবিধা পাবে না? আমার আত্মীয়-স্বজন, আমার ভাই বোন কি কোনো সুযোগ নিতে পারে না! আমার ছেলেকে নিয়ে যেহেতু এত কথা হচ্ছে তাহলে কার্ডটি বাদ দিয়ে দেন। আমার ছেলে-মেয়ে গরীব হতে পারে না? আমি নিচ্ছি নাকি এটা দেখেন। এগুলো নিয়ে এত কথা কেন!\nকাউন্সিলর তার নিজের ছেলেকে এরকম সুবিধা পাইয়ে দেয়ার বিষয়ে দিনাজপুর পৌরসভার মেয়র মো. জাহাঙ্গীর আলম গণমাধ্যমকে বলেন, ‘বিষয়টি আমি জেনেছি। একজন কাউন্সিল তার ছেলেকে বিশেষ ওএমএসের কার্ড করে দিয়েছেন। বিষয়টি দুঃখজনক! আরো অনেকেই হয়ত এ রকম করেছেন। আমরা বিষয়গুলো খতিয়ে দেখে পরবর্তীতে ব্যবস্থা গ্রহণ করব।’\nএ বিষয়ে দিনাজপুরের জেলা প্রশাসক মো. মাহমুদুল আলম বলেন, ‘আমরা এরকম অভিযোগ আরও কিছু পেয়েছি। যার প্রেক্ষিতে এখন দিনাজপুর পৌরসভার ১২টি ওয়ার্ডের ৬ হাজার বিশেষ ওএমএস-এর কার্ড জেলার ১২টি সরকারি অফিসের কর্মকর্তা-কর্মচারীদের দিয়ে পুনরায় যাচাইবাছাই করা শুরু করেছি। সরকারের এই বিশেষ ওএমএস এর কার্ড দুস্থ ও অসহায় মানুষদের পাওয়ার কথা। প্রকৃতভাবেই যেন দুস্থ ও অসহায় মানুষরাই এই কার্ডগুলো পায় আমরা সেটা নিশ্চিত হবার জন্য বাছাইয়ের কাজ করছি। কোনো অসঙ্গতি কিংবা অনিয়ম সহ্য করা হবে না বলেও জানান তিনি।


প্রবাদ - বাংলাপিডিয়া\nপ্রবাদ লোকপরম্পরাগত বিশেষ উক্তি বা কথন। জীবন, জগৎ ও সমাজ সম্পর্কে মানুষের বাস্তব অভিজ্ঞতাপ্রসূত এই প্রবাদ লোকসাহিত্যের একটি বিশেষ শাখা। প্রবাদ অতীতের বিষয় হয়েও সমকালকে সবচেয়ে বেশি স্পর্শ করে। আধুনিক যুগে প্রায় সব ধরনের রচনায় প্রবাদ ব্যবহূত হয়। কবিতা, প্রবন্ধ, উপন্যাস, নাটক, সংবাদপত্র, বিজ্ঞাপন, বক্তৃতা, এমনকি দৈনন্দিন কথাবার্তায়ও প্রবাদের ব্যবহার লক্ষ করা যায়।\nপ্রবাদ ক্ষুদ্রতম রচনা; একটি সংক্ষিপ্ত বাক্য থেকে ছন্দোবদ্ধ দুই চরণ পর্যন্ত এর অবয়বগত ব্যাপ্তি। তবে ক্ষুদ্র হলেও তা পূর্ণাঙ্গ ভাবদ্যোতক ও অর্থবহ হয়ে থাকে। যেকোনো প্রবাদ মানুষের ব্যবহারিক জ্ঞান, অভিজ্ঞতা বা উপলব্ধি থেকে জন্ম নেয়। ‘অতি সন্ন্যাসীতে গাজন নষ্ট’, ‘চোর পালালে বুদ্ধি বাড়ে’, ‘জোর যার, মুলুক তার’ ইত্যাদি প্রবাদের গড়ন অাঁটসাট; বাড়তি একটি শব্দও নেই। স্বল্প কথায় এত বেশি অর্থবহন-ক্ষমতা প্রবাদ ছাড়া লোকসাহিত্যের অন্য কোনো শাখার নেই।\nপ্রবাদ সমাজমানসে জন্ম নিয়ে সময়ের পরিবর্তনের সঙ্গে সঙ্গে তার রূপ বদলায় এবং এক সময় একটি স্থায়ী রূপ লাভ করে। কখনো কখনো একই প্রবাদ কিছুটা পরিবর্তনসহ অঞ্চলভেদে একাধিক রূপেও প্রচলিত থাকে। যেমন ‘ধান ভানতে শিবের গীত’ অথবা ‘ধান ভানতে মহীপালের গীত’ প্রবাদটির মৌলিক কাঠামো বা অর্থের কোনো পরিবর্তন হয়নি। ‘শিব’ কৃষিদেবতা, আর ‘মহীপাল’ পাল বংশের শক্তিশালী রাজা। প্রবাদটির জন্মেতিহাসের দিক থেকে শিব আগে; অতএব প্রথমটি মৌলিক প্রবাদ; পরবর্তীকালে শিবের স্থলে মহীপাল যুক্ত হয়েছে। তুচ্ছ কাজে গুরুতর বিষয়ের অবতারণা বোঝাতে এই প্রবাদটি ব্যবহার করা হয়।\nপ্রবাদে যেমন দীর্ঘ অভিজ্ঞতার প্রকাশ ঘটে, তেমনি এর মধ্য দিয়ে প্রকাশ পায় একটি জাতি বা সমাজের জ্ঞান, বুদ্ধি, মেধা, চৈতন্য, ঐতিহ্য, শিক্ষা এবং লোকমনের বদ্ধমূল ধারণা। প্রবাদ সম্পর্কে প্রাচ্য-পাশ্চাত্য মনীষীদের দেওয়া সংজ্ঞা থেকে এর যে বৈশিষ্ট্যগুলি ফুটে ওঠে তা হলো: ক. প্রবাদে জাতির দীর্ঘ অভিজ্ঞতা, পরিণত বুদ্ধি (elder wisdom) এবং লোকমনে প্রবাহিত সত্যকথন প্রকাশিত হয়; খ. প্রবাদের অবয়ব হলো একটি সংক্ষিপ্ত বাক্য; গ. উপমা, বক্রোক্তি, বিরোধাভাস প্রভৃতি অলঙ্কারযোগে তা গঠিত হয়। উল্লেখ্য যে, একটি সংক্ষিপ্ত অথচ অর্থপূর্ণ বাক্যই হলো প্রবাদ; কিন্তু অর্থপূর্ণ বাক্যাংশ প্রবাদ নয় তা ‘বাগ্ধারা’ (idioms) বা ‘প্রবাদকল্প বাগ্ভঙ্গি’ (proverbial phrases)।\nযে পটভূমি বা বিশেষ অর্থে একটি প্রবাদ সৃষ্টি হয়, প্রয়োগকালে তার অর্থব্যাপ্তি ঘটতে পারে এবং সে ক্ষেত্রে মূলের স্থান-কাল-পাত্র পরিবর্তিত হয়ে যায়। ‘অতি ভক্তি চোরের লক্ষণ’ প্রবাদটির জন্মোৎস হয়তো কোনো বিশেষ অভিজ্ঞতা, কিন্তু বর্তমানে এর প্রয়োগ-ব্যাপ্তি ঘটেছে; বাইরে সদ্ভাব রেখে ভেতরে অসৎ উদ্দেশ্য পোষণ করা এমন যেকোনো আচরণ বোঝাতে এখন প্রবাদটি ব্যবহার করা হয়। ‘চোরের মার বড় গলা’, ‘চোরে না শোনে ধর্মের কাহিনী’, ‘চোর পালালে বুদ্ধি বাড়ে’ ইত্যাদি প্রবাদ দ্বারা শুধু চোর ও চৌর্যবৃত্তির কথাই বোঝায় না, বরং নানা শ্রেণির অসৎ ব্যক্তি ও তাদের অসৎ কর্মকান্ডও বোঝায়। ‘ঘোলা পানিতে মাছ শিকার’ একটি বাস্তব ঘটনা, কিন্তু কোনো সাধারণ ঘটনার মাধ্যমে সামাজিক বা রাজনৈতিক স্বার্থ সিদ্ধি করা বোঝাতে এই প্রবাদ প্রযুক্ত হয়। ‘নাচতে না জানলে উঠান বাঁকা’ প্রবাদটিও কোনো এক নটের অদক্ষতা থেকে উদ্ভূত, কিন্তু বর্তমানে কেউ কোনো বিষয়ে নিজের অক্ষমতাকে গোপন করার জন্য কোনো অসার যুক্তি উত্থাপন করলে এই প্রবাদের উল্লেখ করা হয়। এভাবে দেখা যায় কোনো প্রবাদ সৃষ্টি হওয়ার সময় তার যে অর্থ থাকে, কালক্রমে তার প্রসার ঘটে।\nপ্রবাদ সম্পর্কে জার্মানিতে বলা হয়: ‘As the country, so the proverb.’ যে দেশ যেমন, তার প্রবাদও তেমন। স্কটল্যান্ডে বলা হয়: ‘As the people, so the proverb.’ যেমন মানুষ, তেমন তার প্রবাদ। উভয়ের সমন্বয় করে বলা যায়, যে দেশের মানুষ যেমন, সে দেশের প্রবাদও তেমন। অর্থাৎ একটি দেশের প্রকৃতি, পরিবেশ, পারিপার্শ্বিকতা, জীবজন্তু, জাতীয় জীবনের নানা ধারা, তার ইতিহাস, সংস্কৃতি, ধর্ম, সমাজ, পরিবার, ইত্যাদি বিচিত্র বিষয় নিয়ে প্রবাদ রচিত হয়। প্রবাদে একটি দেশ ও জাতির জীবনপ্রবাহের নানা চিত্র পাওয়া যায়। সেগুলি খন্ড হলেও খাঁটি চিত্র; কারণ প্রবাদ লোকমনের সত্যরূপ বহন করে।\nপ্রবাদ যেহেতু বুদ্ধিপ্রধান রচনা, সেহেতু অনুমান করা হয় যে, মানুষ প্রবাদের সৃষ্টি ও প্রয়োগকৌশল লোকসাহিত্যের অন্যান্য শাখার তুলনায় অপেক্ষাকৃত পরে আয়ত্ত করেছে। খ্রিস্টপূর্ব পঞ্চম শতাব্দীতে মিশরের প্যাপিরাসের গল্পে প্রবাদের প্রয়োগ আছে। ভারতীয় বেদ-উপনিষদেও প্রবাদ আছে। বাংলা সাহিত্যের আদি নিদর্শন চর্যাপদে কয়েকটি প্রবাদ আছে। ‘আপনা মাসে হরিণা বৈরি’ প্রবাদটি চর্যাপদকর্তা ভুসুকু ব্যবহার করেন; তাঁর আবির্ভাবকাল এগারো শতক। চৌদ্দ শতকে বড়ু চন্ডীদাস শ্রীকৃষ্ণকীর্তনে এবং ষোল শতকে মুকুন্দরাম চন্ডীমঙ্গলে একই প্রবাদ ব্যবহার করেন। আধুনিক যুগে বাংলা সাহিত্যের প্রভূত উন্নতি ও প্রসার ঘটলে প্রবাদের ব্যবহার আরও বিস্তৃত হয়।\nপ্রবাদের শ্রেণিকরণ একটি জটিল বিষয়। বেশির ভাগ প্রবাদ-সঙ্কলনে প্রবাদসমূহকে অক্ষরানুক্রমে বিন্যস্ত করা হয়। আর্চার টেলর ও বি.জে হুইটিং প্রবাদগুলিকে প্রধানত বিশেষ্য, বিশেষণ বা গুরুত্বপূর্ণ কোনো শব্দ ধরে শেª্রণকরণ করেন। তাঁদের অনুসরণে ‘অল্প শোকে কাতর, অধিক শোকে পাথর’, ‘দুই সতীনের ঘর, খোদায় রক্ষা কর’ প্রবাদ দুটিকে ‘শোক’ ও ‘সতীন’ শব্দের অন্তর্ভুক্ত করা যায়। এরকম বর্গীকরণ দ্বারা প্রবাদের কোষ বা সঙ্কলন গ্রন্থ প্রকাশ করা সহজ, কিন্তু প্রবাদের চরিত্র-বিশ্লেষণ দুরূহ।\nলোকসাহিত্যের অন্য শাখার মতো প্রবাদেও মানুষ, সমাজ ও পরিবেশের কথা অনিবার্যভাবে এসেছে। ‘জলে কুমির ডাঙ্গায় বাঘ’, ‘খাল কেটে কুমির আনা’, ‘যেখানে বাঘের ভয় সেখানে সন্ধ্যা হয়’, ‘মরা হাতির দাম লাখ টাকা’, ‘হাতি খাদে পড়লে ব্যাঙেও লাথি মারে’, ‘হাতি-ঘোড়া গেল তল, মশা বলে কত জল’, ‘ঘুঘু দেখছ, ফাঁদ দেখনি’ ইত্যাদি প্রবাদে মানুষের স্বভাব, চরিত্র ও অবস্থার কথা বলা হয়েছে। ‘খাওন দেওয়ার মুরোদ নাই, কিল মারার গোঁসাই’, ‘টাকা থাকলে বাঘের দুধও পাওয়া যায়’, ‘খাজনার চেয়ে বাজনা বেশি’ ইত্যাদি প্রবাদের ভিত্তি অর্থ। ধন-বৈষম্য ও শ্রেণি-শোষণের চিহ্ন আছে এসব প্রবাদে; অর্থ অপব্যয়ের দিকটিও ফুটে উঠেছে।\n‘চাচা আপন প্রাণ বাঁচা’, ‘আপ ভাল তো জগৎ ভাল’, ‘আপনি বাঁচলে বাপের নাম’ ইত্যাদি প্রবাদে আত্মমুখী চেতনা প্রকাশ পেয়েছে। আবার ‘দশের লাঠি একের বোঝা’, ‘দশচক্রে ভগবান ভূত’, ‘যেদিকে দশ সেদিকেই খোদা’ প্রবাদগুলিতে সঙ্ঘবদ্ধ শক্তি ও ঐক্যবোধের পরিচয় আছে। ‘রাখে আল্লা মারে কে’, ‘কপালের লিখন না যায় খন্ডন’, ‘অভাগা যেদিকে চায়, সাগর শুকায়ে যায়’ প্রবাদগুলিতে অদৃষ্টবাদের কথা আছে। ‘খাটে খাটায় দ্বিগুণ পায়, বসে খাটায় অর্ধেক পায়’, ‘বসে খেলে রাজার ভান্ডার ফুরায়’ ইত্যাদি প্রবাদে কর্মবাদের প্রতি ইঙ্গিত করা হয়েছে। ‘যে গরু দুধ দেয়, তার লাথিও ভাল’, ‘দুষ্ট গরুর চেয়ে শূন্য গোয়াল ভাল’ প্রবাদে বস্ত্তবাদী ও নৈরাশ্যবাদী দুটি বিপরীতধর্মী দর্শন প্রকাশ পেয়েছে।\nনরনারীর স্বভাব-চরিত্র, পেশা ইত্যাদি বিষয়ক প্রবাদের সংখ্যা অজস্র। পরিবার ও সমাজসূত্রে সম্পর্কিত যত নর-নারী আছে, তাদের প্রায় সবার স্বভাব-চরিত্র ও আচরণ নিয়ে বহু প্রবাদ রচিত হয়েছে। সেসব প্রবাদে প্রধানত তাদের সমালোচনাই করা হয়েছে; গুণ অপেক্ষা দোষের দিকটিই বেশি ধরা পড়েছে। মা-বাবা, মাসি-পিসি, বধূ, শ্বশুর-শাশুড়ি, ননদ, জা, ভাসুর, দেবর, শ্যালক, নাতি-নাতনি, সতীন, সৎমা, সখী ইত্যাদি সম্পর্কে শত শত প্রবাদ আছে। সেগুলির মধ্যে বাবা, মা ও মাসি ব্যতীত অন্যদের নিন্দা, ব্যঙ্গ ও হীন দৃষ্টিতে দেখা হয়েছে। বিশেষত নারীর নিন্দা সমধিক। ‘ঝি জব্দ শিলে, বউ জব্দ কিলে’, ‘শাশুড়ি মল সকালে, খেয়ে দেয়ে সময় থাকে তো কাঁদব আমি বিকালে’, ‘ননদিনী রায়বাঘিনী, দাঁড়িয়ে আছে কাল-সাপিনী’, ‘শ্বশুরবাড়ি মধুর হাড়ি, তিনদিন পর ঝাঁটার বাড়ি’, ‘দুই সতীনে ঘর, খোদা-ই রক্ষা কর’ ইত্যাদি প্রবাদ এ প্রসঙ্গে স্মরণীয়। এগুলির রচয়িতা নারী; নারীর পারিবারিক ও সামাজিক অবস্থানগত কারণে স্বামীর আত্মীয়-স্বজনকে সুদৃষ্টিতে দেখা বা তাদের প্রতি সুবিচার করা তার পক্ষে সম্ভব হয় না। যে সমাজে নারীর অধিকার ও মর্যাদা স্বীকৃত নয়, সে সমাজেই এমন প্রবাদের সৃষ্টি হয়।\n‘অতি লোভে তাঁতি নষ্ট’, ‘মোগল-পাঠান হদ্দ হলো ফারসি পড়ে তাঁতি’, ‘ঢাল নাই তলোয়ার নাই নিধিরাম সর্দার’, ‘আনাড়ি বৈদ্যে কান নষ্ট, কাঠমোল্লায় ঈমান নষ্ট’, ‘ঘুষ পেলে আমলা তুষ্ট’, ‘কড়ি দিয়ে কিনব দই, গয়লানি মোর কিসের সই’, ‘হাকিম নড়ে তো হুকুম নড়ে না’, ‘ঝড়ে বক মরে, ফকিরের কেরামতি বাড়ে’, ‘গাঁয়ে মানে না আপনি মোড়ল’ ইত্যাদি প্রবাদে বিভিন্ন পেশার মানুষের চরিত্র বর্ণিত হয়েছে।\nপ্রবাদ ভাষার এক অমূল্য সম্পদ। প্রবাদ বক্তব্যকে সুসংহত ও অর্থবহ করে, জোরালো ও ধারালো করে। মুহম্মদ শহীদুল্লাহ্র ভাষায় ‘সুন্দরীর অলক-তিলকের ন্যায় প্রবাদবাক্যগুলি ভাষায় সৌন্দর্য ফুটাইয়া তোলে।’ যুগ যুগ ধরে রচিত প্রবাদগুলি বাংলা ভাষার শক্তি ও সৌন্দর্য বৃদ্ধি করেছে। [ওয়াকিল আহমদ]\nগ্রন্থপঞ্জি আশুতোষ ভট্টাচার্য, বাংলার লোকসাহিত্য, ১ম খন্ড, কলকাতা, ১৯৬৩; শীলা বসাক, বাংলা ধাঁধার বিষয়বৈচিত্র্য ও সামাজিক পরিচয়, কলকাতা, ১৯৯০; আশরাফ সিদ্দিকী, লোকসাহিত্য (২ খন্ড, ১৯৯৪), ঢাকা; Maria Edward Leach (ed), Standard Dictionary of Mythology, Folklore and Legends, Vols. I, II, New York, 1949; Antti Arne and Stith Thompson, The Types of Folkfates, Helsinki, 1964.\n'http://bn.banglapedia.org/index.php?title=প্রবাদ&oldid=17595' থেকে আনীত\nএই পাতা শেষ সম্পাদিত হয়েছে ১৬:২০টার সময়, ১১ ফেব্রুয়ারি ২০১৫ তারিখে।


দরকার নেই পেট্রোল-ডিজেল বা কোনো ব্যাটারি, বাজারে পাওয়া যাচ্ছে অত্যাধুনিক ষাঁড় ট্যাক্সির, ভাইরাল ভিডিও! – EiKolkata\nপ্রথম পাতা /নিউজ/দরকার নেই পেট্রোল-ডিজেল বা কোনো ব্যাটারি, বাজারে পাওয়া যাচ্ছে অত্যাধুনিক ষাঁড় ট্যাক্সির, ভাইরাল ভিডিও!\nনিজস্ব প্রতিবেদন :- বর্তমানের এই পরিস্থিতিতে পেট্রোল-ডিজেলের দাম আকাশছোঁয়া । এমতাবস্থায় সাধারণ মানুষরা গাড়ির গ্যারেজের মধ্যে তুলে দিয়ে সাইকেল নিয়ে রওনা দিচ্ছেন তাদের গন্তব্যস্থলে ।কারণ সাধারণ মধ্যবিত্ত পরিবারের পক্ষে এত টাকা দিয়ে পেট্রোল ডিজেল ঘোরাঘুরি করা সম্ভব নয় । কেউ কেউ আবার বিকল্প পথ হিসেবে ইলেকট্রিক গাড়ি স্কুটি কিনে ফেলেছেন । কিন্তু এই ঘটনা বাকি সকল ঘটনা থেকে সম্পূর্ণ আলাদা এবং এই পদ্ধতি অবলম্বন করলে কথা দিলাম লাভবান থাকবেন আপনি ব্যা-পক প-রিমাণে ।\nআমরা যত উন্নত হয়ে ছি তত উন্নত হয়ে ছি আমাদের চাওয়া পাওয়া গুলো তার পাশাপাশি বেড়ে চলেছে যাতায়াতের পরিষেবার । আগে এক জায়গা থেকে অন্য জায়গায় যেতে হলে লেগে যেত অনেকক্ষণ সময় । কারণ যাতায়াত ব্যবস্থা তখনকার দিনে কতটা উন্নত ছিল না । তবে সভ্যতার অগ্রগতির হাত ধরে সবকিছুর মতনই যাতায়াত ব্যবস্থার উন্নতি ঘটেছে । শহর থেকে শহরে যেতে বাস-ট্রেন প্রচলন শুরু হয়েছে । তার পাশাপাশি এক রাজ্য থেকে অন্য রাজ্যে বা এক দেশ থেকে অন্য দেশে যেতে বিমান পরিষেবা শুরু হয়েছে ইতিমধ্যে।\nকিন্তু সম্প্রতি এমন এক ধরনের ঘটনা দেখা গেছে যে সত্যিই অ-বাক ক-রার মতন। তার পাশাপাশি সেই ঘটনাটি অত্যন্ত হাস্যকর। আমরা ঘোড়ার গাড়ি দেখেছি কলকাতার রাজপথে বা দেশের বিভিন্ন প্রান্তে । কিন্তু এ এক আজব গাড়ির সাক্ষী রইল গোটা দেশবাসী । শিল্পপতি আনন্দ মাহিন্দ্রা সম্প্রতি একটি ভিডিও টুইট করেছেন এবং সেটি সোশ্যাল মিডিয়াতে আসতেই ব্যাপক পরিমাণে ভাইরাল হয়েছে । বলতে পারেন শো-র-গোল প-ড়ে গে-ছে গোটা সোশাল মিডিয়া জুড়ে । কারণ সেই ভিডিওতে তিনি তুলে ধরেছেন এমন এক গাড়ি যা সত্যিই অ-বাক ক-রার ম-ত।\nভিডিওতে দেখা যাচ্ছে ঘোড়ার গাড়ির আদলেই তৈরি করা একটি বিশেষ গাড়ি । কিন্তু ঘোড়ার বদলে রয়েছে গরু এবং পিছন দিকে অংশটি একটি অর্ধেক অ্যাম্বেসেডর এই ধরনের গাড়ি সচরাচর কেউ দেখেনি। তাই রাস্তাতে এই ধরনের গাড়ি দেখা মিলতে অনেকেই সেটিকে ক্যামেরা-ব-ন্দি করেছেন। তবে শিল্পপতি আনন্দ মহিন্দ্রা এই ভিডিওটি শেয়ার করেছেন তা নিজস্ব টুইটারে এবং অবাক করার মতন এই গাড়িটি বিবরণ তিনি তুলে ধরেছেন । তবে গাড়িটি কোথাকার তা জানা সম্ভব হয়নি । যদিও কমেন্ট সেকশনে এক ব্যক্তি জানিয়েছেন কর্নাটকের ধর্মশালায় দেখা মেলে এই ধরনের গাড়ি । কিন্তু এখনো তার সত্যতা প্রমাণ হয়নি ।\nbengali news bull taxi car viral video


নবাবগঞ্জে জনপ্রতিনিধিদের সঙ্গে পুলিশের মতবিনিময় নবাবগঞ্জে জনপ্রতিনিধিদের সঙ্গে পুলিশের মতবিনিময় – PRIYOBANGLANEWS24\nনবাবগঞ্জে জনপ্রতিনিধিদের সঙ্গে পুলিশের মতবিনিময়\nআপডেটের সময় : মঙ্গলবার, ৬ অক্টোবর, ২০২০\n২০৫\tবার দেখা হয়েছে।\nঢাকার নবাবগঞ্জে জনপ্রতিনিধিদের সঙ্গে থানা পুলিশের মতবিনিময় সভা অনুষ্ঠিত হয়েছে। মঙ্গলবার দুপুরে থানা প্রশাসনের আয়োজনে থানার সভা কক্ষে এ অনুষ্ঠান করা হয়। এসময় রাজনৈতিক নেতৃবৃন্দ ও মুক্তিযোদ্ধা প্রতিনিধিরা উপস্থিত ছিলেন।\nঅনুষ্ঠানে প্রধান অতিথি হিসেবে উপস্থিত ছিলেন, নবাবগঞ্জ উপজেলা পরিষদের চেয়ারম্যান ও উপজেলা আওয়ামীলীগের সভাপতি নাসির উদ্দিন আহমেদ ঝিলু। প্রধান অতিথি বক্তব্যে তিনি বলেন, দলে কোন অপরাধীর জায়গা নেই। আমাদের ঢাকা-১ আসনের সংসদ সদস্য প্রধানমন্ত্রীর বেসরকারি শিল্প ও বিনিয়োগ উপদেষ্টা সালমান এফ রহমানের নির্দেশ রয়েছে দলের ভিতর কোন অপরাধীকে আশ্রয় প্রশ্রয় দেয়া যাবে না। ধর্ষণ করলেই যে ছাত্রলীগ করেছে এটা ঠিক না। ঢালাও ভাবে কাউকে কিছু বলা যাবে না। কিছু নামধারী ছাত্রলীগ আছে যারা ধর্ষণসহ নানা অপকর্ম করছে তাদেরকে ছাড় দেয়া হবে না। শাস্তি তাকে পেতেই হবে।\nনবাবগঞ্জ উপজেলা আওয়ামীলীগের সাধারণ সম্পাদক মো. জালাল উদ্দিন পুলিশের উদ্দেশ্যে বলেন, নবাবগঞ্জে এখনো হাত বাড়ালেই মাদক মিলছে। আজকাল মটরসাইকেলে করে মাদক সেবীদের বাড়ি বাড়ি গিয়ে মাদক হোম ডেলিভারী দেওয়া হচ্ছে। তিনি আরো বলেন, বখাটেরা মটর সাইকেলে করে বখাটেপনা করছে উপজেলার আইন শৃঙ্খলা স্বাভাবিক রাখতে ও এ সব নজর রাখতে পুলিশবাহিনীর প্রতি আহবান জানান তিনি।\nদোহার সার্কেল এএসপি জহিরুল ইসলাম জনপ্রতিনিধিদের উদ্দেশে বলেন, আপনারা নারী নির্যাতনের বিচার গুলোকে গুরুত্বের সাথে দেখবেন এবং পুলিশকে জানাবেন। আমরা আপনাদের সঙ্গে প্রতিটি ইউনিয়নে সভা করে এসব অপরাধ নির্মূল করবো। সমাজে মাদক থেকে শুরু করে যে কোন ধরণের অপরাধ উৎখাত করা হবে কাউকে ছাড় দেয়া হবে না।\nসদ্য যোগদানকারী নবাবগঞ্জ থানা অফিসার ইনচার্জ মো. সিরাজুল ইসলাম শেখ বলেন, আমি যোগদানের আগেই সালমান এফ রহমান স্যারকে কথা দিয়েছি যে কোন মূল্যে নবাবগঞ্জ থানাকে মাদকের বিরুদ্ধে জিরো ট্রলারেন্স রাখতে। মাঠে ঘাটে বখাটেপনার বিরুদ্ধে পুলিশ সব সময় কাজ করবে। অনটেষ্ট সাইন বোর্ড ব্যবহার করে কোন মটর সাইকেল চলতে দেয়া হবে না।\nওসি আরো বলেন,ভুল মানুষই করে। যে আমাদের ভুলগুলি ধরিয়ে দিবে সেই তো পুলিশের প্রকৃত বন্ধু। আসুন আমরা সবাই মিলে একত্রিত হয়ে দেশটাকে জাতির জনকের স্বপ্নের সোনার বাংলা গড়ে তুলি।\nনবাবগঞ্জ থানার সেকেন্ড অফিসার উপ-পরিদর্শক মো. নাজমুল আলমের সঞ্চালনায় সভায় উপস্থিত ছিলেন, নবাবগঞ্জ থানার ওসি (তদন্ত) মো. আশিকুজ্জামান, উপজেলা পরিষদের ভাইস চেয়ারম্যান তাবির হোসেন খান পাভেল, মহিলা ভাইস চেয়ারম্যান ইয়াসমিন আক্তার, মুক্তিযোদ্ধা সংসদের সাবেক কমান্ডার শাহ আবুবকর সিদ্দিক, ইউপি চেয়ারম্যান ইব্রাহিম খলিল, আলীমুর রহমান খান পিয়ারা, আবেদ হোসেন,ড. সাফিল উদ্দিন মিয়া, নন্দ লাল সিং, দেওয়ান তুহিনুর রহমান, মাসুদুর রহমান নবাবগঞ্জ প্রেসক্লাবের সাধারণ সম্পাদক মো. জহিরুল ইসলাম প্রমুখ।


প্রত্যেক মাসে তিনদিন রোযা পালন করা মুস্তাহাব | রিয়াযুস সালেহীন বাংলা | Riyad us Saliheen Bangla\nপ্রতি মাসে তিন দিন রোযা রাখার ব্যাপারে “আইয়াম বীযে’র রোযা উত্তম। আর এ আইয়ামে বীয হচ্ছে, প্রতি মাসের তেরো, চৌদ্দ ও পনের তারিখ। প্রতি মাসের বরো, তেরো ও চৌদ্দ তারিখকেও আইয়াম বীয বলা হয়েছে। তবে এ ব্যাপারে প্রথম বক্তব্যটিই নির্ভুল এবং সুপরিচিত।\n১২৫৯. হযরত আবু হুরাইরা (রা) থেকে বর্ণিত। তিনি বলেনঃ আমার বন্ধু রাসূলুল্লাহ (সা) আমাকে তিনটি অসিয়ত করেনঃ প্রত্যেক মাসে তিন দিন রোযা রাখতে, চাশতের দু’ রাকা’আত নামায এবং তৃতীয়টি হচ্ছে শোয়ার আগে আমি যেন বিতর পড়ি নিই। (বুখারী ও মুসলিম)\n১২৬০. হযরত আবু দারদা (রা) থেকে বর্ণিত। তিনি বলেন, আমার বন্ধু রাসূলুল্লাহ (সা) আমাকে তিনটি বিষয়ের অসিয়ত করেছেন। আমি যতদিন জীবিত থাকবো ততদিন আমি সেগুলো কক্ষনো ত্যাগ করবো না। সেগুলো হচ্ছেঃ প্রতি মাসে তিন দিন রোযা রাখা, চাশতের নামায এবং (তৃতীয়টি হচ্ছে) বিতর না পড়ে যেন কক্ষনো না ঘুমাই। (বুখারী)\n১২৬১. হযরত আবদুল্লাহ ইবনে আমর ইবনুল আস (রা) থেকে বর্ণিত। তিনি বলেন, রাসূলুল্লাহ (সা) বলেছেনঃ প্রত্যেক মাসে তিন দিন রোযা রাখার অর্থ হচ্ছে সারা বছর রোযা রাখা (অর্থাৎ এতে সারা বছর রোযা রাখার সাওয়াব পাওয়া যায়।) (বুখারী ও মুসলিম)\n১২৬২. হযরত মু’আযা আল-আদাবীয়্যা (রা) থেকে বর্ণিত। তিনি হযরত আয়েশা (রা) কে জিজ্ঞেস করেনঃ রাসূলুল্লাহ (সা) কি প্রত্যেক মাসে তিনটি রোযা রাখতেন? তিনি জবাব দেন, হ্যাঁ। আমি বললাম, মাসের কোন অংশে তিনি রোযা রাখতেন? তিনি বললেনঃ তিনি মাসের কোন অংশে রোযা রাখবেন তার কোন পরওয়া করতেন না। (বরং মাসের যে কোন অংশে চাইতেন রোযা রাখতেন।) (মুসলিম)\n১২৬৩. হযরত আবু যার (রা) থেকে বর্ণিত। তিনি বলেনঃ রাসূলুল্লাহ (সা) বলেছেনঃ যখন তুমি মাসে তিনটি রোযা রাখবে, তখন তের, চৌদ্দ, ও পনের তারিখ রোযা রাখ। (তিরমিযী) ইমাম তিরমিযী বলেন, হাদীসটি হাসান।\n১২৬৪. হযরত কাতাদা ইবনে মিলহান (রা) থেকে বর্ণিত। তিনি বলেন, রাসূলুল্লাহ (সা) আমাদেরকে আইয়ামে বীযের রোযা রাখার নির্দেশ দিতেন। আইয়ামে বীযের দিনগুলো হলোঃ মাসের তের, চৌদ্দ ও পনের তারিখ। (আবু দাঊদ)\n১২৬৫. হযরত আবদুল্লাহ ইবনে আব্বাস (রা) থেকে বর্ণিত। তিনি বলেন, রাসূলুল্লাহ (সা) বাড়ীতে থাকাবস্থায় বা সফরে থাকাবস্থায় কখনো আইয়ামে বীযের রোযা ছাড়তেন না। (নাসায়ী)


কিশোর অপরাধ: বিপথগামীদের ফেরাতে সরকারের\nমুহ. সাইফুল্লাহ, অতিথি লেখক | বাংলানিউজটোয়েন্টিফোর.কম\nআপডেট: ১৯৩৮ ঘণ্টা, আগস্ট ২৭, ২০২১\nকিশোর অপরাধ একটি সামাজিক ব্যাধি। সব দেশে সব সমাজেই এ সমস্যা কমবেশি দেখা যায়।\nকোনো কোনো ক্ষেত্রে এসব অপরাধকে শিশু-কিশোরদের বৃদ্ধি পর্যায়ের বৈশিষ্ট্য হিসেবে বিবেচনা করা হয়। আর এ সমস্যা সে প্রাচীন সমাজ থেকে চলে আসছে। বর্তমান সমাজে মা-বাবা উভয়ের ব্যস্ততা, স্বামী-স্ত্রীর বিচ্ছেদ, সাংসারিক অশান্তি, যৌথ পরিবার ব্যবস্থার বিলোপ, মুক্ত আকাশ সংস্কৃতি প্রভৃতি কিশোর আপরাধ সমস্যাকে তীব্রতর করে তুলেছে। আর গণমাধ্যমের ব্যাপক বিস্তৃতির সুবাদে প্রতিনিয়ত চোখের সামানে ভেসে ওঠা অপরিণামদর্শী অপরিণত অপরাধীদের বীভৎস কাণ্ড রীতিমতো সবাইকে ভাবিয়ে তুলছে।\nকিশোর অপরাধ আমলে নেওয়ার ক্ষেত্রে অপরাধী প্রকৃত অর্থেই কিশোর কি-না তা নিশ্চিত হতে হয়। শৈশব বয়ঃসন্ধিকাল অতিক্রম করে কৈশোরে পৌঁছায়। কিশোর-কিশোরীদের বয়সসীমা ১৩ থেকে ১৮ বছর। এ বয়সী সবাই জাতিসংঘ শিশু অধিকার সনদ অনুযায়ী শিশু। আর তাই অপরাধে জড়িয়ে পড়া কিশোরদের শিশু হিসেবে বিবেচনা করেই ব্যবস্থা নিতে হয়।\nকিশোর অপরাধ বহুবিধ। সহনীয় থেকে অসহনীয় মাত্রা পর্যন্ত। এসব অপরাধের মধ্যে রয়েছে--স্কুল পালানো, পরীক্ষায় নকল করা, নিরুদ্দেশ হওয়া, মদ্যপান, ধূমপান, সমবয়সিদের সাথে অযথা মারপিট করা, ইভটিজিং, পর্নোছবি দেখা, বিনা টিকিটে গণপরিবহনে ভ্রমণ, পকেটমার, ছিঁচকে চুরি প্রভৃতি। কিশোর-কিশোরীরা ক্ষেত্র বিশেষে এতই উদ্ধত হয়ে পড়ে যে, তারা সামাজিক বা ধর্মীয় মূল্যবোধ, রীতিনীতিকে তোয়াক্কাই করে না। এমনকি তারা দেশের আইনকানুনকেও বৃদ্ধাঙ্গুলি প্রদর্শন করে। কিশোর গ্যাংদের ভয়ঙ্কর অপরাধীদের মতো হত্যা, ধর্ষণ, গুম, চুরি-ডাকাতি, মাদক পাচার, প্রভৃতি গুরুতর অপরাধে জড়িয়ে পড়তেও দেখা যায়।\nকেন কচি মনের কিশোর-কিশোরীরা এ ধরনের অসামাজিক কর্মকাণ্ডে লিপ্ত হয়? কেন কিশোর-কিশোরীরা এতটা বিধ্বংসী হয়? এ বয়সে তারা বেশ কিছু শারীরিক, জৈবিক ও মানসিক পরিবর্তনের মধ্য দিয়ে যায়। বয়ঃসন্ধিকালীন বৃদ্ধি নিয়ন্ত্রণকারী বিভিন্ন হরমোন তাদের অস্থির করে তোলে। এ বয়সে তারা যুক্তি গ্রাহ্য না করে আবেগতাড়িত হয়। তারা বাস্তবতাকে এড়িয়ে সবসময় স্বপ্নে বিভোর থাকতে চায়। অসহনীয় সামাজিক চাপও কিশোরদের বিভিন্ন অপরাধে ঠেলে দেয়। লেখাপড়ার অতিরিক্ত ধকল সামলাতে না পারা, দারিদ্র্য, মা-বাবা বা অভিভাবকের নিষ্ঠুর শাস্তি, এমনকি পরিবারের মাত্রাতিরিক্ত প্রাচুর্যও তাদের বিপথগামিতার কারণ হতে পারে। মা-বাবার উদাসীনতা এমনকি, তাদের অতিরিক্ত আদরযত্নও সন্তানদের বিচ্যুতি ঘটাতে পারে।\nকিশোর অপরাধী ও পূর্ণবয়স্ক অপরাধীর মধ্যে একটি মৌলিক পার্থক্য রয়েছে। পূর্ণবয়স্ক অপরাধীরা নিজেদের স্বার্থ বা হীন উদ্দেশ্য হাসিলের জন্য সুপরিকল্পিতভাবে অপারাধমূলক কর্মকাণ্ডে লিপ্ত হয়। আর কিশোর-কিশোরী অপরাধীরা সাধারণত আগপিছ না ভেবে আবেগতাড়িত হয়ে বা তাদের চারপাশের পরিবেশ বিশেষ করে সঙ্গীসাথিদের প্ররোচনায় অপরাধে জড়ায়। আর তাই কিশোর-কিশোরী অপরাধীরা বিচার প্রক্রিয়ায় বেশ কিছু সুবিধা ভোগ করে থাকে। বিচারিক আদালত, অনুসৃত দণ্ডবিধি, দণ্ডভোগ প্রক্রিয়া-সবক্ষেত্রেই প্রাপ্তবয়স্ক অপরাধীদের তুলনায় অপ্রাপ্তবয়স্ক অপরাধীদের জন্য বেশ কিছু নমনীয়তা রয়েছে। একইভাবে কিশোর অপরাধীদের জামিন প্রক্রিয়াও সহজ। গুরুতর কোনো অপরাধে জামিন দেওয়া না গেলে কিশোর অপরাধীকে জেলে না রেখে শিশু উন্নয়ন কেন্দ্রে রাখতে হবে। দুর্ধর্ষ কোনো কিশোর অপরাধীকে শিশু উন্নয়ন কেন্দ্রে রাখা ঝুঁকিপূর্ণ হলে তাকে জেলে পাঠাতে হবে, তবে বয়স্ক দণ্ডিত অপরাধীদের সাথে না রেখে তাকে আলাদা ব্যবস্থায় রাখতে হবে। কিশোর অপরাধীদের বিচারে অনুসৃত আইন- শিশু আইন ২০১৩ অনুসারে শিশু আপরাধীদের শাস্তির সর্বোচ্চ সীমা ১০ বছরের কারাদণ্ড। রায়ে ঘোষিত কারাবাসের মধ্যে দণ্ডিত অপরাধীর বয়স ১৮ বছর পূর্ণ হওয়া পর্যন্ত শিশু উন্নয়ন কেন্দ্রে এবং ১৮ বছর পার হয়ে গেলে বাকি দণ্ড বয়স্ক দণ্ডিত অপরাধীর ন্যায় জেলে কাটাতে হবে। আইন অনুযায়ী কিশোর আপরাধীদের আজীবন কারাদণ্ড বা মৃত্যুদণ্ড দেওয়ার বিধান নেই। এমনকি আদালতে বিচার প্রক্রিয়ার যে কোনো পর্যায়ে বিকল্প বিরোধ নিষ্পত্তির মাধ্যমে মামলার মিটমাট করা যাবে।\nজাতির পিতা বঙ্গবন্ধু শেখ মুজিবুর রহমান শিশু-কিশোরীদের বিকাশে শিশু আইন ১৯৭৪ প্রণয়ন করেছিলেন। তাঁর সুযোগ্য কন্যা প্রধানমন্ত্রী শেখ হাসিনা জাতিসংঘ শিশু অধিকার সনদের অনুসরণে শিশু আইন ১৯৭৪-কে আরো যুগোপযোগী করে শিশু আইন ২০১৩ প্রণয়ন করেন। জাতিসংঘ বেঁধে দেওয়া বয়সসীমার প্রেক্ষিতে শিশুদের (১৩ বছর পর্যন্ত) পাশাপাশি কিশোররাও (১৩ থেকে ১৮ বছর) এ আইনের আওতায় পড়ে। আর তাই কিশোর কর্তৃক সংঘটিত বিভিন্ন অপরাধের তদন্ত ও বিচার, রায়ে ঘোষিত দণ্ড কার্যকর করা, অপরিণত অপরাধীদের সংশোধনের মাধ্যমে মূলধারায় ফিরিয়ে আনাসহ সমাজে এ ধরনের অপরাধ প্রতিরোধ ও প্রতিকারের যাবতীয় কার্যক্রম শিশু আইন ২০১৩-তে উল্লেখ করা হয়েছে। এ আইনের আলোকে দেশের সকল থানায় শিশুদের বিষয় নিয়ে একটি করে আলাদা ডেস্ক (শিশু বিষয়ক ডেস্ক হিসেবে অভিহিত) খোলা হয়েছে। কিশোর অপরাধ সংক্রান্ত সকল মামলা নিষ্পত্তিতে এ ডেস্ক কাজ করে। একজন পুলিশ কর্মকর্তা (শিশু বিষয়ক পুলিশ কর্মকর্তা হিসেবে অভিহিত) এ ডেস্কের দায়িত্বে থাকেন। তিনি কিশোর অপরাধীদের মামলা তদারকির ক্ষেত্রে সমাজসেবা অধিদপ্তরের প্রতিনিধি ও সংশ্লিষ্ট আদালতের সাথে সার্বক্ষণিক সমন্বয়সাধন করেন। কিশোর অপারাধ মামলাগুলোর বিশেষ দিক বিবেচনা করে এ ধরনের মামলা নিষ্পত্তিতে শিশু আদালত প্রতিষ্ঠার বিধান রাখা হয়েছে এ শিশু আইনে। আইনে প্রস্তাবিত এ ধরনের আদালত এখনো দেশে প্রতিষ্ঠা হয়নি। সে প্রেক্ষাপটে প্রস্তাবিত আদালত প্রতিষ্ঠা না হওয়া পর্যন্ত কিশোর অপরাধ মামলা নিষ্পত্তির দায়িত্ব দেওয়া হয়েছে নারী ও শিশু নির্যাতন দমন ট্রাইব্যুনালকে। বর্তমানে সারাদেশে এ ধরনের ১০১টি ট্রাইব্যুনাল নিয়মিতভাবে কিশোর অপরাধ মামলার শুনানি করছে। কোনো জেলায় এ ট্রাইব্যুনাল না থাকলে সে জেলার জেলা ও দায়রা জজ নিজেই কিশোর আপরাধ মামলার শুনানি করেন।\nশিশু আইন ২০১৩-তে বলা হয়েছে, শিশু আদালত অপরাধ জামিনযোগ্য না হলেও জামানতসহ বা জামানত ছাড়াই কিশোর অপরাধীকে জামিনে মুক্তি দিতে পারবে। এ আইনে কোনো মামলায় কিশোর অপরাধী গ্রেফতারের ক্ষেত্রে তাকে হাতকড়া পরানো যাবে না বা কোমরে রশি দিয়ে বাঁধা যাবে না। ভয়ভীতি দূর করতে শিশু-আদালতে কাঠগড়া, লালসালু ঘেরা আদালত কক্ষ প্রভৃতি পরিহার করতে হবে, আদালতে উপস্থিত পুলিশ সদস্য, আইনজীবী ও অফিসিয়ালদের নির্ধারিত ইউনিফর্মের পরিবর্তে ইনফরমাল পোশাক পরতে হবে। মামলার শুনানিতে রূঢ়ভাষা বা শিশুসুলভ নয় এমন ব্যবহার পরিহার করতে হবে। শিশু-আদালত আদেশ প্রদানের ক্ষেত্রে সংশ্লিষ্ট কিশোর সম্পর্কে ‘অপরাধী’ ‘দণ্ডিত’ বা ‘দণ্ডাদেশ’ প্রভৃতি কঠোর শব্দ ব্যবহার করতে পারবে না। আদালতকে শিশু আইনে ব্যবহৃত পরিভাষা ব্যবহার করতে হবে। মামলার শুনানিকালে মা-বাবা, অভিভাবক, আত্মীয়স্বজন অভিযুক্ত শিশু-কিশোরদের সাথে আদালতে উপস্থিত থাকতে পারবেন। মামলায় জড়িত শিশু-কিশোরদের ছবি বা মানহানিকর সংবাদ গণমাধ্যমে বা সামাজিক যোগাযোগ মাধ্যমে প্রচার করা যাবে না।\nশিশু-কিশোরদের সঠিকভাবে গড়ে তোলাসহ অপরাধপ্রবণতা থেকে দূরে রাখতে দেশব্যাপী ব্যাপক প্রাতিষ্ঠানিক অবকাঠামো গড়ে তুলেছে সরকার। এ সংক্রান্ত আইনকানুন ও নীতি যুগোপযোগী করা হয়েছে। মাতা-পিতা ও অভিভাবকের অনুপস্থিতিতে অনাথ শিশুদের দায়িত্ব সরকারকে নিতে হয়। এসব শিশুর খাদ্য, বস্ত্র, আশ্রয়, শিক্ষা, চিকিৎসাসহ বিভিন্ন মৌলিক চাহিদা নিশ্চিত করে সরকারি শিশু পরিবার, সরকারি আশ্রয় কেন্দ্র, দুস্থ শিশু প্রশিক্ষণ ও পুনর্বাসন কেন্দ্র, কিশোর-কিশোরী উন্নয়ন কেন্দ্র, ছোটমণি নিবাস প্রভৃতি নানা প্রতিষ্ঠান পরিচালনা করা হচ্ছে। মহিলা ও শিশু বিষয়ক মন্ত্রণালয়ের তত্ত্বাবধানে সারাদেশে ইউনিয়ন পর্যায়ে আট হাজার ক্লাব শিশু-কিশোরদের নিয়ে কাজ করছে। অপরাধপ্রবণ শিশু-কিশোরদের সংশোধনের বিষয়টি এসব ক্লাব গুরত্ব দিয়ে থাকে। বর্তমানে আইনি প্রক্রিয়ার সাথে সম্পৃক্ত বা আদালতের আদেশে দণ্ড ভোগরত এক হাজার একশো’র বেশি কিশোর-কিশোরীকে চারটি উন্নয়ন কেন্দ্রে রাখা হয়েছে। এর মধ্যে সমাজসেবা অধিদপ্তর পরিচালিত গাজীপুরের টঙ্গী ও যশোরের পুলেরহাট - এ জাতীয় কিশোর উন্নয়ন কেন্দ্রে নয়শো’র বেশি কিশোরকে আশ্রয় দেওয়া হয়েছে। এ ধরনের দুশো’র মতো কিশোরীকে সমাজসেবা অধিদপ্তরের তত্ত্বাবধানে গাজীপুরের কোনাবাড়িতে এবং মহিলা বিষয়ক অধিদপ্তরের তত্ত্বাবধানে জয়দেবপুরের জাতীয় কিশোরী উন্নয়ন কেন্দ্রে রাখা হয়েছে। সমাজকল্যাণ মন্ত্রীর নেতৃত্বে জাতীয় পর্যায়ে শিশু কল্যাণ বোর্ড শিশু-কিশোরদের বিপথগামিতা রোধসহ তাদের সার্বিক কল্যাণে গৃহীত বিভিন্ন কর্মসূচি তদারক করে থাকে। জেলা পর্যায়ে জেলা প্রশাসক এবং উপজেলা পর্যায়ে উপজেলা নির্বাহী কর্মকর্তার নেতৃত্বে শিশু কল্যাণ বোর্ড একই ধরনের দায়িত্ব পালন করে।\nকিশোর অপরাধ সমস্যা প্রতিকারে পরিবার, সমাজ, শিক্ষাপ্রতিষ্ঠানের গুরুত্বপূর্ণ ভূমিকা রয়েছে। খেলাধুলা, সাংস্কৃতিক কার্যক্রম, নিয়মিত কাউন্সিলিং, সামাজিক ও ধর্মীয় মূল্যবোধ লালন এবং সুদৃঢ় পারিবারিক বন্ধন শিশু-কিশোরদের সবধরনের অপরাধ থেকে দূরে রাখতে গুরুত্বপূর্ণ ভূমিকা রাখতে পারে। এক্ষেত্রে শিক্ষাপ্রতিষ্ঠানগুলো পরিচালিত সহশিক্ষামূলক কার্যক্রম বিশেষভাবে উল্লেখযোগ্য। তবে সবচেয়ে গুরুত্বপূর্ণ মা-বাবা, অভিভাবক ও পরিবারের সদস্যদের ভূমিকা। শিশু-কিশোররা কোথায় যাচ্ছে, কার সাথে মিশছে- প্রভৃতি সবসময় পর্যবেক্ষণে রাখতে হবে। শাসনের পাশাপাশি শিশু-কিশোরদের আবেগ অনুভূতিকে গুরুত্ব দিতে হবে। তাদের কথা শুনতে হবে। পরিবারের অপরিসীম ভালোবাসা ও যত্নে আজকে একজন কিশোর অপরাধী হয়ে উঠতে পারে আগামীকালের সুযোগ্য নাগরিক।\nলেখক: সিনিয়র উপপ্রধান তথ্য অফিসার, তথ্য অধিদফতর


green volunteers: করোনার তৃতীয় ঢেউ ঠেকাবেন কীভাবে? চিঠি দিয়ে জানাবেন বিশিষ্টজনেরা! - green volunteers of rishra municipality take initiative to aware people about covid protocol to stop 3rd wave of coronavirus | Eisamay\ngreen volunteers of rishra municipality take initiative to aware people about covid protocol to stop 3rd wave of coronavirus\nকরোনার তৃতীয় ঢেউ ঠেকাবেন কীভাবে? চিঠি দিয়ে জানাবেন বিশিষ্টজনেরা!\nTuhina Mondal | Lipi | Updated: Jun 30, 2021, 11:57 PM\nকরোনাভাইরাসের তৃতীয় ঢেউ নিয়ে চিন্তিত গোটা দেশ। এবার এই ঢেউ ঠেকাতে অভিনব পদক্ষেপ নিয়েছে রিষড়া পুর এলাকার green volunteers-রা। ঘটনাটি ঠিক কী, জেনে নিন…\nরিষড়া পুর এলাকার গ্রিন ভলেন্টিয়ার্সের নতুন কর্মসূচি - ‘দুয়ারে চিঠি’।\nসকলে যাতে কোভিড বিধি মেনে চলেন, তার জন্য জনসচেতনতা বাড়াতেই এই কর্মসূচি নিয়েছে তারা।\nমূলত সমাজের বিশিষ্ট ব্যক্তিদের স্বাক্ষর সম্বলিত কোভিড-বিধিসমূহ চিঠির আকারে বাড়ি-বাড়ি গিয়ে বিলি করবেন রিষড়া গ্রিন ভলেন্টিয়ার্সের সদস্যরা।\nএই সময় ডিজিটাল ডেস্ক: জনগণ সচেতন হলেই আসন্ন কোভিডের তৃতীয় ঢেউ ঠেকানো সম্ভব। রক্ষা পাবে বহু প্রাণ। একথা ভেবেই রিষড়া পুর এলাকার গ্রিন ভলেন্টিয়ার্সের নতুন কর্মসূচি - ‘দুয়ারে চিঠি’। সকলে যাতে কোভিড বিধি মেনে চলেন, তার জন্য জনসচেতনতা বাড়াতেই এই কর্মসূচি নিয়েছে তারা। মূলত সমাজের বিশিষ্ট ব্যক্তিদের স্বাক্ষর সম্বলিত কোভিড-বিধিসমূহ চিঠির আকারে বাড়ি-বাড়ি গিয়ে বিলি করবেন রিষড়া গ্রিন ভলেন্টিয়ার্সের সদস্যরা। ইতিমধ্যে এই কর্মসূচির প্রথম ধাপের কাজ শুরু হয়ে গিয়েছে।\nকরোনা আবহে জনসাধারণের পাশে দাঁড়াতে রিষড়া পুর এলাকার গ্রিন ভলেন্টিয়ার্স অনেক আগেই উদ্যোগী হয়েছিল। ইতিমধ্যে কোভিড আক্রান্ত বহু রোগীকে হাসপাতালে নিয়ে যাওয়া থেকে শুরু করে চিকিৎসা- সংক্রান্ত সুযোগ-সুবিধা প্রদান করেছেন রিষড়া গ্রিন ভলেন্টিয়ার্সের সদস্যরা। তবে এই মহামারীকে পর্যুদস্ত করতে সচেতনতার যে জুড়ি মেলা ভার, তা তাঁরা হাড়ে-হাড়ে টের পেয়েছেন। আর তাই কোভিড রোগীদের সাহায্য করার পাশাপাশি এবার জনসচেতনতা বাড়ানোর উপরেও জোর দিলেন তাঁরা।\nত্রিপল নিয়ে বচসায় বেদম মার সরকারি আধিকারিককে, কর্মাধ্যক্ষদের বিরুদ্ধে দায়ের অভিযোগ\nরিষড়া গ্রিন ভলেন্টিয়ার্সের তরফে করোনাবিধির উপর সচেতনতামূলক একটি লিফলেট তৈরি করা হয়েছে। এবার বিশিষ্টদের স্বাক্ষর নিয়ে সেই লিফলেট চিঠির আকারে মানুষের বাড়ি বাড়ি পৌঁছে দেবেন গ্রিন ভলেন্টিয়ার্সের সদস্যরা। ইতিমধ্যে লিফলেটে রিষড়া এলাকার জ্ঞানী-গুণী মানুষদের সই সংগ্রহ করতে বের হয়েছেন সবুজ সৈনিকেরা।\nকিন্তু জনসচেতনতামূলক লিফলেটে বিশিষ্টজনের স্বাক্ষর কেন? রিষড়া গ্রিন ভলেন্টিয়ার্সের এক সদস্য জানান, শুধু লিফলেট দিলে অনেকেই না দেখে ফেলে দিতে পারেন। কিন্তু লিফলেট যদি চিঠির আকারে হয় এবং সেই চিঠিতে যদি চিকিৎসক থেকে শিক্ষক, শিল্পী, প্রখ্যাত ক্রীড়াবিদদের স্বাক্ষর থাকে, তাহলে তার গুরুত্ব জনসাধারণের কাছে অনেক বেশি হবে। তখন সেই চিঠি পড়ে অধিকাংশ মানুষ সচেতন হওয়ার চেষ্টা করবেন। ইতিমধ্যে লিফলেটে বিশিষ্ট ব্যক্তিদের সই সংগ্রহের কাজ শুরু হয়েছে। সই সংগ্রহ সমাপ্ত হলেই সমস্ত লিফলেট খামবন্দি করে চিঠির আকারে এলাকার বাড়ি বাড়ি পৌঁছে দেবেন রিষড়া পুর এলাকার সবুজ সৈনিকেরা।\nত্রিপল নিয়ে বচসায় বেদম মার সরকারি আধিকারিককে, কর্মাধ্যক্ষদের বিরুদ্ধে দায়ের অভিযোগ পরের খবর\nরিষড়া পুরসভা গ্রিন ভলেন্টিয়ার্স করোনার তৃতীয় ঢেউ rishra municipality green volunteers covid 3rd wave\nWeb Title : green volunteers of rishra municipality take initiative to aware people about covid protocol to stop 3rd wave of coronavirus\nমুদ্রারাক্ষস দিনে 95 টাকা বিনিয়োগ, মেয়াদ শেষে হাতে আসবে 14 লাখ!


আসহাবে রাসূলের জীবনকথা – ষষ্ঠ খণ্ড – Page 16 – শিবির অনলাইন লাইব্রেরি\nহযরত ফাতিমার (রা) পিতা আল-খাত্তাব ইবন নুফায়ল। মক্কার কুরাইশ গোত্রের আল-আদাবী শাখার সন্তান। মাতা হানতামা বিনত হাশিম ইবন আল-মুগীরা কুরাইশ গোত্রের আল-মাখযুমী শাখার কন্যা। [ইবন সা‘দ, তাবাকাত-৮/২৬৭; আল-ইসাবা-৪/৩৭০] ফাতিমার (রা) সবচেয়ে বড় পরিচয় হলো, তিনি হযরত উমার ইবন আল-খাত্তাবের (রা) সহোদরা এবং হযরত সা‘ঈদ ইবন যায়েদের (রা) সহধর্মিনী। তার ডাক নাম উম্মু জামীল। [উসুদুর গাবা-৫/৫১৯; আল-ইসতী‘য়াব-৪/৩৭০] মক্কায় ইসলামের সেই সূচনা পর্বে রাসূলুল্লহর (সা) আল-আরকাম ইবন আবিল আরকামের (রা) গৃহে অবস্থান গ্রহণের পূর্বে হাতে গোনা যে কয়েকজন নর-নারী ইসলাম গ্রহন করেন এই ফাতিমা (রা) ও তার স্বামী তাদের অন্তর্ভূক্ত। [তাবাকাত-৮/২৬৭; নিসা‘মিন আসর আন-নুবুয়াহ-৪৬২]\nফাতিমা ছিলেন একজন প্রখর বুদ্ধিমতী, দূরদৃষ্টিসম্পন্না, স্বচ্ছ স্বভাব-প্রকৃতি ও পরিচ্ছন্ন অন্তকরণ বিশিষ্ট মহিলা। তার ইমান এত মজবুদ ছিল যে, সেখানে সন্দেহ-সংশয়ের লেশমাত্র স্থান লাভ করতে পারেনি। বর্ণিত হয়েছে, হযরত খাদীজার (রা) পরে মহিলাদের মধ্যে প্রথম ইসলাম গ্রহন করেন যথাক্রমে আব্বাস ইবন আবদিল মত্তালিবের (রা) স্ত্রী উম্মুল ফাদল, হযরত আবু বকরের (রা) কন্যা আসমা (রা) ও খাত্তাবের কন্যা ফাতিমা (রা)। [আস-সীরাতুল হালাবিয়্যাহ-১/৪৪৫] ইবন হিশাম মক্কায় প্রথম পর্বে আটজন ইসলাম গ্রহনকারীর নাম উল্লেখ করার পর যে দশজন নারী-পুরুষের ইসলাম গ্রহণের বিষয় আলোচনা করেছেন তাদের মধ্যে সা‘ঈদ ইবন যায়দ ও তার স্ত্রী ফাতিমার (রা) নামও আছে। [সীরাত ইবন হিশাম-১/২৫২-২৫৪]\nমক্কার কুরাইশ পৌত্তলিকরা মুসলমানদের উপর নানা ভাবে অত্যাচার চালাতো। উমার ইবন আল-খাত্তাব (রা) তার বোন ফাতিমা (রা) ইসলাম গ্রহণের কারণে তার উপরও অত্যাচার চালান। তিনি অন্য মুসলামনদের উপরও অত্যাচার চালাতেন। কিন্তু তার বোন ফাতিমা তার মধ্যে অনুশোচনার সৃষ্টি করেন এবং তাকে ইসলামের দিকে টেনে আনেন।\nইসলামের অভ্যুদয়ের আগেই মক্কার কুরাইশ গোত্রের সা‘ঈদ ইবন যায়দ ইবন আমর ইবন নুফায়লের সাথে ফাতিমার (রা) বিয়ে হয়। সা‘ঈদ মদীনায় হিজরত করেন এবং বদরসহ সকল অভিযানে রাসূলুল্লাহর (সা) সাথে অংশগ্রহণ করেন। রাসূলুল্লাহ (সা) কর্তৃক জান্নাতের সুসংবাদপ্রাপ্ত সৌভাগ্যবান দশজনের অন্যতম। হিজরী ৫১ সনে তিনি মদীনায় ইন্তেকাল করেন। [আল-আ‘লাম-৩/১৪৬; সিয়ারু আ‘লাম আন-নুবালা-১/১২৪] বর্ণেত হয়েছে যে, স্বামী-স্ত্রী দু‘জন একসাথে ইসলাম গ্রহন করেন। আবার এ কথাও বর্ণিত হেয়েছে যে, ফাতিমা তার স্বামীর আগেই মুসলমান হন। [আল-ইসতীয়াব, আল-ইসাবার পার্শ্বটীকা-৪/৩৮৩]\nফাতিমা ও উমারের (রা) ইসলাম গ্রহণ\nনির্ভরযোগ্য প্রাচীন সূত্রসমূহে হযরত উমারের (রা) ইসলাম গ্রহণের ঘটনার বিস্তারিত বিবরণ বিভিন্ন বর্ণনার মাধ্যমে এসেছে। এখানে সে সব বর্ণনার সারকথা উপস্থাপন করা হলো।\nরুক্ষ মেজাজ, কঠোর স্বভাব ও রাসূলুল্লাহর (সা) প্রতি চরম শত্রুতামূলক মনোভাবের জন্য উমার প্রসিদ্ধ ছিলেন। একদিন তিনি রাসূলুল্লাহকে (সা) হত্যার উদ্দেশ্যে তসবারী কঁধে ঝুলিয়ে ঘর থেকে বের হলেন।\nপথে নু‘আইন ইবন আবুদিল্লাহ আন-নাহহামের সাথে দেখা হলো। তিনি জিজ্ঞেস করলেন : উমার! কোন দিকে যাওয়া হচ্ছে? উমার জবাব দিলেন : মুহাম্মদকে হত্যা করতে যাচ্ছি। নু‘আইম : মুহাম্মদকে হত্যা করলে বানূ হাশিম ও বানূ যাহরা কি তোমাকে ছেড়ে দিবে? উমার : মনে হচ্ছে তুমিও তোমার পূর্বপুরুষের ধর্ম ত্যাগ করে বিধর্মী হয়ে গিয়েছো। নু‘আইম : উমার! আমি কি তোমাকে একটি অবাক হবার মতো কথা শোনাবো? তোমার বোন ও বোনের স্বামী দু‘জনই ইসলাম গ্রহন করে তুমি যে ধর্মে আছো তা ত্যাগ করেছে। উমার (রা) একথা শুনে রাগে ক্ষেভে উত্তেজিত অবস্থায় বোন-ভগ্নিপতির বাড়ীর পথ ধরেন। তাদের ওখানে তখন হযরত খাব্বাব ইবন আল-আরাত (রা) ছিলেন। তার সংগে ছিল “সূরা তাহা“ লিখিত একটি পুস্তিকা। তিনি তাদের দু‘জনকে এই সূরাটি শেখাচ্ছিলেন। তারা যখন উমারের (রা) উপস্থিতি টের পেলেন তখন খাব্বাব (রা) বাড়ীর এক কোণে আত্মগোপন করলেন। ফাতিমা পুস্তিকাটি লুকিয়ে ফেললেন। খাব্বাব যে তাদেরকে কুরআন শিখাচ্ছিলেন, উমার (রা) তা বাড়ীর কাছাকাছি এসে শুনতে পেয়েছিলেন। তাই তিনি ঘরে ঢুকেই প্রশ্ন করেন : তোমাদের এখানে যে গুনগুন আওয়াজ শুনতে পেলাম তা কিসের? তারা বললেন : আমরা নিজেদের মধ্যে কথাবার্তা বলছিলাম। উমার বললেন : সম্ভবত তোমরা ধর্মত্যাগী হয়েছো। আমি জেনেছি তোমরা মুহাম্মদের ধর্মের অনুসারী হয়ে গিয়েছো। ভগ্নিপতি সা‘ঈদ (রা) বললেন : উমার! সত্য যদি তোমার নিজের ধর্মের বাইরে অন্য কোথাও থাকে তাহলে তুমি কি করবে? এবার উমার (রা) নিজেকে নিয়ন্ত্রন করতে পারলেন না। সা‘ঈদের (রা) উপর ঝাঁপিয়ে পড়লেন। তাকে কিল-ঘুষি মারতে মারতে মাটিতে ফেলে দিয়ে দুপায়ে দলতে লাগলেন। ফাতিমা তার স্বামীর উপর চড়ে বসা উমার কে সরিয়ে দিলেন। কিন্তু উমার (রা) ফাতিমার (রা) মুখমণ্ডলে এমন এক ঘুষি মারেন যে, তার মুখটি রক্তে ভিজে যায়। এ অবস্থায় ফাতিমা বলেন : উমার! সত্য তোমার ধর্মের বাইরে অন্যত্র রয়েছে। আমি সাক্ষ্য দিচ্ছি, এক আল্লাহ ছাড়া আর কোন ইলাহ নেই। আরো দিচ্ছি মুহাম্মদ (সা) আল্লাহর রাসূল। আমি তো ইসলাম গ্রহন করেই ফেলেছি। এখন তোমার ভয়ে এর থেকে বেরিয়ে আসার কোন সুযোগ নেই।\nবোনের রক্তভেজা মুখ দেখে উমার (রা) আতকে উঠলেন। লজ্জিত ও অনুতপ্ত হলেন। বললেন : ঠিক আছে, তোমরা যে পুস্তকটি পড়ছিলে সেটা আমাকে একটু দও, আমি পড়ে দেখি। উমার লিখতে পড়তে জানতেন। বোন তার ভাই উমারের ইসলাম গ্রহণের ব্যাপারে দারুণ আগ্রহী ছিলেন। তুমি তো একজন অপবিত্র মানুষ। আর এটা পবিত্র ব্যক্তিরা ছাড়া স্পর্শ করতে পারেনা। ওঠো গোসল করে এসো। সুবোখ বালকটির মত উমার উঠে গেলেন এবং গোসল করে ফিরে এসে পুস্তিকাটি হাতে নিয়ে পাঠ করলেন : (আরবী*********) -পরম করুণাময় দয়াময় আল্লাহর নামে- এতটুকু পড়ে তিনি মন্তব্য করলেন : অতি সুন্দর পবিত্র নাম সমূহ। তারপর পাঠ করলেন : (আরবী *********) থেকে এ আয়াত পর্যন্ত : [সূরা ত্বাহা-১৪] (আরবী******) “আমিই আল্লাহ, আমি ব্যতীত কোন ইলাহ নেই। অতএব আমার ইবাদত কর এবং আমার স্মরণার্থে নামায কয়েম কর।“\nএরপর তিনি উত্ফুল্ল চিত্তে বলে উঠলেন : এ তো অতি চমত্কার মহিমান্বিত কথা! মুহাম্মদ কোথায়, আমাকে তার কাছে নিয়ে চলো।\nউমারের (রা) এ আহ্বান শুনে খাব্বাব ইবন আল-আরাত (রা) কাছে ছুটে আসেন। উমারকে লক্ষ করে বলেন : উমার! তোমার জন্য সুসংবাদ! আমি আশা করি রাসূলুল্লাহ (সা) গত বৃহস্পতিবারে যে দুয়াটি করেছিলেন তা তোমার ক্ষেত্রে কবুল হয়েছে। সেই দু‘আটি ছিল এই- (আরবী**************) “হে আল্লাহ! উমার ইবন খাত্তাব অথবা আবূ জাহল ইবন হিশামের দ্বারা আপনি ইসলামকে শক্তিশালী করুন।“ খাব্বাব (রা) আরো অবহিত করেন যে, রাসূলুল্লাহ (সা) এখন সাফা পাহাড়ের পাদদেশে আল-আরকামের গৃহে আছেন।\nঅতপর উমার (রা) সাফা পাহাড়ের সন্নিকটে আরকামের (রা) গৃহে পৌছলেন এবং রাসূলুল্লাহর (সা) সামনে ইসলাম গ্রহণের ঘোষাণা দিলেন। [ঘটনাটি বস্তারিত জানার জন্য দ্র: সীরাতু ইবন হিশাম-১/৩৪৩-৩৪৫; তাবাকাত-৩/২৬৭-২৬৮; উসুদুল গাবা-৪/৫২-৫৩; সিফাতুস সাফওয়া-১/২৬৯-২৭১; আ‘লাম আন-নিসা-৪/৫০; আয-যাহাবী, তারীখ-১/১৭৪-১৭৫]\nফাতিমা (রা) আপন ভাইয়ের হাতে মার খেয়েও ভাইকে ইসলামের মধ্যে নিয়ে আসতে পারায় দারুণ খুশী হলেন। মক্কা থেকে মদীনায় হিজরতের আদেশ হলে ফাতিমা ও তার স্বামী সা‘ঈদ ইবন যায়দ (রা) প্রথম পর্বে হিজরতকারীদের সাথে মদীনায় চলে যান। [আল-ইসতীয়াব-২/৫৫৩] সেখানে তিনি অন্যান্য মুসলিম নারীদের সাথে ইসলামী সমাজ বিনির্মাণে সাধ্যমত অংশগ্রহণ করেন।\nইবনুল জাওযী (রহ) বলেছেন, ফাতিমা (রা) রাসূলুল্লাহ (সা) থেকে হাদীস বর্ণনা করেছেন। তবে কতগুলো তা নির্ধারণ করা যায় না। হাদীসের সহীহ গ্রন্থসমূহে তার বর্ণিত কোন হাদীস দেখা যায় না। [নিসা‘মিন আসর আন-নুবুওয়াহ-৪৬৮] ইবন হাজার (রহ) তার এই হাদীসটি বর্ণনা করেছন। (আরবী****************)[আল ইসাবা-৪/৩৮১]\n“আমি রাসূলুল্লাহকে (সা) একথা বলতে শুনেছি যে, যতদিন পর্যন্ত ফাসিক আলিম, জাহিলকারী ও স্বৈরাচারী শাসকদের মাধ্যমে আমার উম্মতের মধ্যে দুনিয়া-প্রীতির প্রকাশ না ঘটবে ততদিন তারা শুভ ও কল্যাণের মধ্যে থাকবে। আর যখন তাদের মধ্যে দুনিয়া-প্রীতির প্রকাশ ঘটবে, আমার আশঙ্কা হয় আল্লাহ তখন তাদের উপর শাস্তি ব্যাপক করে দিবেন।“\n“আদ-দুররুল মানছুর“ গ্রন্থে তার মহত্ব ও মর্যাদার কথা বলা হয়েছে এভাবে : (আরবী*******) [আদ-দুররুল মানছুর-৩৬৪]\n“তিনি ছিলেন একজন সুসাহিত্যিক, বিদূষী, বুদ্ধিমতী মহিলা। মৃত্যুকালে চার ছেলে রেখে যান। শুভ ও কল্যাণকে ভালোবাসতেন, অশুভ ও অকল্যাণকে ঘৃণা করতেন, সত্কাজের আদেশ করতেন, অসৎ কাজ করতে নিষেধ করতেন।“\nহযরত উমারের (রা) খিলাফতকালে তিনি ইন্তেকাল করেন। মৃত্যুকালে চার ছেলে রেখে যান। তারা হলেন : আবদুল্লাহ, আবদুর রহমান, আযইয়াদ ও আসওয়াদ। [প্রাগুক্ত]


ভুলে ক্যান্সার কোষ নিরাময়ের কৌশল আবিষ্কার! – সোনার দেশ\nভুলে ক্যান্সার কোষ নিরাময়ের কৌশল আবিষ্কার!\nআপডেট: আগস্ট ১০, ২০১৭, ১:১৯ পূর্বাহ্ণ\nঅর্ধশতক পেরিয়ে গেলেও ক্যান্সারের বিরুদ্ধে এখনও জয়ী হতে পারে নি মানুষ। বিজ্ঞানীরা নানা গবেষণা করেও ক্যান্সারের নিরাময় আবিষ্কারে শতভাগ সফল হতে পারেন নি। তবে ভুল করে হলেও ক্যান্সারের কোষ নিরাময়যোগ্য করতে সফল হয়েছেন বিজ্ঞানীরা। বিজ্ঞানীরা জানতে পেরেছেন যে ক্যান্সার মূলত আমাদের জিনগত একটি রোগ। কখনও ভাইরাসের কারণে আবার কখনও রাসায়নিক বিকিরণসহ নানা কারণে ক্যান্সার হতে পারে। ক্যান্সারের প্রাথমিক পর্যায়ে জিনের মিউটেশন ঘটে। কোষ নিজের উপর নিয়ন্ত্রণ হারিয়ে ফেলে। কোষের আকার, আয়তন এবং আচরণে পরিবর্তন দেখা দেয়। এই কোষগুলো একটা নির্দিষ্ট সময় পরপর মারা যায়। সেই পুরনো কোষগুলোর জায়গায় নতুন কোষ এসে জায়গা করে নেয়।\nসাধারণভাবে কোষগুলো নিয়ন্ত্রিতভাবে এবং নিয়মমতো বিভাজিত হয়ে নতুন কোষের জন্ম দেয়। সাধারণভাবে বলতে গেলে যখন এই কোষগুলো কোনো কারণে অনিয়ন্ত্রিতভাবে বাড়তে থাকে তখনই ত্বকের নিচে মাংসের দলা অথবা চাকা দেখা যায়। একেই টিউমার বলে। এই টিউমার বিনাইন বা ম্যালিগন্যান্ট হতে পারে। ম্যালিগন্যান্ট টিউমারকেই ক্যান্সার বলে। তবে ক্যান্সার রোগের বিকাশ সময়সাপেক্ষ ব্যাপার।\nএই জিন নিয়ে গবেষণা করতে গিয়েই বিজ্ঞানীরা ভুল করে এমন এক আবিষ্কার করে বসেন যা ক্যান্সারে আক্রান্ত কোষকে সাধারণ কোষে রূপান্তর ঘটাতে পারে। বিজ্ঞানীরা লক্ষ্য করলেন ম্যাকরোফেজেস কোষের মধ্যে লিউকোমিয়া কোষ প্রবেশ করালে তা ক্যান্সারে আক্রান্ত কোষকে নিষ্কিয় করতে সক্ষম। সেই কোষ ক্যান্সারের জন্য দায়ী পেটোজেন কোষকে খুঁজে বের করে খেয়ে ফেলে। ফলে কোনো মানবদেহে ক্যান্সার আক্রান্ত কোষ বেঁচে থাকতে পারে না।\nগবেষণাগারে ক্যান্সার কোষকে পরীক্ষা করে বিজ্ঞানীরা আশ্চর্য ব্যাপারটি লক্ষ্য করেন। ডিএনএ’র নিয়ন্ত্রণ সহজতর করতে কোষের প্রোটিনের প্রয়োজন হয়ে থাকে। বিজ্ঞানীরা দেখলেন এই নিয়ন্ত্রণ কর্মকা-ের সময় ক্যান্সার আক্রান্ত কোষকে বিশেষ ম্যাকরোফেজেস কোষ স্বাভাবিক কোষে রূপান্তর ঘটিয়ে ফেলে।\nবিজ্ঞানীরা বলছেন, এই প্রক্রিয়ার মাধ্যমে ভবিষ্যতে ক্যান্সারের লাগাম টানা কার্যকরভাবে সম্ভব হবে। কোষের এই রূপান্তর প্রক্রিয়াকে বিজ্ঞানীরা ফরভভবৎবহঃরধঃরড়হ ঃযবৎধঢ়ু বা বিভেদ চিকিৎসা হিসেবে অভিহিত করেছেন। তারা আশা করছেন এই প্রক্রিয়ার মাধ্যম শরীরে বাধা ক্যান্সারের দূষিত কোষকে ভবিষ্যতে নির্মূল করা সম্ভব হবে।\n১৯৫০ থেকে ২০০৫ সালের মধ্যে বিজ্ঞানীরা ক্যান্সারে মৃত্যুর হার মাত্র ৫ ভাগ কমাতে সক্ষম হয়েছেন। এক পরিসংখ্যানে দেখা গেছে ২০১৫ সালে ৫ লাখ ৮৯ হাজার ৪৩০ জন ক্যান্সারে আক্রান্ত হয়ে মারা গেছে। ক্যান্সার চিকিৎসার ধাপগুলো এত সময়সাপেক্ষ, ব্যয়বহুল এবং কষ্টসাধ্য যে অনেক সময় আমাদের চিন্তায় পড়তে হয় কোনটা বেশি খারাপ, ক্যান্সার নাকি রোগ সনাক্তকরণের পরবর্তী চিকিৎসা পদ্ধতি? বিজ্ঞানীরা বলছেন, এই প্রক্রিয়া কার্যকর হলে রোগ সনাক্ত এবং চিকিৎসা ব্যয় অনেকাংশে কমে যাবে।


অপরাধ, পুলিশ, তদন্ত – দারাশিকো'র ব্লগ\nবাচ্চাবেলায়, যখন আমি কম্পিউটার ইন্টারনেটের সাথে পরিচিত হই নি, তখন আমার আব্বার কাছ থেকে এক গল্প শুনেছিলাম। তিনি শুনে এসেছিলেন তার অফিসের কলিগদের কাছ থেকে। বলে নেই, আমার আব্বা বর্তমানে কম্পিউটারের সাথে সামান্য পরিচিত হলেও ইন্টারনেটের সাথে নন এবং সেই সময়ে তিনি আর আমি একই স্টেজে – মানে তিনিও কম্পিউটার-ইন্টারনেটের সাথে পরিচিত ছিলেন না। গল্পটা এরকম, এক ছেলে নাকি কম্পিউটারে মজা করতে গিয়ে কিল বিল কিল বিল কিল বিল লিখে ইন্টারনেটে ছড়িয়ে দিয়েছিলেন। ছেলেমানুষী কর্মকান্ড, কিন্তু আমেরিকার গোয়েন্দা সংস্থা এই কাজকে প্রেসিডেন্ট বিল ক্লিনটনকে হত্যা করার নির্দেশনা হিসেবে চিহ্নিত করেছে এবং সেই ছেলেকে খুজে গ্রেপ্তার করে ফেলেছে। এখন সেই ছেলের কি হবে সেটা নিয়ে অফিসে গসিপ চলছে। অন্ধের কাছে ইন্টারনেটের কোন সীমা পরিসীমা নাই, সেই ইন্টারনেট থেকে কিভাবে ছেলেটাকে খুজে বের করে ফেলল গোয়েন্দা সংস্থা – আমেরিকার প্রতি আমার ধারনা আরও একটু উচু হয়ে গেল।\nবছর কয়েক পরে, তখন আমি আমার আব্বাকে অন্তত এক দিকে ছাড়িয়ে গেছি – কম্পিউটারের সাথে পরিচয় তো হয়েছেই, সাইবার ক্যাফেতে গিয়ে ইন্টারনেটও ব্যবহার করি – সে সময় আরেকটা ঘটনা ঘটল – একদম আমার নিজের বাংলাদেশে। তৎকালীন প্রধাণমন্ত্রী শেখ হাসিনাকে ইমেইল করে হত্যার হুমকী দিয়ে ফেলল এক তরুণ ছেলে। টক অব দ্যা কান্ট্রি! অল্প কদিন পরেই, সম্ভবত তিন দিন, বাংলাদেশের পুলিশ সেই ছেলেটাকে ধরে ফেলল। ঢাকা শহরের কোন এক সাইবার ক্যাফে থেকে সে মেইলটা করেছিল। বাংলাদেশের পুলিশ সম্পর্কে আমার ধারনা এইবার আমেরিকার পর্যায়ে চলে গেল। সাব্বাশ পুলিশ ব্যাটারা!\nবাংলাদেশের পুলিশ অনেক যোগ্য, প্রখর বুদ্ধিমান, চৌকষ কিন্তু তাদেরকে দমিয়ে রাখা হয় এই কৌতুকটার মত করে। আজকের পত্রিকায় খবর পাওয়া যাচ্ছে – নারায়নগঞ্জের মেধাবী ছাত্র ত্বকি-কে হত্যার পর এখন তার ছোট ভাই-কেও হত্যার হুমকী প্রদান করা হয়েছে।\nপ্রিয় বাংলাদেশের পুলিশ ভাইয়েরা – আপনাদের যোগ্যতা, বুদ্ধিমত্তা, চৌকষ মনোবৃত্তির পরিচয় কি আপনাদের ছোটভাই ত্বকির ঘটনায় দেয়া যায় না?\nPrevious Article শাড়ি পড়া বলতে কি বোঝায়?\nNext Article Secret: পিয়ানোয় প্রেম\nOne Comment on “অপরাধ, পুলিশ, তদন্ত”\nPingback: নার্সিসিজম এবং সোশ্যাল মিডিয়া - দারাশিকো'র ব্লগ


My story Troubled Galaxy Destroyed dreams: ডিজিটালে কোন কোন কম্পানীর লাভ? ডিজিটালে সাধারণ মানুষ বাঁচবেন ত? ছ মাসেও পরিস্থিতির উন্নতি না হলে,সারা দেশে বাংলার দুর্ভিক্ষ ফিরে আসবে। নোট বাতিল সিদ্ধান্ত কিন্ত বাংলার গৈরিকীকরণ অভিযানেরই অঙ্গ।বাংলার জননেত্রী মুখ্যমন্ত্রী মমতা ব্যানার্জির কোনো হিতৈষী সত্যি সত্যি আছে কিনা আমি জানি না। তিনিই আমাদের নেত্রী এবং রাজ্যের মুখ্যমন্ত্রী।অন্ধ বামবিরোধী ভোটব্যান্কের রাজনীতিতে �


বরিশালে খাল দখল করে দখল করে দেয়াল নির্মাণ! - barisal news and entertainment 24x7 - barisallive24.com\nবরিশালে খাল দখল করে দখল করে দেয়াল নির্মাণ!\nমে ২৮ ২০১৭, ২৩:০৭\nগৌরনদী প্রতিনিধি: বরিশালের গৌরনদী পৌরসভার সীমান্তবর্তী বেজগাতি খাল দখল করে দেয়াল (প্রচীর) নির্মাণ করছে বে-সরকারি সুইজ হাসপাতালের চেয়ারম্যান। এর প্রতিবাদে রবিবার দুপুরে এলাকাবসি হাসপাতালের চেয়ারম্যান ও সুইজারল্যান্ড প্রবাসী আকন আজাদের বিরুদ্ধে বিক্ষোভ ঝাড়ু মিছিল বের করে ঢাকা-বরিশাল মহাসড়ক অবরোধ করে সমাবেশ করেন। বিক্ষুব্ধ খোকন সরদার, মিজু মৃধা, মোঃ নুরু সরদার, শিরিয়া বেগম অভিযোগ করেন, স্থানীয় প্রভাবশালী ও সুইজারল্যান্ড প্রবাসী আকন আজাদ ওরফে কালাম সম্প্রতি বাংলাদেশে আসেন। গত বৃহস্পতিবার থেকে তার প্রতিষ্ঠিত সুইজ হাসপাতালের পাশে বেজগাতি খালের প্রায়\n৩০ লক্ষ টাকা জমি দখল করে শ্রমিক দিয়ে কলম করে বাউন্ডারি ওয়াল দিতে থাকে। তারাসহ এলাকাবাসি নির্মাণ কাজে বাঁধা দিলে তাদের নানা ধরনের ভয়ভীতিসহ জীবন নাশের হুমকি দেয়। বাউন্ডারি ওয়াল নির্মাণ ও এলাকাবাসিদের জীবন নাশের হুমকির প্রতিবাদে রবিবার দুপুর সাড়ে ১২টার দিকে শতাধিক গ্রামবাসি ঝাড়–সহ বক্ষোভ মিছিল বের হয়ে ঢাকা-বরিশাল মহাসড়ক প্রদক্ষিন করে। মহাসড়ক অবরোধ করে টরকী বাসষ্ট্যান্ডে সমাবেশে করে। সমাবেশে বক্তব্য রাখেন সেচ্ছাসেবকলীগের বার্থী ইউনিয়নের সাধারন সম্পাদক আল মাদানী সিকদার, মোঃ নুরু সরদার, খোকন সরদার প্রমুখ।


বিদ্যার জীবনে শাহরুখ কে? জানালেন নায়িকা নিজেই\nকোটি কোটি তরুণীর স্বপ্নের পুরুষ বলিউড সুপারস্টার শাহরুখ খান। বহু অভিনেত্রীও এই নায়কের সঙ্গে পর্দা ভাগ করতে পেরে নিজেদের গর্বিত মনে করেন। ‘ডার্টি গার্ল’ খ্যাত অভিনেত্রী বিদ্যা বালানের জীবনেও আছেন শাহরুখ খান। তবে তার শাহরুখ অন্য কেউ। তিনি কে, কাকে নায়িকার তার জীবনের শাহরুখ বলে আখ্যা দিলেন?\nসেই মুহূর্তে এই প্রশ্নের কোনো উত্তর দেননি বিদ্যা। পরে স্বামী সিদ্ধার্থ রায় কাপুরের সঙ্গে একটি ছবি পোস্ট করে সোশ্যাল মিডিয়ায় নায়কা লেখেন, ‘এটা আমার শাহরুখ।’ সঙ্গে লাল রঙের একটি ইর্টের ইমোজিও দেন। অর্থাৎ বিদ্যার কাছে স্বামী সিদ্ধার্থই শাহরুখ খান। তবে একটা সহজ প্রশ্নের জবাব তিনি এমন মজা করে দেবেন, তা হয়তো ভাবতেও পারেননি ভক্তরা।


মেডিক্যাল অফিসার নিয়োগে কেলেঙ্কারি, চাকরি বিক্রি হচ্ছে ৮-১০ লাখে!!! » Najarbandi : 24 Ghanta Bangla Khabar (বাংলা খবর), Bengali News, ২৪ ঘণ্টা, Breaking News In Bangla\nHome কলকাতা মেডিক্যাল অফিসার নিয়োগে কেলেঙ্কারি, চাকরি বিক্রি হচ্ছে ৮-১০ লাখে!!!\nমেডিক্যাল অফিসার নিয়োগে কেলেঙ্কারি, চাকরি বিক্রি হচ্ছে ৮-১০ লাখে!!!\nনজরবন্দি ব্যুরোঃ মেডিক্যাল অফিসার নিয়োগে কেলেঙ্কারি হয়েছে রাজ্যে, এই মর্মে অভিযোগ উঠল এবার। গত জানুয়ারি মাসে হোমিওপ্যাথি মেডিক্যাল অফিসার পদে নিয়োগের পরীক্ষা হয়। পরীক্ষার প্রেক্ষিতে মেরিট লিস্ট তৈরি হয়ে গিয়েছে বলে খবর। কিন্তু অভিযোগ উঠেছে, মেরিট লিস্ট থেকে যে সমস্ত নাম বাদ পড়েছে তাঁদের চাকরি দেওয়ার নামে ৮ থেকে ১০ লক্ষ টাকা পর্যন্ত চাওয়া হচ্ছে। টিভি নাইন বাংলা সূত্রে খবর, হোমিওপ্যাথি মেডিক্যাল অফিসার পদে নিয়োগের তালিকায় নাম নেই এমন প্রার্থীদের টাকার বিনিময়ে চাকরি নিশ্চিত করার টোপ দেওয়া হচ্ছে।\nআরও পড়ুনঃ রাজ্যে সকলে প্যাকেট দুধ খায়, গরুর দুধে সোনা খোঁজা প্রসঙ্গে হতাশ দিলীপ\nবিষয়টি নিয়ে টিভি নাইন বাংলা স্টিং অপারেশন করে। যেখানে ধরা দেন মধ্যস্থতাকারী এক ব্যক্তি। কী ভাবে এই পর্ব চলছে তা বলে ফেলেন তিনি। স্টিং অপারেশনে ধরা পড়েন নিয়োগ কেলেঙ্কারিতে অভিযুক্ত রঞ্জিত বেরা। খবর সম্প্রচারিত হতেই নড়েচড়ে বসেছে স্বাস্থ্য দফতর। এদিন স্বাস্থ্য ভবনে স্বাস্থ্যসচিব নারায়ণস্বরূপ নিগমের সঙ্গে দেখা করেন স্বাস্থ্য নিয়োগ বোর্ডের চেয়ারম্যান প্রদীপ শূর। পরে প্রদীপবাবু বলেন, নিয়ম মেনেই নিয়োগ হয়েছে। কোনও অস্বচ্ছতার প্রশ্নই নেই।\nস্বাস্থ্য নিয়োগ বোর্ডের চেয়ারম্যান প্রদীপ শূরের কথায়, “নিয়মানুযায়ী সব নিয়োগ হচ্ছে। কোথাও কোনও অস্বচ্ছতার প্রশ্ন নেই। স্বাস্থ্যক্ষেত্রে চাকরি প্রার্থীদের মধ্যে আশ্বাস ফেরাতে যা যা করণীয় সব‌ই করা হবে। ইতিমধ্যে প্রশাসনিক পদক্ষেপের মাধ্যমে ব্যবস্থা গ্রহণ শুরু হয়েছে। দ্রুত তার ফল মিলবে বলে আমরা আশাবাদী।”\nমেডিক্যাল অফিসার নিয়োগে কেলেঙ্কারি\nপাশাপাশি, ওয়েস্ট বেঙ্গল হেলথ রিক্রুটমেন্ট বোর্ড সিদ্ধান্ত নিয়েছে, কোন প্রার্থী অ্যাকাডেমিকস-এ কত নম্বর পেয়েছেন তা কেউ দেখতে পাবেন না। এমন কী, কন্ট্রোলার অব এগজামিনেশন‌ও নন। পুরো প্রক্রিয়া কম্পিউটার সফট‌ওয়্যারের মাধ্যমে পরিচালিত হবে। কন্ট্রোলার অব এগজামিনেশন কখন প্রার্থীর প্রফাইলের প্রিন্ট আউট নিচ্ছেন তা নথিভুক্ত থাকবে। পাশাপাশি চাকরি প্রার্থীদের তথ্য রাজ্য ডেটা সেন্টারের সঙ্গে যুক্ত থাকবে। সাথে সাথে বোর্ডের অফিসে বসানো হচ্ছে ১৬টি ক্লোজ সার্কিট ক্যামেরা।\nমেডিক্যাল অফিসার নিয়োগে কেলেঙ্কারি প্রসঙ্গে ইন্ডিয়ান মেডিক্যাল অ্যাসোসিয়েশনের সভাপতি তথা তৃণমূল সাংসদ শান্তনু সেন জানিয়েছেন, “খুবই স্বচ্ছতার সঙ্গে বোর্ডে নিয়োগ প্রক্রিয়া চলে। এমন অভিযোগ আমার জানা নেই। তবে অভিযোগ তদন্ত সাপেক্ষ বলে আমি মনে করি। সত্য উদঘাটন হওয়া দরকার। এই ঘটনার পিছনে কোনও বৃহত্তর ষড়যন্ত্র চলছে কি না, তা দেখতে হবে।”\nPrevious articleYashaan কে চোখে হারাচ্ছেন নুসরত, ২৪ ঘণ্টা পাশে আছেন Yash\nNext articleনাটকীয় দলবদল, নিজের পুরনো ক্লাব ম্যাঞ্চেস্টার ইউনাইটেডে ফিরছেন CR7


মুক্তিযুদ্ধের ইতিহাস দলীয়করণ করা হচ্ছে – আওয়ার নিউজ\nজাতীয়তাবাদী মুক্তিযোদ্ধা সমাবেশে খালেদা জিয়া :\nমুক্তিযুদ্ধের ইতিহাস দলীয়করণ করা হচ্ছে\nমুক্তিযুদ্ধের ইতিহাস দলীয়করণ করা হচ্ছে অভিযোগ করে এর বিরুদ্ধে মুক্তিযোদ্ধাদের প্রতিবাদ জানানোর আহ্বান জানিয়েছেন বিএনপি চেয়ারপারসন বেগম খালেদা জিয়া।\nতিনি বলেন, “স্বাধীনতার উষালগ্ন থেকেই মুক্তিযুদ্ধের সাফল্যকে দলীয়করণ করার অপচেষ্টা শুরু হয়। সেই হীন উদ্দেশ্যে স্বাধীনতা যুদ্ধের ইতিহাসকেও বিকৃত করার প্রক্রিয়া চলে। আপনারা (মুক্তিযোদ্ধা) দৃঢ়কণ্ঠে বলবেন, স্বাধীনতা যুদ্ধ কোনো দলের যুদ্ধ ছিল না। এটা ছিল জাতীয় যুদ্ধ। অতীতের মতো এর বিরুদ্ধেও আপনারা রুখে দাঁড়াবেন।”\nরোববার রাজধানীর ইঞ্জিনিয়ারস ইনস্টিটিউশন মিলনায়তনে ‘দেশের বর্তমান রাজনৈতিক সংকট উত্তরণে রণাঙ্গণের মুক্তিযোদ্ধাদের করণীয়’শীর্ষক আলোচনা সভায় তিনি এসব কথা বলেন।\nনাম উল্লেখ না করে ক্ষমতাসীনদের প্রতি ইঙ্গিত দিয়ে খালেদা বলেন, “একটি বিশেষ দল স্বাধীনতাযুদ্ধের মনগড়া ইতিহাস বলে যাচ্ছে। সেই খণ্ডিত ও বিকৃত ইতিহাসকে শুদ্ধ করে বলতে গেলে কিংবা চ্যালেঞ্জ করলেই তারা তেলে-বেগুনে জ্বলে ওঠে। তথ্য উপাত্ত দিয়ে কথা বললেই তারা সুষ্ঠু জবাব না দিয়ে অশ্লীল গালিগালাজ ও হুমকি-ধমকি শুরু করে দেয়। এর কারণ স্বাধীনতা যুদ্ধে তাদের ভূমিকা ছিল প্রশ্নবিদ্ধ।”\nএর আগে দুপুর একটায় পবিত্র কোরআন তেলাওয়াতের মধ্য দিয়ে আনুষ্ঠান শুরু হয়।\nমুক্তিযোদ্ধা দলের সভাপতি ইশতিয়াক আজিজ উলফাতের সভাপিত্বে উপস্থিত আছেন বিএনপির ভারপ্রাপ্ত মহাসচিব মির্জা ফখরুল ইসলাম আলমগীর, লিবারেল ডেমোক্রেটিক পার্টি (এলডিপির) চেয়ারম্যান কর্নেল (অব.) অলি আহমদ, বিএনপির স্থায়ী কমিটির সদস্য ব্যারিস্টার মওদুদ আহমদ, ভাইস চেয়ারম্যান মেজর (অব.) হাফিজ উদ্দিন আহমেদ, আব্দুল্লাহ আল নেমান, শমসের মবিন চৌধুরী, চেয়ারপারসনের উপদেষ্টা ব্যারিষ্টার শাহজাহান ওমর, কল্যাণ পার্টির চেয়ারম্যান মেজর (অব.) ইব্রাহিম, বিএনপির প্রচার বিষয়ক সম্পাদক জয়নুল আবদিন ফারুক, অর্থনীতি বিষয়ক সম্পাদক আব্দুস সালাম, জাতীয় নির্বাহী কমিটির সদস্য ইসমাঈল হোসেন বেঙ্গল, জাতীয়তাবাদী মুক্তিযোদ্ধা দলের সাধারণ সম্পাদক শফিউজ্জামান খোকন, মুক্তিযোদ্ধা সাদেক খান প্রমুখ।\nএছাড়া আলোচনা সভায় বক্তব্য দেন ঝালুকাঠি থেকে বীর মুক্তিযোদ্ধা আবু সিদ্দিক, ঢাকা থেকে আব্দুর রজ্জাক, নারায়ণগঞ্জ থেকে নূর হোসেন, ফরিদপুর থেকে শাহজাদা মিয়া, কুষ্টিয়া থেকে বাবুল আহমেদ, মাদারীপুর থেকে জাহাঙ্গীর হোসেন, বগুড়া থেকে আব্দুল কাদের, রংপুর থেকে মোজাফ্ফর হোসেন, চট্টগ্রাম থেকে কামাল উদ্দীন, টাঙ্গাইল থেকে শরিফুল ইসলাম শাজাহান, গাজীপুর থেকে আলী আকবর, রাজশাহী থেকে নূর হামিদ রিজভী বীর প্রতীক, মুঞ্চিগঞ্জ থেকে মীর মোশাররফ হোসেন, চট্টগ্রাম মহানগর থেকে শাহবুদ্দিন আহমেদ, দিনাজপুর থেকে সৈয়দ শাহাদাৎ হোসেন মানিক, শরিয়তপুর থেকে শহীদ পারভেজ ও শেরপুর থেকে ফরিদুর রহমান ফরিদ, ঢাকার চৌধুরী আবু তালেব প্রমুখ।\nআলোচনা সভায় আরো উপস্থিত আছেন বিএনপির স্থায়ী কমিটির সদস্য ড. আব্দুল মঈন খান, চেয়ারপারসনের উপদেষ্টা এ এস এম আব্দুল হালিম, আব্দুল মান্নান, অ্যাডভোকেট আহমদ আযম খান, যুগ্ম মহাসচিব আমান উল্লাহ আমান, মিজানুর রহমান মিনু, সালাহ উদ্দিন আহমেদ প্রমুখ।\nখালেদা জিয়ার সম্পূর্ণ বক্তব্য\nসমবেত ভাই ও বোনেরা,\nপউষের এই মনোরম বিকেলে আমি আপনাদেরকে আন্তরিক শুভেচ্ছা ও স্বাগত জানাচ্ছি। আমাদের মহান স্বাধীনতা যুদ্ধের বিজয়ের মাস ডিসেম্বরে আপনাদের মাঝে উপস্থিত হতে পেরে আমি আনন্দিত। যাঁরা স্বাধীনতাযুদ্ধে প্রাণ দিয়েছেন, সেই অমর শহীদদের পূণ্যস্মৃতির প্রতি নিবেদন করছি বিনম্র শ্রদ্ধা। আপনাদের মাধ্যমে বীর মুক্তিযোদ্ধাদের প্রতি জানাচ্ছি অভিবাদন।\nস্বাধীনতাযুদ্ধে ক্ষতিগ্রস্ত পরিবার সমূহের প্রতি গভীর সহানুভূতি জানাচ্ছি। দেশবাসীর প্রতি শ্রদ্ধা জানাই। তাদের অপরিসীম ত্যাগে ও সহযোগিতায় আমাদের স্বাধীনতাযুদ্ধে বিজয় অর্জন সম্ভব ও ত্বরান্বিত হয়েছিল। প্রতিবেশী ভারতসহ বিশ্বের স্বাধীনতাপ্রিয় যে-সব জাতি আমাদেরকে সে-সময় সাহায্য-সহযোগিতা ও সমর্থন যুগিয়েছে, তাদের প্রতিও কৃতজ্ঞতা জ্ঞাপন করছি। মহান স্বাধীনতার ঘোষক এবং স্বাধীনতাযুদ্ধের অন্যতম বীর অধিনায়ক শহীদ প্রেসিডেন্ট জিয়াউর রহমানের প্রতি আমি এই উপলক্ষে গভীর শ্রদ্ধা নিবেদন করছি। তিনি যথা সময়ে স্বাধীনতার ঘোষণা দিয়ে প্রতিরোধ যুদ্ধকে স্বাধীনতাযুদ্ধে উন্নীত করেছিলেন। জাতীয়-আন্তর্জাতিক পরিসরে বৈধতা দিয়েছিলেন। আমাদের স্বাধীনতার সংগ্রাম ও মহান মুক্তিযুদ্ধের রাজনৈতিক ও সামরিক নেতৃত্বে যারা ছিলেন, তাঁদের প্রতিও শ্রদ্ধা জানাচ্ছি।\nআমাদের মহান মুক্তিযুদ্ধ ছিল জাতীয় জনযুদ্ধ। মুষ্টিমেয় বিরোধীতাকারী ছাড়া, দল-মত নির্বিশেষে সকল স্তরের মানুষ ছিল স্বাধীনতার পক্ষে। বাংলাভাষী সৈনিক, সীমান্তরক্ষী, আনসার, পুলিশের পাশাপাশি বিভিন্ন শ্রেণী-পেশার তরুণেরা এবং ছাত্র-যুবকেরা কাঁধে কাঁধ মিলিয়ে যুদ্ধ করেছে। দুর্ভাগ্যের বিষয় স্বাধীনতার ঊষালগ্ন থেকেই মহান স্বাধীনতাযুদ্ধের সাফল্যকে দলীয়করণ করার অপচেষ্টা শুরু হয়। সেই হীন উদ্দেশ্যেই স্বাধীনতাযুদ্ধের ইতিহাসকেও বিকৃত করার প্রক্রিয়া চলে।\nআমি মুক্তিযোদ্ধা ভাই-বোনদেরকে বলবো, আপনারা দৃঢ়কণ্ঠে বলবেন, স্বাধীনতাযুদ্ধ কোনো দলের যুদ্ধ ছিল না। এটা ছিল জাতীয় যুদ্ধ। এটা ছিলো জনযুদ্ধ। মহান স্বাধীনতাযুদ্ধকে দলীয়করণের অপচেষ্টার বিরুদ্ধে আপনারা অতীতেও দাঁড়িয়েছেন, সব সময় দাঁড়াতে হবে। একটি বিশেষ দল স্বাধীনতাযুদ্ধের মনগড়া ইতিহাস বলে চলেছে। সেই খণ্ডিত ও বিকৃত ইতিহাসকে শুদ্ধ করে বলতে গেলে কিংবা একটু চ্যালেঞ্জ করলেই তারা তেলে-বেগুনে জ্বলে উঠে। তথ্য-উপাত্ত দিয়ে কথা বললেও তারা তার সুষ্ঠু জবাব না দিয়ে শুরু করে দেয় অশ্লীল গালিগালাজ ও হুমকি ধমকি। এর কারণ, স্বাধীনতাযুদ্ধে তাদের ভূমিকা ছিল প্রশ্নবিদ্ধ।\nএর কারণ, জাতির সেই ঘোর সংকটকালে তারা ইতিহাস-নির্ধারিত দায়িত্ব পালনে ব্যর্থ হয়েছিল। এর কারণ, রণাঙ্গনে জীবনবাজী রেখে তারা যুদ্ধ করেনি। ভারতে আশ্রিত জীবন কাটিয়েছে। এর কারণ, তারা স্বাধীনতাযুদ্ধের সময়েও সত্যিকারের সাহস ও দেশপ্রেমের প্রমাণ দিতে পারেনি। জাতীয় স্বাধীনতা অর্জন ও আক্রান্ত জনগণকে রক্ষার চেয়ে তারা নিজেদের ও তাদের পরিবারের নিরাপত্তার কথাই বেশি ভেবেছে।\nআর তাই তারা ইতিহাসের সত্যের বদলে আবেগকে আশ্রয় করে নিজেদের ব্যর্থতা ও দুর্বলতাকে ঢাকতে চায়।\nএকটি দল সব সময় দাবি করে, তারা মহান স্বাধীনতাযুদ্ধ সংগঠিত করেছে ও নেতৃত্ব দিয়েছে। তাদের দাবি যে কতটা অসার তা এখন সেই দলভুক্ত লোকদের লেখা বই-পত্র এবং বক্তব্য থেকেই পরিষ্কার হয়ে গেছে। কিন্তু সত্য কথা কেউ বললে তারা তার সঠিক ও তথ্য-ভিত্তিক জবাব না দিয়ে গালাগাল শুরু করে। তাদের ফরমায়েশী ইতিহাসের সঙ্গে ভিন্নমত পোষণ করলেই বীর মুক্তিযোদ্ধাদেরকেও তারা ‘রাজাকার’ও ‘পাকিস্তানের চর’ বলে লেবেল এঁটে দিতে দ্বিধাবোধ করেনা। আমি বলতে চাই, মহান স্বাধীনতাযুদ্ধকে এভাবে দলীয় সম্পত্তিতে পরিণত করা সম্ভব হবে না। ইতিহাস তার স্বাভাবিক গতিতেই চলবে। গালাগালি ও হুমকি দিয়ে ইতিহাসের গতিপথ পরিবর্তন করা যাবে না। সকলেই জানেন যে, ১৯৭১ সালের ২৩ মার্চ পর্যন্ত তদানীন্তন মেজরিটি পার্টি পাকিস্তানী সামরিক প্রেসিডেন্ট ইয়াহিয়া খানের সঙ্গে ক্ষমতা হস্তান্তর নিয়ে সমঝোতার চেষ্টা অব্যাহত রেখেছিল। পাকিস্তানের শাসনতন্ত্র রচনা নিয়ে সৃষ্ট বিরোধ নিষ্পত্তির জন্য তারা সচেষ্ট ছিল। এই আলোচনার আড়ালে যে সৈন্য ও অস্ত্র আনা হচ্ছিল, তা জেনেও তারা স্বাধীনতার পথে অগ্রসর হয়নি। বাংলাভাষী সামরিক অফিসারদের দেয়া স্বাধীনতা ষোষণার প্রস্তাব তারা অগ্রাহ্য করেছিল। আর তাই হত্যাযজ্ঞের প্রতিবাদে হরতাল ছাড়া আর কোনো কর্মসূচি তারা ঘোষণা করতে পারেনি। সে প্রস্তুতিও তাদের ছিল না। নিরস্ত্র জনগণের ওপর সামরিক আক্রমণ কতটা নৃশংস ও ভয়াবহ হতে পারে, সে কথা কল্পনা করার শক্তিও তাদের ছিল না। তাই স্বাধীনতা ঘোষণা করতে অস্বীকৃতির পাশাপাশি তাদের সর্বশেষ পরামর্শ ছিল ‘নাকে তেল দিয়ে ঘুমানোর’। আক্রমণের মুখে কোনো দিক-নির্দেশনা না দিয়ে পালিয়ে যাওয়া কিংবা আত্মসমর্পণ করা ছাড়া তাদের সামনে আর কোনো পথ খোলা ছিল না। তাদের এই ব্যর্থতার পটভূমিতে জিয়াউর রহমান বিদ্রোহ করেছিলেন।\nহানাদার বাহিনীর অধিনায়ক জানজুয়াকে হত্যা ও বাকীদের বন্দী করেছিলেন। বেতার মারফৎ স্বাধীনতার ঘোষণা দিয়ে স্বাধীনতাযুদ্ধের সূত্রপাত ঘটিয়েছিলেন। তাঁর ঘোষণার মাধ্যমেই বিদ্রোহ উন্নীত হয়েছিল বিপ্লবে। প্রতিরোধযুদ্ধ উন্নীত হয়েছিল স্বাধীনতার যুদ্ধে। তাঁর সেই কণ্ঠ দেশবাসী শুনেছে এবং সারা দুনিয়ায় ছড়িয়ে পড়েছে। আর কারো সেই সাহস হয়নি। এটাই বাস্তবতা। এটাই ইতিহাসের অমোঘ সত্য।\nসত্য আরো আছে। স্বাধীনতাযুদ্ধে নেতৃত্বের কথা বলেন? তাহলে শোনেন। ১৯৭১ সালের পয়লা এপ্রিল থেকে ৪ঠা এপ্রিল পর্যন্ত বৃহত্তর সিলেটের অন্তর্গত বর্তমান হবিগঞ্জ জেলার তেলিয়াপাড়া চা-বাগানে মুক্তিযুদ্ধের সামরিক কমান্ডারেরা বৈঠক করেন। সেই বৈঠকে মুক্তিফৌজ গঠন, সেক্টর বিভাজন এবং সর্বাধিনায়ক নির্ধারন ও সেক্টর কমা-ারদের দায়িত্ব ও যুদ্ধ-এলাকা বণ্টন করা হয়। সেই বৈঠকেই রেজিলিউশন নেয়া হয়, নির্বাচিত রাজনৈতিক নেতৃবৃন্দকে খুঁজে বের করে তাদের সমন্বয়ে একটি সরকার গঠন করতে হবে এবং সেই সরকারের মাধ্যমে আন্তর্জাতিক সাহায্য ও সহযোগিতার আহ্বান জানাতে হবে। এর অর্থ কী? স্বাধীনতার যে ঘোষণা তখনকার নির্বাচিত রাজনৈতিক নেতাদের দেয়ার কথা ছিল, সেটা তারা দিতে পারেননি। সেটা দিয়েছিলেন জিয়াউর রহমান। অর্থাৎ স্বাধীনতার যুদ্ধ শুরুর নির্দেশনা তারা দিতে পারেননি। মুক্তিযুদ্ধের সর্বাধিনায়ক ও অধিনায়ক ঠিক করার কাজটিও তারা করতে পারেননি। এটাও সামরিক কমান্ডারেরা নিজেরাই করেছেন। এবং সেটা করেছেন প্রবাসী সরকার গঠনের আগেই।\nএকটা প্রবাসী সরকার যে গঠন করতে হবে, সেই তাগিদটাও তারা নিজেরা বোধ করেননি। তাগিদটা এসেছিল মুক্তিযুদ্ধের কমান্ডারদের কাছ থেকে। সেই অনুযায়ী ১০ এপ্রিল আগরতলায় প্রবাসী সরকার গঠিত হয় এবং ১৭ এপ্রিল বৃহত্তর কুষ্টিয়ার অন্তর্গত বর্তমান মেহেরপুর জেলার সীমান্ত-সংলগ্ন আমবাগানে দেশী-বিদেশী সাংবাদিকদের উপস্থিতিতে সেই সরকারের অভিষেক, স্বাধীনতার ঘোষণাপত্রের আনুষ্ঠানিক উপস্থাপনা ও সালাম গ্রহণ অনুষ্ঠিত হয়েছিল।\nসাহস ও দেশপ্রেমে বলীয়ান হয়ে সঠিক সময়ে সঠিক সিদ্ধান্ত গ্রহণের ক্ষেত্রে তাদের এসব ব্যর্থতা ও দুর্বলতা আমাদের জাতীয় ইতিহাসের অংশ হয়ে আছে। স্বাধীনতা যুদ্ধে বলিষ্ঠ নেতৃত্ব প্রদানের ক্ষেত্রে এইসব দুর্বলতার কারণেই স্বাধীনতার ইতিহাস নিয়ে তারা এতটা স্পর্শকাতর।\nরণাঙ্গনের লড়াইয়ে তারা অংশ নেয়নি বলেই মুক্তিযোদ্ধাদের কখনো আন্তরিকভাবে সম্মান ও মর্যাদা দেয়নি। স্বাধীনতাযুদ্ধের বিজয়ের লগ্নে ১৯৭১ সালের ১৬ ডিসেম্বর পরাজিত পাকিস্তানী সৈন্যদের আত্মসমর্পণ অনুষ্ঠানে তারা মুক্তিযুদ্ধের সর্বাধিনায়ক জেনারেল এম.এ.জি ওসমানী কিংবা প্রধান সেনাপতি অর্থাৎ চিফ অব আর্মি স্টাফ মেজর জেনারেল আবদুর রবের উপস্থিতি নিশ্চিত করতে পারেনি। তাদের আস্থাভাজন ডেপুটি চিফ অব স্টাফ এ. কে খোন্দকারকে সেদিন বাংলাদেশের পক্ষ থেকে পর্যবেক্ষক হিসাবে পাঠানো হয়েছিল। সেই আস্থাভাজন ব্যক্তিটিও যখন স্বাধীনতাযুদ্ধের ইতিহাস ও পূর্বাহ্নের প্রস্তুতিহীনতা সর্ম্পকে কিছু সত্য কথা বলে ফেললেন, তখন তাকেও ‘পাকিস্তানের চর’আখ্যা দিতে তারা দ্বিধাবোধ করেনি। এই হলো তাদের চরিত্র।\nস্বাধীনতার পরপরই ক্ষমতাসীনেরা মুক্তিযুদ্ধের বীর সেক্টর কমান্ডার মেজর এম. এ. জলিলকে কারাগারে নিক্ষেপ করেছিল। ভিন্নমত পোষণের দায়ে ৩০ হাজার মুক্তিযোদ্ধার রক্তে তারা তাদের হাত রঞ্জিত করেছিল। মুক্তিযোদ্ধাদের তালিকা পর্যন্ত তারা তৈরি করতে রাজি হয়নি। মুক্তিযোদ্ধাদের তালিকা প্রণয়ন জিয়াউর রহমান শুরু করেন। স্বাধীনতা যুদ্ধের সঠিক ইতিহাসের প্রমাণ্য উপকরণ সংগ্রহ ও সংরক্ষণের জন্য তিনিই ইতিহাস প্রকল্প গ্রহণ করেন। কোনো দলীয় লোকের মাধ্যমে নয়, দেশের খ্যাতনামা ইতিহাসবিদ, গবেষক ও লেখকদের তিনি এ দায়িত্ব দিয়েছিলেন। বাংলাদেশ জাতীয়তাবাদী দলের সরকারই আপনাদের অর্থাৎ মুক্তিযোদ্ধাদের জন্য পৃথক মন্ত্রণালয় গঠন করে। অস্বচ্ছল মুক্তিযোদ্ধাদের জন্য ভাতার ব্যবস্থা করে। মুক্তিযুদ্ধের স্মৃতি বিজড়িত ঐতিহাসিক স্থান ও স্মারকসমূহ সংরক্ষণের প্রকল্পও আমরা নিয়েছিলাম।\nআপনারাই এই রাষ্ট্রের প্রতিষ্ঠাতা। মুক্তিযোদ্ধারা জাতির শ্রেষ্ঠসন্তান। কিন্তু দুর্ভাগ্যজনকভাবে মুক্তিযোদ্ধাদের নিয়ে এদেশে অনেক রাজনীতি হয়েছে। তাদেরকে রাজনৈতিক স্বার্থে ব্যবহার করা হয়েছে, এখনো হচ্ছে। আমরা তা কখনো করবো না। মুক্তিযোদ্ধারাও তা চান না। মুুক্তিযোদ্ধারা দলীয় রাজনীতির দাবার ঘুঁটি হতে চান না। তারা কারো করুণা ও ভিক্ষা চান না। তারা চান সম্মান ও মর্যাদা। একটি স্বাধীন, উন্নত, সমৃদ্ধ, সুখী ও শান্তিপূর্ণ স্বদেশের জন্য, একটি সুবিচারভিত্তিক ও বঞ্চনামুক্ত সমাজের জন্য, সুশাসিত একটি গণতান্ত্রিক রাষ্ট্রের জন্য তারা জীবনবাজী রেখে স্বাধীনতাযুদ্ধে ঝাঁপিয়ে পড়েছিলেন। বীরত্বপূর্ণ সংগ্রামের মাধ্যমে বিপুল রক্তপাতে ও ত্যাগে তারা ছিনিয়ে এনেছিলেন বিজয়ের পতাকা। এই ভূখ- ও রাষ্ট্র তারা উপহার দিয়েছেন আমাদেরকে। আমাদের কর্তব্য হচ্ছে তেমন একটি দেশ, রাষ্ট্র ও সমাজ গড়ে তোলা। তাহলেই শহীদদের আত্মত্যাগ ও আপনাদের বীরত্বপূর্ণ যুদ্ধ সার্থক হবে। সফল হবে আপনাদের স্বপ্ন।\nমহান স্বাধীনতার ঘোষক ও স্বাধীনতা যুদ্ধের অন্যতম বীর অধিনায়ক, যিনি রণাঙ্গনে কয়েকটি সেক্টরের সমন্বয়ে গঠিত একটি ব্রিগেডের সফল নেতৃত্ব দিয়েছিলেন, সেই শহীদ রাষ্ট্রনায়ক জিয়াউর রহমান বীরউত্তম প্রতিষ্ঠিত বাংলাদেশ জাতীয়তাবাদী দলের ঘোষণাপত্রে মুক্তিযোদ্ধাদেরকে ‘আমাদের জাতীয় উপলব্ধি ও সংহতির কেন্দ্রীয় উপাদান’হিসাবে মর্যাদা দেয়া হয়েছে। সে কারণেই বীর মুক্তিযোদ্ধাদের সমন্বয়ে গঠিত এই দল মুক্তিযোদ্ধাদের কেন্দ্রে রেখে ইস্পাত কঠিন বৃহত্তর জাতীয় ঐক্য গঠনে সব সময় সচেষ্ট। অপরদিকে আমাদের প্রতিদ্বন্দ্বী পক্ষ সব সময় জাতির মধ্যে বিভেদ-বিভাজন, এমনকি মুক্তিযোদ্ধাদের মধ্যেও বিভক্তি ও হানাহানি সৃষ্টিতে তৎপর। আমরা মুক্তিযোদ্ধাদের ও মহান স্বাধীনতার ইতিহাসকে কখনো দলীয় রাজনীতির উপকরণ করতে চাইনা। এ নিয়ে বিতর্কও আমাদের কাম্য নয়।\nআমরা বিশ্বাস করি, কোনো মানুষই ত্রুটি-বিচ্যুতি, ভুল-ভ্রান্তি ও ব্যর্থতা থেকে মুক্ত নয়। কেউ-ই সকল সমালোচনার উর্ধ্বে নয়। এ সত্যকে মেনে নিয়েই আমরা সরকারে থাকতে আমি নিজে জাতীয় সংসদে একটি প্রস্তাব দিয়েছিলাম। আমি বলেছিলাম, শেরে বাংলা এ.কে.ফজলুল হক, মজলুম জননেতা মওলানা আবদুল হামিদ খান ভাসানী, হোসেন শহীদ সোহরাওয়ার্দী, মরহুম শেখ মুজিবুর রহমান ও শহীদ প্রেসিডেন্ট জিয়াউর রহমান, জাতির এই পাঁচ কৃতি-সন্তানকে জাতীয় নেতা হিসাবে মর্যাদা দিয়ে সকল বিতর্কের উর্ধ্বে রাখা হোক। দুর্ভাগ্যের বিষয় এতে তাদের সম্মতি মেলেনি। পক্ষান্তরে তারা শহীদ জিয়া ও অন্যান্য জাতীয় নেতৃবৃন্দ সম্পর্কে কুরুচিপূর্ণ ভাষায় একের পর এক আক্রমণ অব্যাহত রেখেছেন। শহীদ জিয়ার নাম-নিশানা মুছে দেয়ার জন্য সর্বপ্রকার অপচেষ্টা চালিয়েছেন।\nফলে আমাদের জাতীয় ইতিহাস প্রশ্নে কাঙিক্ষত ন্যূনতম জাতীয় সমঝোতা স্থাপন সম্ভবপর হয় নাই। আমি আজ সকলের উদ্দেশে বলতে চাই যে, দেশের মানুষ যদি কাউকে সম্মান দিতে না চায়, তাহলে আইনজারী করে কিংবা রাষ্ট্রীয় বা দলমন্য কোনো প্রাতিষ্ঠানিক নির্দেশনা দিয়ে তাকে সম্মানিত করা যায় না। আর জনগণের হৃদয়ে যদি কারো জন্য শ্রদ্ধার আসন পাতা থাকে, তাহলে হাজারো চেষ্টা করেও তাঁর নাম মুছে দেয়া যায় না।\nএই বাংলাদেশটাই মুক্তিযোদ্ধাদের স্মরণস্তম্ভ। যতদিন এই দেশ থাকবে মুক্তিযোদ্ধারা বেঁচে থাকবেন মানুষের অন্তরে। অমলিন থাকবে প্রথম মুক্তিযোদ্ধা হিসেবে মহান স্বাধীনতার ঘোষক জিয়াউর রহমানের নাম। যারা সেই নাম মুছে দেয়ার অপচেষ্টা করবে, তারাই মানুষের ঘৃণা কুড়াবে। ইতিহাসের আস্তাকুঁড়ে নিক্ষিপ্ত হবে।\nআগামীতে জনগণের সমর্থনে রাষ্ট্রীয় দায়িত্ব হাতে পেলে বাংলাদেশ জাতীয়তাবাদী দল মুক্তিযোদ্ধাদের দল-মতের সংকীর্ণতার ঊর্ধ্বে ঐক্যবদ্ধ করার উদ্যোগ নেবে। আপনাদেরকে কেন্দ্রে রেখে গড়ে তোলা হবে বৃহত্তর জাতীয় ঐক্য। জাতীয় বিনির্মাণ ও পুনর্গঠনে মুক্তিযোদ্ধারা থাকবেন সামনের কাতারে। নতুন তালিকা প্রণয়নের নামে যে জঘণ্য জালিয়াতি ও দলীয়করণের আশ্রয় নেয়া হয়েছে, তা পরিশুদ্ধ করা হবে। প্রকৃত কোনো মুক্তিযোদ্ধা তালিকার বাইরে থাকবে না। মুক্তিযোদ্ধাদের নিয়ে সংকীর্ণ দলীয় রাজনীতি বন্ধ করে তাদেরকে যথাযোগ্য মর্যাদায় অধিষ্ঠিত করা হবে। তাদের স্বার্থ ও কল্যাণ নিশ্চিত করা হবে। যে সব মুক্তিযোদ্ধা ও শহীদ পরিবার বিপন্ন ও মানবেতর জীবনযাপন করছেন, তাদেরকে সমাজে সম্মানজনক ও অর্থনৈতিকভাবে প্রতিষ্ঠিত করার উদ্যোগ নেয়া হবে।\nকখনো কোনো কারণে কোনো মুক্তিযোদ্ধা কারারুদ্ধ হলে কারাগারে তার জন্য বিশেষ মর্যাদা প্রদানের উদ্যোগ নেয়া হবে। আপনাদের বয়স হয়েছে। অনেকে অসুস্থ হচ্ছেন। আমরা তাই মুক্তিযোদ্ধাদের চিকিৎসার জন্য সারা দেশে হাসপাতালগুলোতে রিজার্ভ সিট রাখার অথবা সুবিধাজনক স্থানে পৃথক একটি মুক্তিযোদ্ধা হাসপাতাল স্থাপনের উদ্যোগ নেব। এছাড়াও মুক্তিযোদ্ধা নেতৃবৃন্দের সঙ্গে পরামর্শক্রমে আপনাদের কল্যাণে আমরা বাস্তবসম্মত আরো বিভিন্ন পদক্ষেপ গ্রহণ করবো।\nমুক্তিযুদ্ধের চেতনা বাস্তবায়ন ও মুক্তিযোদ্ধাদের নামে সস্তা ও আবেগাশ্রয়ী রাজনীতি চলতে থাকবে, আর মুক্তিযোদ্ধারা ভিক্ষা করবেন, রিকশা চালাবেনÑ এই ভন্ডামী আর চলতে দেয়া যায় না।\nআজ আমরা যখন এখানে একত্রিত হয়েছি, তখন দেশের কী-অবস্থা আপনারা জানেন। দেশে গণতন্ত্র নেই। বৈধ কোনো গণতান্ত্রিক সরকার নেই। গণতন্ত্র, সুশাসন, সুবিচার, জনগণের অধিকার, সমৃদ্ধির জন্য, দূরদেশীদের জুলুম-অত্যাচার-হত্যাকান্ড থেকে জাতিকে রক্ষার জন্য আপনারা মুক্তিযুদ্ধ করেছিলেন। সেই সব অর্জন এই স্বাধীন দেশে আজ আবার লুণ্ঠিত। আমরা রক্ত দিয়ে গণতন্ত্র এনেছিলাম, ভোটের অধিকার কায়েম করেছিলাম। আজ গণতন্ত্র নেই। ভোটের অধিকার কেড়ে নিয়ে চলতি বছরের ৫ জানুয়ারি এক নির্মম প্রহসন করা হয়েছে। ন্যায়বিচার ও সুবিচার হরণ করা হয়েছে। বিচারের বাণী আজ নীরবে-নিভৃতে কাঁদে। জিনিসপত্রের দামের সীমাহীন ঊর্ধ্বগতিতে মানুষ দিশেহারা। মাদক-সন্ত্রাস-প্রশ্নপত্র ফাঁসে শিক্ষা ও তারুণ্য আজ বিপথগামী। সন্ত্রাস আজ সর্বব্যাপী। দখল ও দলীয়করণে সব প্রথা-প্রতিষ্ঠান বিপন্ন।\nগুম-খুন-উৎপীড়নে প্রতিটি জনপদ আজ রক্তাক্ত। জনগণের নিরাপত্তার জন্য গঠিত রাষ্ট্রীয় বাহিনীগুলোকে খুনী-ভাড়াটে বাহিনীতে পরিণত করা হয়েছে যথেচ্ছ দলীয়করণে। সবখানে অবৈধ অস্ত্রের ঝনঝনানি। শেয়ার বাজার ও ব্যাংকগুলো লুঠ হয়ে গেছে। শাসক দলের লোকেরা মাত্র এক বছরে ১৪ হাজার কোটি টাকা পাচার করেছে বিদেশে। সুইস ব্যাংকের ভল্টগুলো ভরা হচ্ছে বাংলাদেশের খেটে খাওয়া মানুষের রক্ত শুষে নেয়া অর্থে। দায়মুক্তি দিয়ে কুইক রেন্টালের নামে হাজার হাজার কোটি টাকা তছরুপ হলো। তবও মানুষ অন্ধকারে। বিদ্যুৎ-গ্যাস-পানির জন্য হাহাকার। সুন্দরবন আজ শাসক তষ্করদের লোভ ও ষড়যন্ত্রে বিপন্ন। ধ্বংসের পথে আমাদের হেরিটেজ ও মূল্যবান প্রাণবৈচিত্র। শিল্পায়ন-বিনিয়োগ সম্পূর্ণ স্থবির আজ। কর্মসংস্থানের পথ বন্ধ। গার্মেন্টস শিল্পে অনিশ্চয়তার কালো অন্ধকার। জনশক্তি রফতানির দুয়ার একের পর এক রুদ্ধ হচ্ছে। বিনিয়োগ-শূন্য পরিবেশে ক্যাপিটেল মেশিনারিজ ও কাঁচামাল আমদানি কমে যাওয়ায় বৈদেশিক মুদ্রার রিজার্ভ স্ফীত দেখিয়ে মিথ্যা আত্মপ্রসাদ লাভ করছে শাসকেরা।\nমানুষের দুঃখ, দৈন্য ও কষ্ট নিয়ে এরা পরিহাস করছে। ফেনায়িত মিথ্যাচারে সত্য ও নির্মম বাস্তবতাকে ধামাচাপা দিতে চাইছে। মাদরাসার গরীব এতিম শিক্ষার্থী, পিলখানার চৌকষ সেনা অফিসার ও প্রতিবাদী সহ¯্র তরুণের তাজা রক্তে তারা হাত রঞ্জিত করেছে।\nহামলা, মামলা, উৎপীড়নে তারা সব প্রতিবাদ, জনগণের অধিকার ও গণতন্ত্রকে পর্যুদস্ত করে রাখতে চাইছে। ভিনদেশী হানাদারদের পথ বেছে নিয়েছে আজ স্বদেশী দুঃশাসক হানাদারেরা। দেশের এই করুণ পরিস্থিতিতে, দেশবাসীর এই চরম দুঃসময়ে মুক্তিযোদ্ধারা কি চুপ করে বসে থাকতে পারেন? নিশ্চয়ই না। আপনাদেরকে প্রতিবাদ করতে হবে, আন্দোলন সংগঠিত করতে হবে। আপনারা জানেন, অন্যায়ের বিরুদ্ধে বিদ্রোহ করা ন্যায়সঙ্গত। আজ সেই ন্যায়সঙ্গত বিদ্রোহ সংগঠিত করার সময় এসেছে। এই বিজয়ের মাসে সেই প্রস্তুতি আমাদের সম্পন্ন করতে হবে।\nআমাদের দাবি খুব সামান্য। এদেশে গত ৫ জানুয়ারি কোনো ভোট হয়নি। ভোট ছাড়া কোনো সরকার বৈধ হতে পারেনা। কাজেই এখন একটি অবৈধ সরকার ক্ষমতায় আছে, জোর করে। এরা বিনাভোটেই সরকার গঠনের মতো সংখ্যাগরিষ্ঠতা নিয়ে নিয়েছে। বিনা প্রতিদ্বন্দ্বিতায় ৩০০ আসনের মধ্যে সংসদের ১৫৪ আসন তারা পেয়েছে বলে ঘোষণা করেছে।\nবাকী আসনগুলোতে শতকরা ৫ জন ভোটারও ভোট দিতে যায়নি। ৪৮টি ভোটকেন্দ্রে একজন ভোটারও যায়নি, একটি ভোটও পড়েনি। খুবই লজ্জাজনকভাবে পুলিশ ও প্রশাসনকে দিয়ে তারা কিছু ব্যালট পেপারে সিল দিয়ে বাক্সে ঢুকিয়েছে। পরে অনুগত নির্বাচন কমিশনকে দিয়ে শতকরা ৪০ ভাগ ভোট পড়েছে বলে তারা ঘোষণা দিয়েছে।\nএই প্রহসনে বিএনপিসহ কোনো বিরোধীদল অংশ নেয়নি। এভাবে বিনা ভোটে না-কি তারা গণতন্ত্র ও সংবিধান রক্ষা করেছে! আসলে সংবিধান নয়, গণতন্ত্র নয়, তারা রক্ষা করেছে তাদের ক্ষমতাকে। আর কেড়ে নিয়েছে জনগণের সকল অধিকার। এই প্রহসন করার উদ্দেশ্যেই তারা খেয়ালখুশি মতো আগেই একতরফাভাবে সংবিধান তছনছ করে ফেলেছিল। তারা মনে করে তাদের এইসব ধূর্ত অপকৌশল দেশ-দুনিয়ার মানুষ কিছুই বোঝে না। এই পরিস্থিতিতে আমরা একটি সত্যিকারের নির্বাচন চাইছি।\nযে নির্বাচনে ভোটাররা নির্বিঘেœ ও বিপুল উৎসাহ-উদ্দীপনায় ভোট দিতে পারবে। যে নির্বাচনে প্রতিদ্বন্দ্বি সকল রাজনৈতিক দল অংশ নিতে পারবে। এবং সকল দলের জন্য লেভেল প্লেয়িং ফিল্ড থাকবে। কেউ ক্ষমতাসীন থেকে আর কেউ ক্ষমতাহীন থেকে নির্বাচন করবে, সেটা হতে পারেনা। আর নির্বাচন কমিশন, প্রশাসন, পুলিশ এগুলোকে দল-নিরপেক্ষ অবস্থানে আনতে হবে।\nসুষ্ঠু ও শান্তিপূর্ণ নির্বাচনের পরিবেশ সৃষ্টি করতে হবে। এমন একটি নির্বাচনের পন্থা আলাপ-আলোচনার মাধ্যমে বের করার আহ্বান আমরা দীর্ঘদিন ধরে জানিয়ে আসছি। এর মধ্যে প্রায় এক বছর চলে গেছে। মানুষের অবস্থা ও দেশের পরিস্থিতি দিন-দিন খারাপ হচ্ছে। সকলের পিঠ দেয়ালে ঠেকে গেছে। আমাদের শান্তিপূর্ণ আহ্বানে তারা সাড়া দেয়নি। তাই আমাদের বসে থাকার আর কোনো উপায় নেই। দেশের জনগণ আন্দোলন চায়, পরিবর্তন চায়। তারা তাদের ভোটাধিকার ফিরে পেতে চায়। তারা ভোট দিয়ে জনগণের সরকার প্রতিষ্ঠা করতে চায়। সে জন্য তারা বিএনপি ও ২০ দলের প্রতি আন্দোলন করার জন্য প্রতিনিয়ত আহ্বান জানাচ্ছে। আমি যেখানেই যাচ্ছি, দলে দলে লোক এসে আন্দোলনের দাবি জানাচ্ছে। কাজেই জনগণকে সঙ্গে নিয়ে অচিরেই আমাদেরকে আন্দোলন শুরু করতে হবে। আমরা অস্ত্রের মোকাবিলায় জনগণকে সঙ্গে নিয়ে পথে নামবো।\nআমাদের আন্দোলন হবে শান্তিপূর্ণ, নিয়মতান্ত্রিক, জনগণের আন্দোলন। জনগণের সেই আন্দোলনে স্বৈরাচারী, অবৈধ সরকার তাসের ঘরের মতো ভেসে যাবে ইনশআল্লাহ্।\nআপনাদের সকলকে ধন্যবাদ। আল্লাহ হাফেজ, বাংলাদেশ জিন্দাবাদ।\n(খালেদা জিয়ার বক্তব্য পাঠকদের জন্য হুবহু তুলে ধরা হয়েছে)\nরাজনীতি, রাজধানী Comments Off on মুক্তিযুদ্ধের ইতিহাস দলীয়করণ করা হচ্ছে সংবাদটি প্রিন্ট করুন\n« ‘আল্লাহু আকবর’ বলে হামলা চালানো ব্যক্তি নিহত (পূর্বের সংবাদ)\n(পরের সংবাদ) শৌচাগারে রাখা গোপন ক্যামেরা ছাত্রীর চোখে ধরা পড়ল । »